**Zmluva o dielo a o poskytovaní súvisiacich SERVISNÝCH služieb**

č. [●]

uzatvorená podľa ustanovenia § 269 ods. 2 a § 536 a nasl. Obchodného zákonníka,

medzi zmluvnými stranami

|  |  |
| --- | --- |
| **Objednávateľ** |  |
| Názov: | **Slovenský plynárenský priemysel, a.s.** |
| Sídlo: | Mlynské Nivy 44/a, 825 11 Bratislava |
| Zápis v registri: | Akciová spoločnosť zapísaná v Obchodnom registri Okresného súdu Bratislava I, oddiel: Sa, vložka číslo: 2749/B |
| Štatutárny orgán: | predstavenstvo zastúpené:  *[doplní verejný obstarávateľ postupom pred uzatvorením zmluvy]* |
| IČO: | 35 815 256 |
| IČ DPH | SK2020259802 |
| DIČ: | 2020259802 |
| Bankové spojenie I.: | VÚB, a.s. |
| SWIFT (BIC) | SUBASKBX |
| IBAN: | SK85 0200 0000 0000 3110 0012 |
| Bankové spojenie II.: | Tatra banka, a.s. |
| SWIFT (BIC): | TATRSKBX |
| IBAN: | SK55 1100 0000 0026 4700 0019 |
| Osoba oprávnená jednať vo veciach zmluvných: | *[doplní verejný obstarávateľ postupom pred uzatvorením zmluvy]* |
| Osoba oprávnená jednať vo veciach technických: | *[doplní verejný obstarávateľ postupom pred uzatvorením zmluvy]* |
| Manažér Projektu: | *[doplní verejný obstarávateľ postupom pred uzatvorením zmluvy]* |
| (ďalej aj ako „**Objednávateľ**“) | |

|  |  |
| --- | --- |
| **Zhotoviteľ** |  |
| Názov: | *[doplní uchádzač]* |
| Sídlo: | *[doplní uchádzač]* |
| Zápis v registri: | *[doplní uchádzač]* |
| Štatutárny orgán: | *[doplní uchádzač]* |
| IČO: | *[doplní uchádzač]* |
| IČ DPH: | *[doplní uchádzač]* |
| DIČ: | *[doplní uchádzač]* |
| Bankové spojenie: | *[doplní uchádzač]* |
| SWIFT (BIC): | *[doplní uchádzač]* |
| IBAN: | *[doplní uchádzač]* |
| Osoba oprávnená jednať vo veciach zmluvných: | *[doplní uchádzač]* |
| (ďalej aj ako „**Zhotoviteľ**“) |  |

*[V prípade zahraničného subjektu označenie Zhotoviteľa uchádzač upraví primerane. Finálne znenie bude upravené v rámci postupov poskytnutia súčinnosti pred uzatvorením Zmluvy]*

**PREAMBULA**

Nakoľko,

1. Objednávateľ má v záujme vybudovať na Slovensku komplexnú sieť infraštruktúry výroby, distribúcie a čerpacích staníc LNG a L2CNG. Súčasťou aktivít celého projektu budú okrem zhotovenia zariadenia na skvapalňovanie zemného plynu, ktoré je predmetom dodávky podľa tejto Zmluvy aj komplex technológií, služieb a stavebných prác, ktorých výsledkom bude vybudovanie (i) zariadenia na výrobu LNG, (ii) vybudovanie čerpacích staníc LNG a L2CNG za účelom vytvorenia základnej infraštruktúry na využívanie ekologického paliva LNG v nákladnej doprave a ekologického paliva CNG pozdĺž hlavných koridorov TEN-T siete, (iii) zabezpečenie distribúcie paliva a (iv) integrácia jednotlivých komponentov do jedného funkčného logisticko-obchodného celku prostredníctvom IT technológií;
2. Za účelom realizácie Projektu bude na časť jeho financovania Objednávateľovi zo strany Inovačnej a energetickej agentúry INEA (ďalej aj ako „**Poskytovateľ NFP**“) na základe Dohody o grante č. INEA/CEF/TRAN/M2016/1359261 (ďalej aj ako „**Dohoda o grante**“) v rámci programu NÁSTROJ NA PREPÁJANIE EURÓPY (NPE) – ODVETVIE DOPRAVY poskytnutý nenávratný finančný príspevok. Zvyšná časť predmetu plnenia tejto Zmluvy (a Projektu) bude financovaná z vlastných rozpočtových prostriedkov Objednávateľa;
3. Dňa *[doplní uchádzač]* bola zo strany Objednávateľa vystupujúceho v právnom postavení osoby postupujúcej, ako verejný obstarávateľ na základe ustanovenia § 8 ods. 1 Zákona o verejnom obstarávaní vyhlásená súťaž na obstaranie nadlimitnej zákazky s predmetom zákazky „Technologické zariadenie na výrobu LNG*“*, ktorej oznámenie bolo uverejnené vo Vestníku verejného obstarávania č. *[doplní uchádzač]* pod označením *[doplní uchádzač]* a v Dodatku k Úradnému vestníku Európskej únie *[doplní uchádzač]* zo dňa *[doplní uchádzač]* (ďalej aj ako „**Súťaž**“);
4. Ponuka Zhotoviteľa predložená do Súťaže bola na základe kritérií Súťaže vyhodnotená ako úspešná a Objednávateľ túto Ponuku Zhotoviteľa prijal;

tak sa Zmluvné strany dohodli a uzatvárajú túto Zmluvu v nasledovnom znení:

1. **ÚVODNÉ USTANOVENIA**
   1. **Definície**

V tejto Zmluve budú mať nasledovné výrazy a slová napísané s veľkým začiatočným písmenom nižšie uvedený význam:

**"Akceptované prevádzkové parametre“** znamenajú prevádzkové parametre Diela namiesto Garantovaných parametrov Diela, ktoré budú namerané na základe Výkonnostných skúšok Diela, ak sa Objednávateľ rozhodne akceptovať Výkonnostné skúšky postupom podľa bodu 3.11.5f) tejto Zmluvy.

**„Autorský zákon“** znamená zákon č. 185/2015 Z. z. Autorský zákon v znení neskorších predpisov.

**„Cena za Dielo“** znamená konečnú pevnú cenu, za vyhotovenie a dokončenie Diela a odstránenie akýchkoľvek vád Diela a poskytnutie ostatných plnení  súvisiacich s vykonaním Diela na základe tejto Zmluvy v EUR bez DPH uvedenú v bode 5.1.2a) tejto Zmluvy.

**„Cena za Servis“** znamená celkovú cenu za výkon Servisu počas piatich rokov Záručnej doby rozdelenej na päť Ročných Servisných periód v EUR bez DPH uvedenú v bode 5.1.2b) tejto Zmluvy.

**„Dielo“** znamená kompletné dielo – Technológia na skvapalňovanie zemného plynu (LNG), ako je opísané v  Špecifikácií predmetu zákazky a Návrhu Zhotoviteľa, ktoré má byť Zhotoviteľom v súlade s Ponukou Zhotoviteľa vyhotovené, dodané a sprevádzkované podľa tejto Zmluvy.

**„Dohoda o grante“** má význam uvedený v bode B) Preambuly tejto Zmluvy.

**„Dokumentácia Zhotoviteľa“** alebo jednotlivo **„Dokument Zhotoviteľa“** znamená všetky výpočty, výkresy, príručky, projektové dokumentácie, modely, počítačové programy (software) a akékoľvek iné dokumenty, ktoré majú byť dodané a/alebo predložené Zhotoviteľom podľa tejto Zmluvy. Dokumentácia Zhotoviteľa zahŕňa najmä, nie však výlučne, Dokumenty Zhotoviteľa uvedené v bode 5.3.1 Špecifikácie predmetu zákazky.

**„Funkčné skúšky“** znamenajú každé skúšky funkčnosti Diela vykonané podľa bodu 3.11 tejto Zmluvy (t. j. Funkčné skúšky Diela vykonané u Zhotoviteľa a Funkčné skúšky Diela vykonané na Stavenisku).

**„Prevádzková dostupnosť Diela“** znamená časové obdobie prevádzkovej dostupnosti Diela, počas ktorého je Dielo schopné fungovať v plnom výkone bez žiadneho výpadku prevádzky a bez degradácie prevádzkových funkcií a výkonu Diela. **„Garantovaná Prevádzková dostupnosť Diela“** je hodnota, ktorá vyjadruje mieru času, po ktorú sa Zhotoviteľ zaviazal dosahovať Prevádzkovú dostupnosť Diela. Hodnota Garantovanej Prevádzkovej dostupnosti Diela je 95 % a počíta sa samostatne v rámci každej Ročnej servisnej periódy. Prevádzková dostupnosť Diela sa počíta v hodinách. Do dosiahnutej Garantovanej Prevádzkovej dostupnosti Diela sa nezarátava každá čo i len začatá hodina, počas ktorej nie je dosiahnutá Prevádzková dostupnosť Diela, vrátane akýchkoľvek odstávok Diela (plánovaných či mimoriadnych) alebo akýchkoľvek výpadkov Prevádzkovej dostupnosti Diela, pokiaľ okolnosti, ktoré zapríčiňujú výpadok Prevádzkovej dostupnosti Diela nezavinil svojou činnosťou Objednávateľ. Spôsobenie výpadku Prevádzkovej dostupnosti Diela zo strany Objednávateľa musí Zhotoviteľ preukázať.

**„Garantované prevádzkové parametre“** znamenajú (i) garantovanú výrobnú kapacitu Diela pri plnom výkone meranú v tonách vyrobeného LNG za 24 po sebe nasledujúcich hodín plnej prevádzky Diela, (ii) garantovanú spotrebu zemného plynu v MWh na výrobu 1 tony LNG v ostrovnej prevádzke pri plnom výkone Diela, na ktorú sa Zhotoviteľ zaviazal vo svojej Ponuke Zhotoviteľa a podľa Návrhu na plnenie kritérií a (iii) garantovanú spotrebu zemného plynu v MWh na výrobu 1 tony LNG v ostrovnej prevádzke pri 45 % výkone Diela uvedenú v Špecifikácií predmetu zákazky.

Pod spotrebou zemného plynu sa rozumie množstvo zemného plynu v MWh použitého na výrobu elektrickej a tepelnej energie v procese výroby LNG v režime ostrovnej prevádzky namerané za 24 hodín pri plnom výkone Diela (v prípade merania Garantovaného prevádzkového parametra spotreby podľa bodu (ii) vyššie pri plnom výkone) resp. pri 45 % výkone Diela (v prípade merania Garantovaného prevádzkového parametra spotreby podľa bodu (iii) vyššie pri 45 % výkone) v dňoch, kedy priemerná denná teplota ovzdušia v mieste Skúšok dosiahne hodnotu v rozmedzí od 22°C do 26°C podľa údajov Slovenského hydrometeorologického ústavu (okrem prvých Výkonnostných skúšok, kedy sa pri meraní Garantovaných prevádzkových parametrov neprihliada na okolitú teplotu). Spotreba zemného plynu sa vypočíta ako podiel (i) rozdielu medzi množstvom energie v zemnom plyne na meranom vstupe do Diela v MWh za 24 hodín a množstvom energie v LNG v MWh vyrobeného za 24 hodín a (ii) produkcie LNG v tonách za 24 hodín. Pod pojmom ostrovná prevádzka sa rozumie ustálený výrobný stav Diela, kedy je Dielo schopné vyrábať LNG bez potreby spotreby elektrickej energie z externej elektrickej siete iba za pomoci generátorov inštalovaných v rámci Diela.

**„Harmonogram plnenia“** znamená harmonogram plnenia vypracovaný a odovzdaný Zhotoviteľom a schválený Objednávateľom podľa bodu 3.9 tejto Zmluvy.

**„Koordinátor bezpečnosti“** znamená osobu menovanú ako Koordinátor bezpečnosti zo strany Zhotoviteľa, ktorá plní povinnosti koordinátora bezpečnosti a má oprávnenia podľa Nariadenia vlády č. 396/2006 Z. z. o minimálnych bezpečnostných a zdravotných požiadavkách na stavenisko.

„**Koordinátor dokumentácie**“ znamená každú osobu menovanú ako koordinátor projektovej dokumentácie zo strany Zhotoviteľa, ktorá plní povinnosti a má oprávnenia koordinátora projektovej dokumentácie a jej zmien z hľadiska bezpečnosti a ochrany zdravia pri práci v zmysle Nariadenia vlády č. 396/2006 Z. z. o minimálnych bezpečnostných a zdravotných požiadavkách na stavenisko.

**„Lehota vykonania Diela“** znamená lehotu na vykonanie Diela uvedenú v bode 3.8.2 tejto Zmluvy.

**„Manažér Projektu“** znamená osobu menovanú ako Manažér Projektu zo strany Objednávateľa. Manažér Projektu je personál Objednávateľa a vykonáva kontrolu prác Zhotoviteľa a plnenie termínov Zhotoviteľa v rámci tejto Zmluvy a celého Projektu a vykonáva ostatné práva a povinnosti stanovené touto Zmluvou. Objednávateľ je povinný menovať Manažéra Projektu a zástupcu Manažéra Projektu pre prípad absencie Manažéra Projektu najneskôr do piatich (5) dní od dňa nadobudnutia účinnosti tejto Zmluvy. Pre účely tejto Zmluvy bude mať zástupca Manažéra Projektu rovnaké právomoci ako sú dané osobe Manažéra Projektu.

**„Materiály“** znamenajú všetky materiály a výrobky, ktoré majú tvoriť alebo tvoria súčasť Diela a/alebo podľa okolností ktoré sú/budú potrebné pre Servis. Všetky použité Materiály, ktoré sú určenými výrobkami, musia mať preukázanú zhodu vlastností s určenými systémami a podmienkami preukazovania zhody v súlade s príslušnými Právnymi predpismi.

**„Náhradné diely“** znamenajú ucelené a/alebo samostatné diely, ktoré majú nahrádzať pôvodné diely tvoriace Dielo a jednotlivé Technologické zariadenia, ktoré môžu byť predmetom samostatnej výmeny v prípade ich opotrebovania, uplynutia ich životnosti, či poškodenia, podľa odporúčaní výrobcov jednotlivých Technologických zariadení či Diela.

**„Návrh na plnenie kritérií“** znamená návrh na plnenie kritérií podľa Ponuky Zhotoviteľa upravený podľa výsledkov elektronickej aukcie, ktorý tvorí Prílohu č. 2 Zmluvy, t. j. časť Ponuky Zhotoviteľa, ktorú Zhotoviteľ predložil do Súťaže v časti označenej ako „Návrh na plnenie kritérií“ vypracovaný v súlade so Súťažnými podkladmi upravený podľa výsledkov elektronickej aukcie.

**„Návrh Zhotoviteľa“** znamená návrh technického riešenia Diela , ktoré Zhotoviteľ predložil v rámci svojej Ponuky Zhotoviteľa do Súťaže. Návrh Zhotoviteľa tvorí samostatnú súčasť tejto Zmluvy ako Príloha č. 3. Pojem Návrh Zhotoviteľa zahŕňa aj spotreby energií pri prevádzke Diela podľa Návrhu na plnenie kritérií.

**„Občiansky zákonník“** znamená zákon č. 40/1964 Zb. Občiansky zákonník v znení neskorších predpisov.

**„Obchodný zákonník“** znamená zákon č. 513/1991 Zb. Obchodný zákonník v znení neskorších predpisov.

**„Objednávateľ“** znamená osobu menovanú ako objednávateľ v záhlaví tejto Zmluvy.

**„Odborníci“** znamenajú osoby menované ako odborníci uvedené v Prílohe č. 6 tejto Zmluvy.

**„Podrobný servisný plán“** má význam uvedený v bode 4.2.2 tejto Zmluvy.

**„Ponuka Zhotoviteľa“** znamená ponuku, ktorú Zhotoviteľ predložil do Súťaže, a na základe ktorej bol Zhotoviteľ v Súťaži vyhodnotený ako úspešný uchádzač. Ponuka Zhotoviteľa bola v súlade so Súťažnými podkladmi prevedená do tejto Zmluvy, ako jednotlivé časti Ponuky Zhotoviteľa: Príloha 2 – Návrh na plnenie kritérií, Príloha č. 3 – Návrh Zhotoviteľa, Príloha 5 – Zoznam Subdodávateľov, Príloha č. 6 – Zoznam Odborníkov. Pokiaľ sa v tejto Zmluve nachádza odkaz na Ponuku Zhotoviteľa, má sa tým namysli podľa kontextu Návrh na plnenie kritérií, Návrh Zhotoviteľa, Zoznam Subdodávateľov a/alebo Zoznam Odborníkov, poprípade ktorákoľvek z časti Ponuky Zhotoviteľa (aj celá Ponuka Zhotoviteľa) tak, ako bola predložená do Súťaže.

**„Poskytovateľ NFP“** má význam uvedený v bode B) Preambuly tejto Zmluvy.

**„Právne predpisy“** znamenajú všetky všeobecne záväzné právne predpisy Slovenskej republiky a Európskej únie, vrátane všetkých smerníc a nariadení každej legálne ustanovenej verejnej správy. Právne predpisy zahŕňajú aj Technické normy. Právne predpisy zahŕňajú aj všetky medzinárodné zmluvy, ktorými je Slovenská republika viazaná.

**„Preberací protokol k Dielu“** má význam uvedený v bode 3.12.1. tejto Zmluvy.

**„Preberací protokol k Dokumentu Zhotoviteľa“** znamená každý preberací protokol vydaný podľa bodu 2.1.2b)(v) tejto Zmluvy.

**„Predstaviteľ Zhotoviteľa“** znamená osobu menovanú Zhotoviteľom ako Predstaviteľ Zhotoviteľa, ktorú Zhotoviteľ určil ako Odborníka č. 1 vo svojej Ponuke, a ktorá je uvedená v Prílohe č. 6 Zoznam Odborníkov. Ak má byť Predstaviteľ Zhotoviteľa dočasne krátkodobo neprítomný počas plnenia tejto Zmluvy, musí pred svojou neprítomnosťou vymenovať vhodnú náhradnú osobu (za podmienky predchádzajúceho súhlasu Objednávateľa) a Objednávateľ musí byť vopred informovaný o tejto skutočnosti, o dobe neprítomnosti a o náhradnom zástupcovi Predstaviteľa Zhotoviteľa. Pre účely tejto Zmluvy bude mať zástupca Predstaviteľa Zhotoviteľa rovnaké právomoci ako sú dané osobe Predstaviteľa Zhotoviteľa.

**„Ročná Servisná perióda“**  znamená každých dvanásť (12) po sebe nasledujúcich mesiacov obdobia vykonávania Servisu, ktoré začína plynúť prvým dňom plynutia Záručnej doby.

**„Servis“** znamená všetky servisné úkony a činnosti nastavovania, údržby, opráv, prehliadok, skúšok a kontrol Technologických zariadení a celého Diela a úkony výmeny Náhradných dielov a dielov s kratšou životnosťou ako je Záručná doba jednotlivých Technologických zariadení a celého Diela v súlade s bodom 4 tejto Zmluvy.

**„Skúšky“** zahŕňajú pojem Funkčné skúšky a Výkonnostné skúšky.

**„Stavba“** znamenajú všetky stavebné objekty a/alebo prevádzkové súbory spojené so stavbou, v ktorej bude Dielo osadené, nainštalované a sprevádzkované.

**„Stavebno-technický dozor“** znamená osobu menovanú ako stavebno-technický dozor zo strany Objednávateľa. Stavebno-technický dozor je personál Objednávateľa a vykonáva kontrolu prác Zhotoviteľa a ostatné práva a povinnosti stanovené touto Zmluvou. Objednávateľ je povinný menovať Stavebno-technický dozor a zástupcu Stavebno-technického dozora pre prípad absencie Stavebno-technického dozora najneskôr do piatich (5) dní od dňa nadobudnutia účinnosti tejto Zmluvy. Pre účely tejto Zmluvy bude mať zástupca Stavebno-technického dozora rovnaké právomoci ako sú dané osobe Stavebno-technického dozora.

**„Stavebný zákon“** znamená zákon č. 50/1976 Zb. o územnom plánovaní a stavebnom poriadku v znení neskorších predpisov.

**„Stavenisko“** znamená nasledovné miesto, kde má byť Dielo dodané, nainštalované a sprevádzkované: *[●]*

**„Subdodávateľ“** je hospodársky subjekt, ktorý uzavrie alebo uzavrel so Zhotoviteľom písomnú odplatnú zmluvu na plnenie určitej časti tejto Zmluvy.

**„Súťaž“** má význam uvedený v bode C) Preambuly tejto Zmluvy*.*

**„Súťažné podklady“** znamenajú súťažné podklady pre Súťaž.

**„Špecifikácia predmetu zákazky“** znamená Prílohu č. 4 tejto Zmluvy. Špecifikácia predmetu zákazky špecifikuje účel, rozsah a technické a iné kritériá a požiadavky na Dokumentáciu Zhotoviteľa, Dielo a ostatné plnenia tejto Zmluvy tak, ako ich Objednávateľ definoval v časti B. Opis predmetu zákazky Súťažných podkladov.

**„Oprávnená osoba“** znamená akúkoľvek právnickú osobu, ktorá na základe oprávnenia vydaného Národným Inšpektorátom vykonáva overovanie plnenia požiadaviek bezpečnosti technických zariadení v zmysle § 14 ods. 2 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov.

**„Technické normy“** znamenajú technické normy (STN, EN) a ISO normy, najmä tie uvedené v Špecifikácií predmetu zákazky a/alebo v Návrhu Zhotoviteľa, vzťahujúce sa na akékoľvek práce na Diele, samotné Dielo, Materiály a/alebo Technologické zariadenia ako aj ostatné normy uvedené v Špecifikácií predmetu zákazky alebo normy definované Právnymi predpismi.

**„Technologické zariadenia“** znamenajú prístroje, stroje a technické zariadenia, ktoré majú tvoriť alebo tvoria súčasť Diela; Technologickými zariadeniami sa majú namysli najmä technické zariadenia resp. súbory technických zariadení v zmysle Vyhlášky Ministerstva práce, sociálnych vecí a rodiny Slovenskej republiky č. 508/2009 Z. z., ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia a súvisiacich Právnych predpisov.

**„Všeobecné obchodné podmienky“** znamenajú Všeobecné obchodné podmienky Objednávateľa zo dňa 12.06.2018, ktoré tvoria Prílohu č. 1 tejto Zmluvy.

**„Výkonnostné skúšky“** znamenajú každé skúšky výkonnosti Diela vykonané podľa bodu 3.11 tejto Zmluvy.

**„Vyššia moc“** má význam uvedený v bode 5.2.6 tejto Zmluvy.

**„Základný servisný plán“** znamená záväzný plán definujúci periodicitu a rozsah kontrol, servisných a odborných prehliadok a odborných a revíznych skúšok a výmen dielov s kratšou životnosťou ako je Záručná doba jednotlivých Technologických zariadení a celého Diela, ktorý tvorí Prílohu č. 7 tejto Zmluvy.

**„Zákon o verejnom obstarávaní“** znamená zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**„Záručná doba“** znamená záručnú dobu podľa bodu 5.3.1 tejto Zmluvy.

**„Záruka“** znamená záruku za to, že Dielo a jednotlivé Technologické zariadenia a Materiály, budú mať počas Záručnej doby vlastnosti (akosť) dohodnuté v tejto Zmluve, ako aj vlastnosti obvyklé s prihliadnutím na ich povahu, a že Dielo bude dosahovať Garantované prevádzkové parametre (resp. Akceptované prevádzkové parametre) a bude spôsobilé na riadne používanie na účel, na ktorý je určené.

**„Zhotoviteľ“** znamená osobu menovanú ako zhotoviteľ v záhlaví tejto Zmluvy.

**„Zmluva“** znamená túto zmluvu o dielo v znení všetkých jej príloh a doplnení.

**„Zmluvná cena“** znamená spoločne Cenu za Dielo, Cenu za Servis.

**„Zmluvná strana“** znamená Objednávateľa alebo Zhotoviteľa podľa kontextu. V prípade označenia ako Zmluvné strany, zahŕňa tento pojem aj Objednávateľa aj Zhotoviteľa.

* 1. **Výklad Zmluvy a pojmov**

Ak z kontextu Zmluvy nevyplýva niečo iné alebo v Zmluve nie je vyslovene uvedené inak, pre výklad Zmluvy a pojmov platia nasledovné pravidlá:

* + - 1. slová v jednotnom čísle zahŕňajú aj ich množné číslo a naopak;
      2. slová v mužskom rode zahŕňajú aj ich ženský rod a naopak;
      3. názvy bodov alebo nadpisy alebo vysvetľujúce poznámky, ktoré sa uvádzajú v tejto Zmluve, slúžia iba pre lepšiu orientáciu a pri vysvetľovaní podstatných podmienok a ustanovení tejto Zmluvy sa nebudú brať do úvahy;
      4. prílohy Zmluvy tvoria jej neoddeliteľnú súčasť, pričom v prípade rozporov medzi textom Zmluvy a znením príloh Zmluvy platí poradie záväznosti dokumentov podľa bodu 1.3 tejto Zmluvy;
      5. deň sa rozumie kalendárny deň, a pracovný deň sa rozumie každý pracovný deň okrem soboty, nedele a štátnych sviatkov v Slovenskej republike;
      6. osobou sa rozumie aj právnická aj fyzická osoba, vrátane jej právneho nástupcu.
  1. **Poradie záväznosti dokumentov**

Ustanovenia tejto Zmluvy a jej príloh je potrebné vykladať, ako vzájomne sa doplňujúce a vysvetľujúce, t. j. opomenutia záväzkov v nadradených dokumentoch nespôsobujú zánik záväzkov ustanovených v dokumentoch nižšej záväznosti. Pre účely výkladu a interpretácie tejto Zmluvy a jej príloh budú mať nižšie uvedené dokumenty nasledovné poradie záväznosti:

* + - 1. Zmluva;
      2. Všeobecné obchodné podmienky;
      3. Návrh na plnenie kritérií;
      4. Návrh Zhotoviteľa;
      5. Špecifikácia predmetu zákazky a vysvetlenia Súťažných podkladov;
      6. Zoznam Subdodávateľov a Zoznam Odborníkov,
      7. Formuláre a ostatné dokumenty vypracované Zhotoviteľom.
  1. **Predmet Zmluvy**
     1. Predmetom tejto Zmluvy sú najmä, nie však výlučne, nasledovné záväzky Zhotoviteľa:
        1. Zhotoviteľ je povinný v súlade s touto Zmluvou vypracovať a odovzdať všetku Dokumentáciu Zhotoviteľa uvedenú v Zmluve a odstrániť na Dokumentácií Zhotoviteľa všetky vady;
        2. Zhotoviteľ je povinný v súlade s touto Zmluvou poskytnúť primerane potrebnú súčinnosť všetkým osobám v zmluvnom vzťahu s Objednávateľom za účelom implementácie celého Projektu, najmä tak projektantovi a zhotoviteľovi Stavby, v ktorej bude Dielo resp. jednotlivé Technologické zariadenia osadené, nainštalované a sprevádzkované;
        3. Zhotoviteľ je povinný v súlade s touto Zmluvou dodať Materiály a Technologické zariadenia uvedené v Zmluve, ktoré sú potrebné pre riadne vyhotovenie, dokončenie Diela a odstránenie vád na Diele a prevádzku Diela;
        4. Zhotoviteľ je povinný v súlade s touto Zmluvou vyhotoviť, dodať, nainštalovať a sprevádzkovať pre Objednávateľa Dielo v súlade s Ponukou Zhotoviteľa, Špecifikáciou predmetu zákazky, Dokumentáciou Zhotoviteľa, Zmluvou a Právnymi predpismi, a odstrániť na Diele akékoľvek vady;
        5. Zhotoviteľ je povinný riadne vyhotovené a dokončené Dielo Objednávateľovi v Lehote vykonania Diela odovzdať v súlade s postupmi a podmienkami podľa tejto Zmluvy;
        6. Zhotoviteľ je povinný v súlade s touto Zmluvou riadne vykonávať Servis Diela počas Záručnej doby;
     2. Predmetom tejto Zmluvy sú najmä, nie však výlučne, nasledovné záväzky Objednávateľa:
        1. Objednávateľ je povinný v súlade s touto Zmluvou Zhotoviteľovi poskytnúť všetku súčinnosť tak, aby Zhotoviteľ mohol Dokumentáciu Zhotoviteľa a Dielo a/alebo ktorúkoľvek časť plnenia na základe tejto Zmluvy vykonať riadne a včas;
        2. Objednávateľ je povinný v súlade s touto Zmluvou za riadne vykonané Dielo a ostatné plnenia na základe tejto Zmluvy, najmä Servis, Zhotoviteľovi zaplatiť prislúchajúce čiastky Zmluvnej ceny;
        3. Objednávateľ je povinný riadne vykonané Dielo a ostatné plnenia podľa tejto Zmluvy v súlade s ustanoveniami tejto Zmluvy prevziať.
     3. Predmetom tejto Zmluvy je aj úprava všetkých ostatných práv a povinností Zmluvných strán spojených s riadnym plnením tejto Zmluvy alebo v súvislosti s ňou.
  2. **Úvodné pracovné stretnutie**

Bezodkladne po nadobudnutí účinnosti tejto Zmluvy Objednávateľ po dohode so Zhotoviteľom zvolá so Zhotoviteľom úvodné pracovné stretnutie tak, aby sa podľa okolností konalo najneskôr do siedmich (7) dní odo dňa nadobudnutia účinnosti tejto Zmluvy. Na tomto stretnutí Zhotoviteľ odprezentuje Objednávateľovi technické a ostatné parametre Diela a jednotlivých Technologických zariadení, postup výroby Diela a Harmonogram prác a akékoľvek iné okolnosti podstatné pre plnenie tejto Zmluvy.

1. **PROJEKTOVANIE A DOKUMENTÁCIA ZHOTOVITEĽA**
   1. **Dokumentácia Zhotoviteľa**
      1. Zhotoviteľ vypracuje a bude zodpovedný za všetku Dokumentáciu Zhotoviteľa, ktorú je povinný zhotoviť podľa tejto Zmluvy, Špecifikácie predmetu zákazky, Návrhu Zhotoviteľa alebo Právnych predpisov a za jej súlad s Ponukou Zhotoviteľa, Špecifikáciou predmetu zákazky, Návrhom Zhotoviteľa, Zmluvou a Právnymi predpismi. Pokiaľ táto Zmluva neustanovuje vo vzťahu k určitej časti Dokumentácie Zhotoviteľa osobitne inak, Zhotoviteľ je povinný odovzdať finálne znenie (po príslušnom preskúmaní zo strany Objednávateľa v prípadoch, v ktorých sa vyžaduje) akejkoľvek Dokumentácie Zhotoviteľa v šiestich (6) vyhotoveniach v tlačenej forme a v jednom (1) vyhotovení v elektronickej podobe vo formátoch požadovaných Špecifikáciou predmetu zákazky, Ponukou Zhotoviteľa alebo inak definovanou touto Zmluvou, vždy však najmenej vo formáte pdf. a pre výkresové a projektové časti aj vo formáte dwg., textové časti aj vo formáte doc. (word) a tabuľkové časti aj vo formáte xls. (excel).
      2. Každý dokument, ktorý znamená Dokumentáciu Zhotoviteľa a vyžaduje sa jeho pripomienkovanie alebo schválenie alebo odsúhlasenie zo strany Objednávateľa podľa tejto Zmluvy (ak sú takto označené) bude v lehote stanovenej v tejto Zmluve predložený Objednávateľovi na pripomienkovanie alebo preskúmanie 1x v tlačenej forme a 1x v elektronickej forme vo formáte pdf. a vo formáte dwg. (formát dwg. platí pre výkresové a projektové časti Dokumentácie Zhotoviteľa), textové časti aj vo formáte doc. (word) a tabuľkové časti aj vo formáte xls. (excel),a budú sa aplikovať nasledovné ustanovenia:
         1. Pokiaľ má byť Dokument Zhotoviteľa doručený Objednávateľovi na pripomienkovanie, tak
            1. po jeho predložení bude patriť Objednávateľovi lehota siedmich (7) dní na vznesenie a doručenie pripomienok k Predloženému Dokumentu Zhotoviteľa (komunikácia môže prebiehať aj emailom). Na prípadné nevhodné pripomienky a/alebo pripomienky, ktorých zapracovanie by malo mať vplyv na Zmluvnú cenu a/alebo termíny plnenia v zmysle Harmonogramu prác Zhotoviteľ Objednávateľa upozorní (ustanovenie § 551 Obchodného zákonníka sa použije primerane);
            2. po doručení pripomienok zo strany Objednávateľa ich Zhotoviteľ zapracuje do siedmich (7) dní a v tejto lehote Dokumentáciu Zhotoviteľa so zapracovanými pripomienkami opäť doručí Objednávateľovi;
            3. v prípade ak Objednávateľ nebude mať ďalšie pripomienky k predloženému Dokumentu Zhotoviteľa vydá najneskôr do piatich (5) dní Zhotoviteľovi písomné potvrdenie o tom, že nemá ďalšie pripomienky k predloženému Dokumentu Zhotoviteľa (môže byť vydané aj emailom);
            4. v prípade, ak Objednávateľ bude mať k zapracovaným pripomienkam ďalšie pripomienky a/alebo výhrady sa postup podľa tohto bodu a) aplikuje aj opakovane. Pre vylúčenie pochybností platí, že Zhotoviteľ nemá nárok na predĺženie žiadnych lehôt a termínov podľa tejto Zmluvy a nemá nárok na žiadne dodatočné náklady pokiaľ majú pripomienky Objednávateľa povahu vytknutých vád, pre ktoré Dokument Zhotoviteľa nie je v súlade s touto Zmluvou a/alebo pokiaľ Objednávateľovi takýto dopad pripomienok Zhotoviteľ vopred pred ich zapracovaním neoznámil postupom podľa bodu (i) vyššie.
         2. Pokiaľ má byť Dokument Zhotoviteľa doručený Objednávateľovi na schválenie alebo odsúhlasenie, tak
            1. Odo dňa, kedy Objednávateľ obdrží takýto Dokument Zhotoviteľa má Objednávateľ (7) dní na preskúmanie Dokumentu Zhotoviteľa, ak nie je v Zmluve osobitne uvedené inak;
            2. V rámci lehoty na preskúmanie má Objednávateľ povinnosť vydať Zhotoviteľovi oznámenie, že Dokument Zhotoviteľa spĺňa požiadavky podľa Zmluvy alebo nespĺňa požiadavky podľa Zmluvy s konkrétnym uvedením všetkých požiadaviek, ktoré nespĺňa (môže byť vydané aj emailom). Ak Dokument Zhotoviteľa nespĺňa požiadavky Zmluvy, bude na náklady Zhotoviteľa opravený, znova predložený a znova preskúmaný v súlade s týmto bodom;
            3. Opätovné preskúmanie opraveného Dokumentu Zhotoviteľa nezbavuje zodpovednosti za omeškanie s odovzdaním Dokumentu Zhotoviteľa a/alebo za omeškanie s iným súvisiacim plnením podľa tejto Zmluvy. Pre vylúčenie pochybností platí, že v prípade, ak k dátumu kedy má byť príslušný Dokument Zhotoviteľa odovzdaný Objednávateľovi na preskúmanie, tento Dokument Zhotoviteľa nespĺňa požiadavky tejto Zmluvy, má sa za to, že Zhotoviteľ sa dostal do omeškania s riadnym odovzdaním Dokumentu Zhotoviteľa ku dňu, kedy mal Zhotoviteľ podľa tejto Zmluvy odovzdať Dokument Zhotoviteľa Objednávateľovi, a to bez ohľadu na jeho následnú opravu;
            4. Ak Dokument Zhotoviteľa spĺňa požiadavky Zmluvy Objednávateľ o tom v lehote na preskúmanie podľa bodu (i) vyššie Zhotoviteľovi vydá potvrdenie. Pokiaľ Objednávateľ v príslušnej lehote na preskúmanie Zhotoviteľovi nevydá oznámenie, že Dokument Zhotoviteľa nespĺňa požiadavky tejto Zmluvy, postupom podľa tohto bodu b) alebo Zhotoviteľovi nevydá potvrdenie podľa tohto bodu (iv), Zhotoviteľ má právo na predĺženie lehôt plnení priamo závislých od schválenia Dokumentu Zhotoviteľa zo strany Objednávateľa;
            5. Po tom, ako Objednávateľ vydá podľa bodu (iv) vyššie Zhotoviteľovi potvrdenie o tom, že Dokument Zhotoviteľa spĺňa požiadavky tejto Zmluvy, Zhotoviteľ najneskôr do piatich (5) dní dodá Objednávateľovi príslušné Dokumenty Zhotoviteľa vo forme a v počte dohodnutom podľa tejto Zmluvy. Dodanie všetkých sád a počtov príslušnej Dokumentácie Zhotoviteľa Objednávateľ potvrdí vydaním preberacieho protokolu k príslušnej Dokumentácií Zhotoviteľa (ďalej aj ako „**Preberací protokol k Dokumentu Zhotoviteľa**“). Vydanie Preberacieho protokolu k Dokumentu Zhotoviteľa Zhotoviteľ Objednávateľovi potvrdí podpisom Preberacieho protokolu k Dokumentu Zhotoviteľa (resp. k Dokumentom Zhotoviteľa). Pokiaľ Zhotoviteľ podpisom nepotvrdí Objednávateľovi vydanie Preberacieho protokolu k Dokumentu Zhotoviteľa do troch (3) pracovných dní odo dňa, kedy bol Zhotoviteľovi doručený, má sa za to, že vydanie Preberacieho protokolu k Dokumentu Zhotoviteľa Zhotoviteľ podpisom potvrdil v posledný deň tejto lehoty.
      3. Vydanie potvrdenia alebo akékoľvek iné schválenie či súhlas Objednávateľa vo vzťahu k Dokumentácii Zhotoviteľa nezbavuje Zhotoviteľa žiadnej zodpovednosti. Ak sa v Dokumentácii Zhotoviteľa nájdu chyby, opomenutia, nejasnosti, rozpory, nedostatky alebo akékoľvek iné vady, tieto budú spolu s Dielom opravené na náklady Zhotoviteľa, nehľadiac na súhlasy alebo schválenia Objednávateľa podľa tohto bodu 2.1.
   2. **Lehota na odovzdanie príslušných častí Dokumentácie Zhotoviteľa**
      1. Zhotoviteľ začne práce na Dokumentácií Zhotoviteľa ihneď po nadobudnutí účinnosti tejto Zmluvy tak, aby príslušné časti Dokumentácie Zhotoviteľa vyhotovil, dokončil a odovzdal Objednávateľovi v súlade s Harmonogramom plnenia nasledovne:
         1. Dokumentáciu Zhotoviteľa uvedenú v bode 5.3.1 Špecifikácie predmetu zákazky:
            1. je Zhotoviteľ povinný predložiť Objednávateľovi na pripomienkovanie podľa bodu 2.1.2a) tejto Zmluvy do **45 dní** odo dňa nadobudnutia účinnosti tejto Zmluvy.
            2. Po zapracovaní pripomienok v rámci pripomienkovania podľa bodu 2.1.2a) Zhotoviteľ zabezpečí schválenie Dokumentácie Zhotoviteľa so zapracovanými pripomienkami Oprávnenej osoby;
            3. Dokumentáciu Zhotoviteľa so zapracovanými pripomienkami Objednávateľa schválenú Oprávnenou osobou Zhotoviteľ odovzdá podľa bodu 2.1.2b) na schválenie Objednávateľovi v lehote **45 dní** odo dňa vydania potvrdenia o tom, že Objednávateľ nemá ďalšie pripomienky k predloženej Dokumentácii Zhotoviteľa postupom podľa bodu 2.1.2a) tejto Zmluvy.
         2. Ostatnú Dokumentáciu Zhotoviteľa Zhotoviteľ vypracuje a Objednávateľovi odovzdá tak, ako je uvedené v tejto Zmluve a/alebo ako to vyžadujú Právne predpisy, Návrh Zhotoviteľa, najneskôr však spolu s ostatnou dokumentáciou so žiadosťou o vydanie Preberacieho protokolu k Dielu pokiaľ v tejto Zmluve výslovne nie je uvedené inak.
2. **ZHOTOVENIE DIELA**
   1. **Základné povinnosti Zhotoviteľa**
      1. Zhotoviteľ v rámci vykonania Diela okrem iného zabezpečí na vlastné riziko a zodpovednosť najmä nasledovné:
         1. výrobu a/alebo zabezpečenie Materiálov a Technologických zariadení potrebných pre vykonanie Diela;
         2. zabezpečenie komponentov Diela u Zhotoviteľa a vykonanie Funkčných skúšok a zabezpečenia všetkých Materiálov potrebných pre vykonanie Funkčných skúšok u Zhotoviteľa pred dopravou na Stavenisko;
         3. poistenie pred poškodením Technologických zariadení od momentu ich výroby až po vydanie Preberacieho protokolu k Dielu (t. j. vrátane poistenia dopravy);
         4. prevzatie Staveniska od zhotoviteľa Stavby;
         5. dopravu a vykládku Materiálov a Technologických zariadení v mieste Staveniska;
         6. skladovanie a stráženie Materiálov a Technologických zariadení v objektoch alebo miestach určených Zhotoviteľom alebo v mieste Staveniska;
         7. pripomienky či návrhy na úpravu projektovej dokumentácie Stavby a technické či stavebné úpravy Stavby tak, aby bolo Dielo dodané, nainštalované a sprevádzkované v súlade s touto Zmluvou;
         8. projektové riadenie a manažment dodávky a inštalácie Diela v súčinnosti s tretími dodávateľmi Objednávateľa, najmä tak s projektantami a zhotoviteľmi Stavby;
         9. koordináciu projektovej dokumentácie podľa Nariadenia vlády č. 396/2006 Z. z. o minimálnych bezpečnostných a zdravotných požiadavkách na stavenisko;
         10. dodanie a inštaláciu kompletného Diela na Stavenisku v súlade s touto Zmluvou;
         11. komplexné sprevádzkovanie Diela vrátane vykonania Funkčných skúšok a Výkonnostných skúšok celého Diela a zabezpečenia všetkých Materiálov potrebných pre vykonanie Funkčných skúšok a Výkonnostných skúšok na Stavenisku, ak nie je v Zmluve uvedené inak;
         12. zabezpečenie všetkých metrologických a iných schválení a overení v súlade s Právnymi predpismi (typové schválenie, metrologická skúška a pod.);
         13. vykonanie úspešného Preberacieho konania;
         14. potrebnú súčinnosť v konaní o vydanie právoplatného kolaudačného rozhodnutia resp. iného rozhodnutia na užívanie Diela;
   2. **Osobitné podmienky vykonania Diela**
      1. Zhotoviteľ je zodpovedný za to, že Dielo, všetky Materiály a Technologické zariadenia budú vyhovovať Špecifikácií predmetu zákazky, Ponuke Zhotoviteľa, Zmluve a Právnym predpisom.
      2. Zhotoviteľ nesie zodpovednosť za správne umiestnenie všetkých častí Diela v súlade so Špecifikáciou predmetu zákazky a Dokumentáciou Zhotoviteľa a špecifikami Staveniska a projektovou a inou dokumentáciou Stavby vypracovanou tretími dodávateľmi Objednávateľa, a je povinný napraviť každú chybu v situovaní, umiestnení, rozmeroch alebo vytýčení Diela na Stavenisku a v Stavbe.
      3. Zhotoviteľ si na vlastnú zodpovednosť a náklady zabezpečí všetky energie a médiá (voda, elektrina, plyn a pod.), ktoré môže pri realizácií Diela potrebovať, ak sa s Objednávateľom nedohodne inak alebo ak v tejto Zmluve výslovne nie je uvedené inak (napr. pre prípad Skúšok). Všetky náklady na spotrebu týchto energií znáša Zhotoviteľ.
      4. Zhotoviteľ počas celej platnosti tejto Zmluvy nesie zodpovednosť za vyhotovenie Diela a všetky práce na Diele a akékoľvek nebezpečenstvo spojené s vyhotovovaním a prácami na Diele a akýmikoľvek inými prácami a činnosťami, ktoré je Zhotoviteľ povinný vykonať na základe tejto Zmluvy. Zhotoviteľ zabezpečí a sám bude dodržiavať primerane, ako bude v jeho zodpovednosti s ohľadom na rozsah jeho činností a s ohľadom na skutočnosť, že v čase inštalácie Diela na Stavenisku môžu byť prítomné aj iné osoby – dodávatelia Objednávateľa najmä, nie však výlučne:
         1. aby na Stavenisko nemali v čase výkonu prác prístup nepovolané osoby, a to najmä na miesta, kde môže dôjsť k ohrozeniu života alebo zdravia;
         2. označenie Staveniska;
         3. poriadok a čistotu na Stavenisku, v jeho okolí a na užívaných inžinierskych sieťach;
         4. bezpečnosť a ochranu zdravia všetkých osôb nachádzajúcich sa na Stavenisku, a to najmä, nie však výlučne, zabezpečením požiadaviek a ustanovení
            1. Vyhlášky č. 59/1982 Zb. v znení neskorších predpisov ktorou sa určujú základné požiadavky na zaistenie bezpečnosti práce a technických zariadení;
            2. Vyhlášky č. 508/2009 Z. z. ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia;
            3. Nariadenia vlády SR č. 396/2006 Z. z. o minimálnych bezpečnostných a zdravotných požiadavkách na stavenisko;
            4. Vyhlášky č. 147/2013 Z. z. ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností;
         5. v rámci spolupráce osôb konajúcich v mene Objednávateľa a osôb konajúcich v mene Zhotoviteľa na Stavenisku pri realizácii Diela prípravu a vykonávanie prevencie, prípravu a vykonávanie opatrení na zaistenie bezpečnosti a ochrany zdravia pri práci, koordináciu činností a vzájomnú informovanosť;
         6. Zhotoviteľ je povinný na Stavenisku vytvoriť podmienky na zaistenie bezpečnosti a ochrany zdravia pri práci v plnom rozsahu vo vzťahu k všetkým osobám, ktoré sa s jeho vedomím zdržujú na Stavenisku v súvislosti s realizáciou Diela na základe tejto Zmluvy. Zhotoviteľ je povinný osoby, ktoré sa s jeho vedomím zdržujú na Stavenisku, informovať najmä o možných ohrozeniach, preventívnych opatreniach a opatreniach na poskytnutie prvej pomoci, na zdolávanie požiarov a vykonanie záchranných prác. Zhotoviteľ zodpovedá za zabezpečenie a vybavenie pracoviska pre bezpečný výkon práce vo vzťahu ku všetkým osobám, ktoré sa s jeho vedomím zdržujú na Stavenisku;
         7. požiarnu ochranu Staveniska a Diela v zmysle zákona č. 314/2001 Z. z. o ochrane pred požiarmi v platnom znení a vyhlášky č. 121/2002 Z. z. o požiarnej prevencii v znení neskorších predpisov, poučenie osôb nachádzajúcich sa na Stavenisku o bezpečnosti a ochranu zdravia a požiarnej ochrane Staveniska a Diela;
         8. aby sa všetky osoby nachádzajúce sa na Stavenisku zdržali fajčenia na Stavenisku mimo priestorov výhradne určených a označených Zhotoviteľom na tieto účely;
         9. predchádzanie škodám na majetku tretích osôb;
         10. na Stavenisku, počas celého zhotovovania Diela, dostupnosť potrebnej Dokumentácie Zhotoviteľa potrebnej na uskutočňovanie Diela a na výkon dohľadu;
         11. pred dňom odovzdania a prevzatia Diela odstránenie všetkých technologických zariadení a vybavenia Staveniska zo Staveniska, nadbytočných stavebných výrobkov, a odpadu zo Staveniska; toto ustanovenie sa primerane použije aj v prípade odstraňovania vád a nedorobkov.
      5. Nebezpečenstvo vzniku škody na Materiáloch, Technologických zariadeniach a Diele znáša výlučne Zhotoviteľ a to až do úplného prevzatia Diela zo strany Objednávateľa podpisom Preberacieho protokolu k Dielu oboma Zmluvnými stranami v súlade s bodom 3.12 tejto Zmluvy.
      6. Zhotoviteľ je zodpovedný za nakladanie s odpadmi vrátane prípadných stavebných odpadov podľa príslušných ustanovení zákona č. 79/2015 Z. z. o odpadoch v znení neskorších predpisov, ktoré vzniknú v súvislosti s plnením tejto Zmluvy. Zhotoviteľ nesie zodpovednosť za plnenie a plní za Objednávateľa aj všetky povinnosti pôvodcu odpadu v zmysle príslušných ustanovení zákona o odpadoch. V prípade ak Objednávateľovi vznikne akákoľvek škoda v dôsledku porušenia povinností Zhotoviteľa podľa tejto Zmluvy alebo zákona o odpadoch v súvislosti s (ne)plnením akýchkoľvek povinností podľa zákona o odpadoch a príslušných vykonávacích predpisov, Zhotoviteľ odškodní Objednávateľa za akékoľvek takéto škody.
      7. Odo dňa začatia vykonávania prác na Diele je Zhotoviteľ povinný viesť montážny denník, na ktorý sa primerane budú aplikovať ustanovenia o stavebnom denníku v zmysle Stavebného zákona a príslušných vykonávacích predpisov. Pri vedení montážneho denníka sa budú Zmluvné strany riadiť najmä ustanoveniami § 46d) Stavebného zákona a § 28 vyhlášky Ministerstva životného prostredia Slovenskej republiky č. 453/2000 Z. z. o niektorých ustanoveniach Stavebného zákona. Montážny denník musí byť trvale prístupný všetkým pracovníkom podieľajúcim sa na vykonávaní Diela a kontrolným orgánom na vopred dohodnutom mieste na Stavenisku. Vedenie montážneho denníka sa končí dňom, keď sú odstránené všetky vady a nedorobky na Diele. Žiadny súhlas alebo zápis Objednávateľa vo vzťahu k Dielu alebo postupe prác na Diele nezbavuje Zhotoviteľa žiadnej zodpovednosti. Ak sa na Diele nájdu chyby, opomenutia, nejasnosti, rozpory, nedostatky alebo akékoľvek iné vady, tieto budú spolu s Dielom opravené na náklady Zhotoviteľa, nehľadiac na súhlasy alebo schválenia Objednávateľa uvedené v montážneho denníku alebo inak udelené zo strany Objednávateľa. Od momentu prevzatia Staveniska je Zhotoviteľ okrem montážneho denníka viesť aj stavebný denník. Na vedenie stavebného denníka sa tento bod aplikuje rovnako.
      8. Po nainštalovaní a sprevádzkovaní Diela, avšak ešte pred Preberacím konaním, je Zhotoviteľ v súlade s Návrhom Zhotoviteľa povinný ohľadom plynulého, bezpečného a riadneho prevádzkovania Diela zaškoliť potrebný personál Objednávateľa. Zaškolenie personálu prebehne v slovenskom jazyku alebo českom jazyku resp. Zhotoviteľ zabezpečí pri zaškolení prekladateľa do slovenského jazyka alebo českého jazyka. O riadnom zaškolení personálu Objednávateľa Zmluvné strany spíšu samostatný protokol o zaškolení, ktorý bude súčasťou žiadosti o vydanie Preberacieho protokolu k Dielu.
   3. **Stavenisko**
      1. Zhotoviteľ je povinný v dostatočnom časovom predstihu tak, aby stihol vykonať Dielo v Lehote vykonania Diela, vyzvať písomne Objednávateľa na odovzdanie Staveniska. Povinnosť Objednávateľa odovzdať Zhotoviteľovi Stavenisko je podmienená pripravenosťou Staveniska na inštaláciu, montáž a osadenie Diela podľa požiadaviek Zhotoviteľa špecifikovaných projektantovi Stavby podľa bodu 3.5.2a) tejto Zmluvy. Objednávateľ je povinný zabezpečiť, aby bolo Stavenisko spôsobilé na inštaláciu, montáž a osadenie Diela podľa požiadaviek Zhotoviteľa špecifikovaných projektantovi Stavby podľa bodu 3.5.2a) tejto Zmluvy, najneskôr **do 365 dní** odo dňa nadobudnutia účinnosti tejto Zmluvy. Po tejto lehote, v prípade ak Zhotoviteľ vyzval Objednávateľa na odovzdanie Staveniska platí, že po dobu, po ktorú (i) Zhotoviteľ bude pripravený vykonať Dielo na Stavenisku, (ii) a Stavenisko nebude vyhovovať požiadavkám na pripravenosť Staveniska na inštaláciu, montáž a osadenie Diela podľa požiadaviek Zhotoviteľa špecifikovaných projektantovi Stavby podľa bodu 3.5.2a) tejto Zmluvy má Zhotoviteľ nárok na primerané predĺženie Lehoty vykonania Diela.
      2. Zhotoviteľ môže vyzvať Objednávateľa na odovzdanie Staveniska aj skôr ako uplynie 365 dní odo dňa nadobudnutia účinnosti tejto Zmluvy, avšak jedine za predpokladu, že (i) už úspešne prebehli Funkčné skúšky u Zhotoviteľa podľa bodu 3.11.3a) tejto Zmluvy a (ii) Stavenisko je pripravené na inštaláciu, montáž a osadenie Diela podľa požiadaviek Zhotoviteľa špecifikovaných projektantovi Stavby podľa bodu 3.5.2a) tejto Zmluvy.
      3. Objednávateľ do piatich (5) dní odo dňa doručenia výzvy Zhotoviteľa na odovzdanie Staveniska podľa bodu 3.3.1 zvolá so zhotoviteľom Stavby spoločné stretnutie, na ktorom Zhotoviteľ za účasti Objednávateľa prevezme Stavenisko od zhotoviteľa Stavby. O prevzatí Staveniska spíšu Zmluvné strany spolu so zhotoviteľom Stavby protokol o prevzatí Staveniska.
      4. Od momentu prevzatia Staveniska zo strany Zhotoviteľa až do momentu spätného odovzdania Staveniska Zhotoviteľ znáša všetky riziká a je povinný plniť všetky záväzky spojené s prevzatím zodpovednosti za Stavenisko a spojené s koordináciou osôb (vrátane prípadných tretích osôb odlišných od personálu Zhotoviteľa, napr. projektant a/alebo zhotoviteľ Stavby alebo dodávateľ informačno-komunikačných technológií) a činností na Stavenisku.
      5. Po inštalácií a montáži Diela a úspešnom vykonaní Funkčných skúšok a Výkonnostných skúšok Diela na Stavenisku je Zhotoviteľ povinný spätne odovzdať Stavenisko zhotoviteľovi Stavby najneskôr do troch (3) dní, odkedy ho na to Objednávateľ vyzve. Na podmienky spätného odovzdania Staveniska sa primerane aplikujú podmienky prevzatia Staveniska podľa tohto bodu 3.3.
   4. **Kontrola vykonávania Diela**
      1. Objednávateľ je oprávnený vstupovať na Stavenisko a kontrolovať postup Zhotoviteľa pri zhotovovaní Diela. Objednávateľ je oprávnený kontrolovať postup Zhotoviteľa aj mimo Staveniska, najmä na miestach, kde bude Dielo resp. jednotlivé Technologické zariadenia vyrábané. V prípade kontroly Zhotoviteľa zo strany Objednávateľa, ktorá má byť vykonaná mimo miesta Staveniska je Zhotoviteľ povinný umožniť Objednávateľovi vykonať takúto kontrolu pokiaľ o tom Objednávateľ písomne (aj emailom) požiada minimálne tri (3) dni vopred. Zhotoviteľ poskytne Objednávateľovi všetku súčinnosť pri vykonávaní kontroly podľa tohto bodu. Vykonanie kontroly zo strany Objednávateľa (Stavebno-technického dozoru) Zhotoviteľa nezbavuje žiadnej povinnosti alebo zodpovednosti.
      2. Zhotoviteľ je povinný na vyžiadanie poskytnúť Stavebno-technickému dozoru a Manažérovi Projektu všetky potrebné informácie ohľadom postupu výroby, dodania, inštalácie a celkového vykonávania Diela. Tým nie je dotknuté ustanovenie bodu 3.7 tejto Zmluvy pojednávajúce o povinnosti Zhotoviteľa predkladať pravidelné správy o postupe prác.
      3. Odo dňa prevzatia Staveniska zo strany Zhotoviteľa sa budú pravidelne minimálne jeden (1) krát za týždeň konať kontrolné dni inštalácie Diela. Konkrétny deň konania kontrolného dňa v každom týždni si Zmluvné strany oznámia na predchádzajúcom kontrolnom dni ak sa nedohodnú inak. Termín konania prvého kontrolného dňa si Zmluvné strany stanovia dohodou. Na kontrolnom dni je Zhotoviteľ povinný vždy zabezpečiť účasť Predstaviteľa Zhotoviteľa.
      4. Zhotoviteľ berie na vedomie, že za Zhotoviteľa kontrolu a postupy pri vykonávaní Diela na Stavenisku z hľadiska bezpečnosti a ochrany zdravia pri práci je povinný kontrolovať a koordinovať Koordinátor bezpečnosti a Koordinátor dokumentácie v rozsahu stanovenom Právnymi predpismi. Koordinátor bezpečnosti a Koordinátor dokumentácie bude účastný na kontrolných dňoch.
   5. **Spolupráca, súčinnosť a koordinačné pracovné stretnutia**
      1. Zhotoviteľ a Objednávateľ sú povinní vzájomne si poskytnúť, primeranú súčinnosť nevyhnutnú k riadnemu vyhotoveniu a dokončeniu Diela vrátane súčinnosti pri spoločnom postupe voči orgánom verejnej moci a akýmkoľvek iným subjektom (ak bude potrebné).
      2. Zhotoviteľ berie na vedomie, že od Návrhu Zhotoviteľa, najmä návrhu Technických zariadení a celého Diela bude závisieť aj návrh projektovej a inej dokumentácie Stavby. Zhotoviteľ zároveň berie na vedomie, že je v čase inštalácie Diela a aj v čase potom (t. j. aj po vydaní Preberacieho protokolu k Dielu) povinný koordinovať činnosti aj s inými osobami odlišnými od personálu Zhotoviteľa, napr. projektantom a/alebo zhotoviteľom Stavby alebo dodávateľom informačno-komunikačných technológií. S ohľadom na túto skutočnosť sa Zhotoviteľ zaväzuje poskytnúť primeranú súčinnosť v nasledovnom rozsahu:
         1. Zhotoviteľ je povinný za účelom úspešnej implementácie celého Projektu poskytnúť primeranú potrebnú súčinnosť všetkým osobám v zmluvnom vzťahu s Objednávateľom, najmä nie však výlučne, projektantom a zhotoviteľom Stavby a zhotoviteľom platobných a iných informačno-komunikačných technológií. Za týmto účelom je Zhotoviteľ najmä povinný týmto osobám poskytnúť v primeranom rozsahu odbornú asistenciu a konzultáciu pri vyhotovovaní projektovej a akejkoľvek inej dokumentácie Stavby, vrátane poskytovania pripomienok, návrhov, úprav či akýchkoľvek iných konzultácií k takejto dokumentácií tak, aby táto dokumentácia a Stavba vyhovovali Návrhu Zhotoviteľa, najmä tak návrhu Diela a jednotlivých Technologických zariadení (t. j. aby bolo možné Dielo nainštalovať a sprevádzkovať v Stavbe postavenej na základe projektovej dokumentácie Stavby). Zhotoviteľ je najmä povinný projektantovi Stavby definovať požiadavky na pripravenosť Stavby na inštaláciu a montáž Diela na Stavenisku; a
         2. Zhotoviteľ je povinný (i) primerane koordinovať svoje činnosti so zhotoviteľmi Stavby tak, aby bol naplnený účel Projektu, (ii) s ostatnými zhotoviteľmi Stavby stanoviť a prispôsobiť dodávku Materiálov a Technologických zariadení a postup prác na inštalácií Diela a jeho súčastí do Stavby tak, aby nedošlo k obmedzeniu prác ostatných dodávateľov Objednávateľa, najmä tak zhotoviteľov Stavby a (iii) v prípade potreby po dohode s ostatnými dodávateľmi Objednávateľa, najmä tak zhotoviteľmi Stavby a zhotoviteľom platobných a iných informačno-komunikačných technológií, primerane upraviť resp. prispôsobiť postup dodávky a inštaláciu jednotlivých Technologických zariadení a celého Diela  tak, aby mohlo byť Dielo nainštalované, dokončené a pripravené na užívanie v súlade s účelom, na ktorý je určené.
      3. Objednávateľ je v prípade potreby oprávnený zvolať koordinačné pracovné stretnutie so Zhotoviteľom alebo spoločne s ostatnými dodávateľmi Objednávateľa. Objednávateľ je povinný termín a miesto pracovného stretnutia oznámiť (aj emailom) Zhotoviteľovi najmenej tri (3) dni pred jeho uskutočnením. Zhotoviteľ sa zaväzuje zúčastniť a zabezpečiť účasť Predstaviteľa Zhotoviteľa na zvolanom pracovnom stretnutí (aj na kontrolných dňoch Stavby resp. inštalácie Diela) pokiaľ mu bol oznámený termín jeho konania v stanovenom predstihu. Objednávateľ spolu s oznámením termínu a miesta konania pracovného stretnutia Zhotoviteľovi oznámi aj témy resp. body plánovaného pracovného stretnutia.
      4. V prípade, ak Zhotoviteľ vyžaduje zvolanie pracovného stretnutia z vlastnej iniciatívy, Objednávateľ je povinný zvolať pracovné stretnutie podľa tohto bodu do piatich (5) dní odo dňa, kedy Zhotoviteľ Objednávateľovi doručí (aj emailom) požiadavku na zvolanie pracovného stretnutia. V žiadosti o zvolanie pracovného stretnutia Zhotoviteľ oznámi aj témy resp. body plánovaného pracovného stretnutia a určí požiadavky na účasť ostatných dodávateľov Objednávateľa na tomto pracovnom stretnutí. Pokiaľ Zhotoviteľ požaduje na pracovnom stretnutí účasť projektanta Stavby, zhotoviteľa Stavby a/alebo dodávateľa osobitných informačných technológií, Objednávateľ je povinný doručiť im pozvánky na zvolané pracovné stretnutie a zaviazať ich na účasť na takto zvolanom pracovnom stretnutí.
      5. Pokiaľ by činnosť tretích osôb a ostatných dodávateľov Objednávateľa na Stavenisku, mala znemožňovať alebo brániť Zhotoviteľovi v prístupe na Stavenisko a/alebo vo vykonávaní Diela, alebo ak by takáto činnosť mala spôsobiť škodu na akýchkoľvek Technologických zariadeniach alebo Materiáloch Zhotoviteľa, Objednávateľ sa zaväzuje vynaložiť všetko primerané úsilie na zabránenie tejto škody a na zabránenie alebo zmiernenie následkov takejto činnosti. Za činnosť tretích osôb a dodávateľov Objednávateľa na Stavenisku však Objednávateľ nepreberá žiadnu zodpovednosť, ak osobitne v tejto Zmluve nie je uvedené inak.
      6. V časti bodu 3.5.2 sa táto Zmluva v zmysle ustanovenia § 50 Občianskeho zákonníka uzatvára aj v prospech tretích osôb dodávateľov Objednávateľa, najmä tak projektantov a zhotoviteľov Stavby a dodávateľa informačno-komunikačných technológií v rámci Projektu, ktorí majú na základe tejto Zmluvy právo v primeranom rozsahu požiadať Zhotoviteľa o poskytnutie asistencie podľa bodu 3.5.2 tejto Zmluvy.
      7. Objednávateľ sa zaväzuje, že projektantov a zhotoviteľov Stavby zaviaže primerane na rovnakú mieru súčinnosti voči Zhotoviteľovi, na akú zaviazal Zhotoviteľa voči osobám podľa tohto bodu 3.5.
      8. V súvislosti s poskytnutím súčinnosti podľa tohto bodu 3.5 nebude mať Zhotoviteľ nárok na úhradu žiadnych ďalších nákladov od Objednávateľa.
      9. V prípade, ak niektorá Zmluvná strana bude považovať poskytnutie súčinnosti druhej Zmluvnej strany za nedostatočné, je povinná o tom písomne informovať druhú Zmluvnú stranu. V opačnom prípade sa bude mať za to, že súčinnosť podľa tejto Zmluvy bola poskytnutá riadne.
      10. Zhotoviteľ je na výzvu Objednávateľa povinný zúčastniť sa na koordinačných stretnutiach s ostatnými dodávateľmi Objednávateľa, ktoré budú organizované Objednávateľom za účelom koordinácie činností jednotlivých dodávateľov Objednávateľa a za účelom úspešnej spoločnej implementácie Projektu. Objednávateľ doručí informáciu o termíne a mieste každého koordinačného stretnutia minimálne tri (3) dni vopred. Z koordinačných stretnutí Objednávateľ vyhotoví písomný záznam, ktorý bude doručený všetkým zúčastneným stranám. Na koordinačnom stretnutí Zhotoviteľ zabezpečí vždy účasť Predstaviteľa Zhotoviteľa a príslušných odborníkov podľa povahy obsahu koordinačného stretnutia (podľa príslušných profesií).
      11. V prípade, ak bude na splnenie akejkoľvek povinnosti, ktorú je povinný splniť Zhotoviteľ, potrebné vystaviť a udeliť Zhotoviteľovi osobitné plnomocenstvo zo strany Objednávateľa, Objednávateľ na výzvu Zhotoviteľa Zhotoviteľovi takéto plnomocenstvo v primeranom rozsahu vystaví.
   6. **Stavebno-technický dozor Objednávateľa a Manažér Projektu**
      1. Kontrolu vykonávania Diela vykonáva Stavebno-technický dozor Objednávateľa a Manažér Projektu a Koordinátor bezpečnosti pričom majú nasledovné oprávnenia a povinnosti resp. pri ich činnosti sa uplatňujú nasledovné podmienky:
         1. Stavebno-technickému dozoru, Manažérovi Projektu a Koordinátorovi bezpečnosti musí byť umožnený prístup k akejkoľvek časti Diela;
         2. akékoľvek podstatné skutočnosti a okolnosti týkajúce sa vykonávania Diela je Zhotoviteľ povinný konzultovať so Stavebno-technickým dozorom a Manažérom Projektu a Koordinátorom bezpečnosti;
         3. Stavebno-technický dozor a Manažér Projektu sú oprávnení vyjadrovať sa k súpisu vykonaných prác. Manažér Projektu je oprávnený schvaľovať súpis vykonaných prác;
         4. Stavebno-technický dozor je oprávnený na akúkoľvek komunikáciu so Zhotoviteľom v mene Objednávateľa v rozsahu činností (napr. zvolávanie koordinačných stretnutí, podávanie iných oznámení a pod.) primerane prislúchajúcej pracovnej činnosti a profesijnému zaradeniu Stavebno-technického dozora podľa tejto Zmluvy;
         5. Manažér Projektu je oprávnený schvaľovať všetky dokumenty preukazujúce nárok Zhotoviteľa na platby podľa tejto Zmluvy;
         6. Stavebno-technický dozor, Manažér Projektu a Koordinátor bezpečnosti sú oprávnení vyjadrovať sa k Dokumentácií Zhotoviteľa, Funkčným skúškam a Výkonnostným skúškam Diela. Manažér Projektu ma oprávnenie schvaľovať Dokumentáciu Zhotoviteľa a schvaľovať Funkčné skúšky a Výkonnostné skúšky Diela;
         7. Manažér Projektu podpisuje Preberací protokol k Dokumentu Zhotoviteľa a Preberací protokol k Dielu;
         8. Stavebno-technický dozor a Manažér Projektu sú oprávnení vykonávať akékoľvek záznamy v montážnom denníku či stavebnom denníku;
         9. žiadna časť Diela nesmie byť zakrytá bez súhlasu Stavebno-technického dozoru;
         10. Stavebno-technický dozor a Manažér Projektu plnia ostatné práva a povinnosti osobitne ustanovené touto Zmluvou.
      2. Pre vylúčenie pochybností, žiadny záznam a/alebo schválenie práce zo strany Stavebno-technického dozoru a/alebo Manažéra Projektu nezbavuje Zhotoviteľa žiadnej zodpovednosti alebo povinnosti.
      3. Objednávateľ je povinný oznámiť Zhotoviteľovi osobu vykonávajúcu funkciu Stavebno-technického dozoru a Manažéra Projektu a ich zástupcov najneskôr do piatich (5) dní odo dňa nadobudnutia účinnosti tejto Zmluvy (ak nie je už určený v tejto Zmluve). V prípade absencie Stavebno-technického dozora a/alebo Manažéra Projektu budú mať ich zástupcovia rovnaké oprávnenia aké prislúchajú Stavebno-technickému dozoru resp. Manažérovi Projektu. V prípade zmeny osoby Manažéra Projektu alebo jeho zástupcu je Objednávateľ povinný túto zmenu oznámiť písomnou formou (e-mail) Zhotoviteľovi do 5 kalendárnych dní od tejto zmeny. Pre vylúčenie pochybností platí, že pre takúto zmenu nie je potrebné uzatvorenie osobitného dodatku k tejto Zmluve.
   7. **Správy o postupe plnenia a súpis vykonaných plnení**
      1. Zhotoviteľ pravidelne za každý kalendárny mesiac vyhotoví a predloží Stavebno-technickému dozoru a Manažérovi Projektu Objednávateľa správy o postupe plnenia do piatich (5) dní po skončení sledovaného obdobia, ktorého sa týkajú. Správa o postupe plnenia bude obsahovať informáciu o úrovni zhotovenia Diela resp. jednotlivých Technologických zariadení, priebehu inštalácie Diela resp. akékoľvek iné podstatné okolnosti a skutočnosti týkajúce sa priebehu plnenia tejto Zmluvy.
      2. Okrem pravidelných správ o postupe plnenia Zhotoviteľ doručí Stavebno-technickému dozoru a Manažérovi Projektu súpis vykonaných plnení vždy keď si bude nárokovať akúkoľvek platbu podľa tejto Zmluvy, najmä tak platbu podľa fakturačného harmonogramu uvedeného v bode 5.1.4 tejto Zmluvy. Spolu so súpisom vykonaných plnení Zhotoviteľ predloží aj zdôvodňujúce dokumenty, ktoré budú preukazovať splnenie predpokladov na poskytnutie platby. Stavebno-technickému dozoru a Manažérovi Projektu patrí lehota piatich (5) pracovných dní odo dňa predloženia súpisu vykonaných plnení na jeho preskúmanie. Na preskúmanie súpisu vykonaných plnení podľa tohto bodu sa primerane uplatňujú ustanovenia o schvaľovaní Dokumentácie Zhotoviteľa podľa bodov 2.1.2 tejto Zmluvy (pre vylúčenie pochybností sa pre schvaľovanie súpisu vykonaných prác nevydáva Preberací protokol k Dokumentu Zhotoviteľa). Manažérom Projektu schválený súpis vykonaných plnení je podkladom pre fakturáciu Ceny za Dielo podľa bodu 5.1 tejto Zmluvy.
      3. Okrem správ o postupe prác Zhotoviteľ vždy Manažérovi Projektu Objednávateľa bez zbytočného odkladu po ich vystavení doručí kópie objednávok na hlavné Technologické zariadenia Diela podľa kritickej cesty Harmonogramu plnenia, na základe ktorých preukáže plnenie Harmonogramu plnenia. Takéto kópie objednávok Zhotoviteľ doručí vo forme bez uvedenia cien objednávok (t. j. napr. zabielením cien alebo pod.).
   8. **Lehota vykonania Diela**
      1. Zhotoviteľ začne práce na realizácií Diela tak skoro, ako je to primerane možné ihneď po nadobudnutí účinnosti tejto Zmluvy tak, aby celé Dielo vyhotovil a dokončil v súlade s Harmonogramom plnenia v Lehote vykonania Diela.
      2. Lehota vykonania Diela je **440 dní** odo dňa nadobudnutia účinnosti tejto Zmluvy. Zhotoviteľ je povinný Dielo v súlade s Harmonogramom plnenia v  Lehote vykonania Diela vyhotoviť tak, aby vyhovelo Funkčným skúškam a Výkonnostným skúškam, bolo pripravené na úspešné absolvovanie kolaudačného konania (resp. iného obdobného konania, ktorého výsledkom bude vydanie právoplatného rozhodnutia na užívanie Diela) a bolo spôsobilé na Preberacie konanie podľa bodu 3.12 tejto Zmluvy.
      3. V rámci Lehoty vykonania Diela sa Zhotoviteľ zaväzuje dodržiavať nasledovné vecné a časové míľniky plnenia
         1. vypracovanie a odovzdanie Dokumentácie Zhotoviteľa podľa bodu 2.2.1a) tejto Zmluvy do **45 dní** odo dňa nadobudnutia účinnosti tejto Zmluvy na pripomienkovanie a do **90 dní** odo dňa nadobudnutia účinnosti tejto Zmluvy na schválenie;
         2. úspešné vykonanie Funkčných skúšok Diela u Zhotoviteľa podľa 3.11.3a) tejto Zmluvy do **365 dní** odo dňa nadobudnutia účinnosti tejto Zmluvy;
         3. inštalácia, montáž, úspešné vykonanie Funkčných skúšok a prvých Výkonnostných skúšok Diela na Stavenisku a odovzdanie Diela a všetkej Dokumentácie Zhotoviteľa a ostatnej dokumentácie na Preberacie konanie najneskôr do **440 dní** odo dňa nadobudnutia účinnosti tejto Zmluvy.
      4. Zhotoviteľ bude mať nárok na predĺženie Lehoty vykonania Diela resp. predĺženie inej lehoty podľa tejto Zmluvy pokiaľ oneskorenie s dokončením Diela bude spôsobené niektorou z nasledovných okolnosti:
         1. príčina, ktorá dáva Zhotoviteľovi nárok na predĺženie Lehoty vykonania Diela resp. predĺženie inej lehoty podľa niektorého z bodov tejto Zmluvy;
         2. omeškanie alebo obmedzenie na strane Objednávateľa a/alebo ostatných dodávateľov Objednávateľa, ktoré je priamou príčinou omeškania Zhotoviteľa, a to o dobu trvania omeškania alebo obmedzenia na strane Objednávateľa a/alebo ostatných dodávateľov Objednávateľa;
         3. dôvody Vyššej moci, ktoré sú priamou príčinou omeškania Zhotoviteľa;
         4. pokyn Objednávateľa, pokiaľ je takýto pokyn priamou príčinou omeškania a na túto skutočnosť bol Objednávateľ zo strany Zhotoviteľa upozornený;
         5. výskytu mimoriadne nepriaznivých klimatických podmienok, pričom za takéto podmienky sa považuje teplota pod - 5°C, v trvaní dlhšom ako 1 kalendárny deň alebo  nárazy vetra o rýchlosti nad 20 m/s. v trvaní dlhšie ako 1 kalendárny deň;
      5. Pre vylúčenie pochybností platí, že s nárokom Zhotoviteľa na predĺženie Lehoty vykonania Diela resp. predĺženie inej lehoty podľa tejto Zmluvy, Zhotoviteľovi nepatrí aj nárok na dodatočné náklady spojené s predĺžením týchto lehôt, okrem
         1. prípadu, kedy je toto predĺženie vyvolané omeškaním Objednávateľa a/alebo tretími dodávateľmi Objednávateľa a zároveň predĺženie týchto lehôt presahuje šesť (6) mesiacov; a
         2. prípadu, ak sa jedná o preukázané náklady na predlžovanie Bankovej záruky, a to výlučne za obdobie, za ktoré musí byť Banková záruka predĺžená výlučne z dôvodov na strane Objednávateľa (t. j. nie ak by aj inak bola alebo mala byť predĺžená aj z dôvodov na strane Zhotoviteľa) a najviac do výšky, do akej sú náklady na zriadenie takej Bankovej záruky (najmä s ohľadom na poplatky za zriadenie takej Bankovej záruky) v čase predĺženia Bankovej záruky na trhu obvyklé.
   9. **Harmonogram plnenia**
      1. Zhotoviteľ najneskôr do piatich (5) dní odo dňa nadobudnutia účinnosti tejto Zmluvy predloží Objednávateľovi grafický Harmonogram plnenia. Harmonogram plnenia bude zodpovedať požiadavkám Špecifikácie predmetu zákazky, Ponuke Zhotoviteľa a tejto Zmluve. Po odovzdaní Harmonogramu plnenia patrí Objednávateľovi lehota na preskúmanie Harmonogramu plnenia v trvaní piatich (5) dní. Na preskúmanie Harmonogramu plnenia platia primerane podmienky podľa bodov 2.1.2 tejto Zmluvy (pre vylúčenie pochybností sa pre Harmonogram plnenia nevydáva Preberací protokol k Dokumentu Zhotoviteľa). Zhotoviteľ je povinný dodržiavať termíny schváleného Harmonogramu plnenia a organizovať svoje činnosti vždy podľa aktuálne schváleného Harmonogramu plnenia.
      2. Zhotoviteľ vyhotoví Harmonogram plnenia tak, aby Zhotoviteľovi umožňoval postupnú kompletizáciu celého Diela vrátane projektovania Dokumentácie Zhotoviteľa, výroby a dodávky všetkých Technologických zariadení a vyhotovenia a dokončenia celého Diela a vrátane úspešného absolvovania Funkčných skúšok a Výkonnostných skúšok celého Diela najneskôr v Lehote vykonania Diela. Harmonogram plnenia bude obsahovať vyjadrenie časovej náročnosti a nadväznosti jednotlivých úkonov, činností a prác vyjadrenú v dňoch. Harmonogram plnenia bude obsahovať stručný popis všetkých činností a prác, ich vzájomnú postupnosť a časovou nadväznosť, z ktorej bude vyplývať plnenie všetkých časových a vecných míľnikov plnenia stanovených touto Zmluvou. Harmonogram plnenia bude obsahovať tiež uvedenie kritickej cesty jednotlivých plnení a rozloženie objednávok a dodávok hlavných Technologických zariadení poprípade iných hlavných komponentov Diela.
      3. Zhotoviteľ berie na vedomie skutočnosť, že zabudovanie Diela do Stavby bude možné až po resp. paralelne s budovaním nevyhnutných objektov Stavby. V súlade s bodom 3.5 tejto Zmluvy sa Zhotoviteľ zaväzuje koordinovať práce a Harmonogram plnenia s ostatnými dodávateľmi Objednávateľa, najmä s projektantom a zhotoviteľom Stavby. Zhotoviteľ vyhlasuje, že táto skutočnosť sama o sebe nepredstavuje prekážku na vykonanie Diela v Lehote vykonania Diela.
      4. Kedykoľvek to bude potrebné z dôvodu predĺženia Lehoty vykonania Diela alebo kedykoľvek Harmonogram plnenia nebude zodpovedať Zmluve, alebo ak sa skutočný postup plnenia nezhoduje s Harmonogramom plnenia, Zhotoviteľ predloží Objednávateľovi revidovaný Harmonogram plnenia na preskúmanie za rovnakých podmienok ako sú uvedené v bode 3.9.1, a to najneskôr do piatich (5) dní odo dňa, kedy Objednávateľ vyzve Zhotoviteľa na predloženie takéhoto revidovaného Harmonogramu plnenia na preskúmanie. Pre vylúčenie pochybností platí, že revízia Harmonogramu plnenia podľa tohto bodu nemôže mať sama o sebe vplyv na predĺženie Lehoty vykonania Diela, pokiaľ okolnosť vyvolávajúca potrebu revízie Harmonogramu plnenia zároveň nedáva Zhotoviteľovi právo na predĺženie resp. úpravu Lehoty vykonania Diela podľa iného bodu tejto Zmluvy.
   10. **Pokyny Objednávateľa**
       1. Objednávateľ je oprávnený Zhotoviteľovi vydávať pokyny, ktoré sa Zhotoviteľ zaväzuje splniť a dodržať za nasledovných podmienok:
          1. Zhotoviteľ je povinný plniť iba pokyny vydané Stavebno-technickým dozorom alebo Manažérom Projektu;
          2. Zhotoviteľ je povinný upozorniť Objednávateľa bez zbytočného odkladu na nevhodnú povahu jeho pokynov, ak Zhotoviteľ mohol túto nevhodnosť zistiť pri vynaložení odbornej starostlivosti, ako skúsený zhotoviteľ v rozsahu plnenia predmetu tejto Zmluvy;
          3. V prípade, ak by mal pokyn mať dopad na Lehotu vykonania Diela a/alebo ak by mal pokyn mať dopad na Zmluvnú cenu, je Zhotoviteľ o tejto skutočnosti povinný okamžite informovať Objednávateľa;
          4. Každý pokyn bude vydaný resp. inak zachytený (napr. v montážnom resp. stavebnom denníku) v písomnej forme. Objednávateľ je oprávnený vydať výnimočne aj ústny pokyn, avšak je povinný ho dodatočne písomne potvrdiť najneskôr do dvoch (2) dní, inak sa naňho neprihliada;
          5. Zhotoviteľ je povinný pokyn vydaný v súlade s týmto bodom 3.10 bezodkladne plniť, okrem prípadu ak
             1. Zhotoviteľ upozornil Objednávateľa na nevhodnú povahu pokynu a nevhodný pokyn Objednávateľa prekáža v riadnom vykonávaní Diela. Vtedy je Zhotoviteľ povinný jeho vykonávanie v nevyhnutnom rozsahu prerušiť do doby zmeny pokynov Objednávateľa alebo do písomného oznámenia o tom, že Objednávateľ trvá na vykonávaní Diela podľa daných pokynov;
             2. V prípade, ak Zhotoviteľ oznámil Objednávateľovi, že pokyn má mať dopad na Lehotu vykonania Diela a/alebo má mať pokyn dopad na Zmluvnú cenu, pričom v takom prípade je Zhotoviteľ bezodkladne najneskôr však do piatich (5) dní povinný Objednávateľovi doručiť návrh úprav Zmluvy (najmä Lehoty vykonania Diela, Harmonogramu prác a Zmluvnej ceny) vyvolaný pokynom Objednávateľa. Takýto návrh bude mať povahu oferty (návrhu na uzatvorenie zmluvy resp. dodatku). Zhotoviteľ nie je povinný ani oprávnený takýto pokyn plniť až do písomného potvrdenia (akceptácie) tohto návrhu zo strany Manažéra projektu. To neplatí jedine v prípade, ak by neplnením takéhoto pokynu malo byť ohrozené Dielo, iný majetok a/alebo zdravie alebo život osôb. Zmluvné strany v primeranom čase po písomnom potvrdení pokynu a rozsahu zmeny Zmluvy zo strany Manažéra projektu (s prihliadnutím na časovú náročnosť interných procesov schvaľovania zmluvnej dokumentácie u Objednávateľa) uzatvoria osobitný dodatok k tejto Zmluve obsahujúci dohodnuté úpravy tejto Zmluvy v zmysle potvrdenia Manažéra projektu.
       2. Pre vylúčenie pochybností, žiadne schválenia alebo súhlasy Objednávateľa podľa tejto Zmluvy sa nepovažujú za pokyn podľa tohto bodu 3.10 Zmluvy. Tiež platí, že pokiaľ Zhotoviteľ neupozornil Objednávateľa pri vydaní pokynu na to, že môže mať vplyv na Lehotu vykonania Diela a/alebo Zmluvnú cenu, a Zhotoviteľ takýto pokyn plní, má sa za to, že tento pokyn nemá dopad na Zmluvnú cenu a/alebo na Lehotu vykonania Diela a Zhotoviteľ pokyn plní bez nároku na predĺženie Lehoty vykonania Diela a/alebo zmeny Zmluvnej ceny.
   11. **Skúšky**
       1. Na základe Skúšok musí Zhotoviteľ preukázať, že Dielo je spôsobilé a pripravené pre riadnu prevádzku, a že spĺňa všetky Špecifikácie predmetu zákazky, vyhovuje Návrhu Zhotoviteľa a spĺňa ostatné požiadavky na základe Zmluvy vzťahujúce sa na Dielo. Ak nie je výslovne uvedené inak, Zhotoviteľ pre účely Skúšok zabezpečí a poskytne na svoje náklady všetky prístroje, vybavenie, asistenciu, dokumenty a iné informácie, elektrinu, zariadenia, Materiály, personál a všetko ostatné tak, aby Skúšky prebehli v súlade so Zmluvou.
       2. Pred každými Skúškami Zhotoviteľ v dostatočnom časovom predstihu, najmenej však desať (10) dní, doručí Objednávateľovi oznámenie o mieste a termíne Skúšok a podrobný harmonogram Skúšok obsahujúci jednotlivé sledy testovania a priebeh Skúšok. Harmonogram Skúšok bude obsahovať časový harmonogram jednotlivých plánovaných úkonov testovania, ako aj ich opis.
       3. V rámci plnenia Zmluvy je Zhotoviteľ za účasti Objednávateľa a v súlade s Harmonogramom plnenia povinný vykonať nasledovné Skúšky Diela:
          1. Funkčné skúšky Diela u Zhotoviteľa (tzv. Factory Acceptance Tests):

Funkčné skúšky Diela u Zhotoviteľa budú prebiehať a harmonogram Funkčných skúšok bude zahŕňať všetky skúšky za účelom preukázania, že jednotlivé časti Diela vyhovujú schválenej Dokumentácií Zhotoviteľa (projektovej dokumentácií Diela), Právnym predpisom, Špecifikácií predmetu zákazky a Návrhu Zhotoviteľa.

Zhotoviteľ preukáže, že disponuje všetkými Technologickými zariadeniami, ktoré budú tvoriť Dielo a preukáže funkčnosť jednotlivých Technologických zariadení tvoriacich Dielo.

K Funkčným skúškam Diela u Zhotoviteľa Zhotoviteľ dodá Objednávateľovi zoznam všetkých ucelených Technologických zariadení a všetkých ostatných častí a komponentov, ktoré tvoria Dielo.

* + - 1. Funkčné skúšky Diela na Stavenisku:

Funkčné skúšky Diela na Stavenisku budú prebiehať a harmonogram Funkčných skúšok bude zahŕňať všetky prevádzkové skúšky za účelom preukázania, že Dielo môže byť prevádzkované bezpečne tak, ako je špecifikované v Zmluve, za všetkých dostupných prevádzkových podmienok, a že Dielo vyhovuje schválenej Dokumentácií Zhotoviteľa (projektovej dokumentácií Diela), Právnym predpisom, Špecifikácií predmetu zákazky a Návrhu Zhotoviteľa. Funkčné skúšky budú prebiehať a harmonogram Funkčných skúšok bude zodpovedať testovaniu v nasledovnom slede:

* + - * 1. skúšky pred uvedením do prevádzky, ktoré budú zahŕňať príslušné kontroly a skúšky funkčnosti (bez prevádzky) za účelom preukázania správnej inštalácie Technologických zariadení a toho, že Dielo môže bezpečne podstúpiť skúšky podľa bodu (ii) nižšie;
        2. skúšky pri uvádzaní do prevádzky, ktoré budú zahŕňať všetky obvykle vyžadované prevádzkové skúšky za účelom preukázania, že Dielo môže byť prevádzkované bezpečne tak, ako je špecifikované, za všetkých dostupných prevádzkových podmienok v súlade s účelom Diela, Špecifikáciou predmetu zákazky a Návrhom Zhotoviteľa.

Pred Funkčnými skúškami Diela na Stavenisku Zhotoviteľ doručí v rámci podrobného harmonogramu Skúšok aj podrobný opis všetkých úkonov a náplň činností testovania minimálne v rozsahu opisu:

1. organizačných, kontrolných a technických činností,
2. predpisov pre činnosť pred uvedením do prevádzky, pri uvádzaní do prevádzky, počas prevádzky a pri zastavení jednotlivých Technologických zariadení;
3. požiadaviek na počty a skladbu prevádzkových pracovníkov Objednávateľa;
4. všetkých bezpečnostných pokynov a predpisov pre vykonanie Skúšok.

V rámci Funkčných skúšok Zhotoviteľ preukáže aj systém riadenia Diela a obsluhu prevádzkového softwaru Diela.

Pri Funkčných skúškach na Stavenisku Zhotoviteľ zabezpečí účasť Oprávnenej osoby. Akceptácia resp. schválenie Funkčných skúšok Diela na Stavenisku Oprávnenou osobou je podmienkou pre úspešné absolvovanie Funkčných skúšok Diela na Stavenisku.

Náklady na spotrebovaný zemný plyn nevyhnutný na vykonanie Funkčných skúšok Diela na stavenisku hradí Objednávateľ. Všetky výstupné produkty, ktoré vzniknú pri absolvovaní Funkčných skúšok sa stávajú vlastníctvom Objednávateľa.

* + - 1. Prvé Výkonnostné skúšky Diela na Stavenisku:

Prvé Výkonnostné skúšky Diela na Stavenisku budú vykonané až po úspešných Funkčných skúškach podľa bodu b) vyššie a budú prebiehať a harmonogram Výkonnostných skúšok bude zahŕňať maximálne 72 hodinovú prevádzku Diela za účelom preukázania, že Dielo spĺňa všetky Garantované prevádzkové parametre Diela stanovené v Špecifikácií predmetu zákazky a v Návrhu Zhotoviteľa.

Prvé Výkonnostné skúšky Diela budú vykonané bezodkladne po úspešnom absolvovaní Funkčných skúšok Diela na Stavenisku.

Prvé Výkonnostné skúšky budú vykonané bez ohľadu na okolitú teplotu ovzdušia.

Pri testovaní parametra spotreby zemného plynu pri plnom výkone Diela sa bude vychádzať z množstva nameranej spotreby zemného plynu v MWh použitého na výrobu elektrickej a tepelnej energie v procese výroby LNG v režime ostrovnej prevádzky namerané za 24 hodín pri plnom výkone Diela a pri testovaní parametra spotreby zemného plynu pri 45 % výkone Diela sa bude vychádzať z množstva nameranej spotreby zemného plynu v MWh použitého na výrobu elektrickej a tepelnej energie v procese výroby LNG v režime ostrovnej prevádzky namerané za 24 hodín pri 45 % výkone Diela. Spotreba zemného plynu sa vypočíta ako podiel (i) rozdielu medzi množstvom energie v zemnom plyne na meranom vstupe do Diela (resp. príslušného Technologického zariadenia) v MWh za 24 po sebe nasledujúcich hodín a množstvom energie v LNG v MWh vyrobeného za 24 po sebe nasledujúcich hodín a (ii) produkcie LNG v tonách za 24 hodín.

V prípade, ak bude na základe prvých Výkonnostných skúšok preukázané, že Dielo nespĺňa hodnoty Garantovaných prevádzkových parametrov (bez ohľadu na to, že prvé Výkonnostné skúšky môžu prebiehať v čase, kedy priemerná denná teplota ovzdušia v mieste Výkonnostných dosiahne hodnotu v rozmedzí od 22°C do 26°C), Objednávateľ nariadi opakovať prvé Výkonnostné skúšky podľa bodu 3.11.5e) a Dielo pri opakovaných prvých Výkonnostných skúškach opätovne nesplní hodnoty Garantovaných prevádzkových parametrov, má Objednávateľ nárok na zaplatenie samostatných zmluvných pokút vo výškach určených nasledovnými vzorcami:

* + - * 1. P = 2 x (1 - Vs / Vp) x CzD

kde znamená:

P – výšku zmluvnej pokuty v EUR

CzD – Cena za Dielo

Vp – Produkčný výkon Diela v ton LNG / deň podľa Ponuky Zhotoviteľa

Vs – Produkčný výkon Diela v ton LNG / deň nameraný počas Výkonnostných skúšok

Vs < Vp

* + - * 1. P2 = 2 x (Ss / St - 1) x (Vp x St x 24 x 365 x 5)

kde znamená:

P2 – výšku zmluvnej pokuty v EUR

Vp – Produkčný výkon Diela v ton LNG / deň podľa Ponuky Zhotoviteľa

St – Produkčná spotreba zemného plynu v MWh na výrobu 1 tony LNG v ostrovnej prevádzke pri plnom výkone Diela podľa Ponuky Zhotoviteľa, t. j. podľa Garantovaných prevádzkových parametrov

Ss – Skutočná produkčná spotreba zemného plynu v MWh na výrobu 1 tony LNG v ostrovnej prevádzke nameraná počas Výkonnostných skúšok.

Ss > St

a

* + - * 1. P3 = 2 x (Ss / St - 1) x (Vp x St x 24 x 365 x 5)

kde znamená:

P3 – výšku zmluvnej pokuty v EUR

Vp – Produkčný výkon Diela v ton LNG / deň podľa Ponuky Zhotoviteľa

St – Produkčná spotreba zemného plynu v MWh na výrobu 1 tony LNG v ostrovnej prevádzke pri 45 % výkone Diela podľa Špecifikácie predmetu zákazky = 3,25

Ss – Skutočná produkčná spotreba zemného plynu v MWh na výrobu 1 tony LNG v ostrovnej prevádzke pri 45 % výkone Diela nameraná počas Výkonnostných skúšok.

Ss > St

Pre vylúčenie pochybností platí, že nevyužitie práva Objednávateľa na akceptovanie Výkonnostných skúšok podľa bodu 3.11.5f) Objednávateľa nezbavuje nároku na zaplatenie vyššie uvedených zmluvných pokút za neúspešné absolvovanie Výkonnostných skúšok; Po neúspešných Výkonnostných skúškach nárok na zmluvnú pokutu Objednávateľ nemá v prípade, ak si vyberie možnosť Zhotoviteľovi umožniť vykonať nápravu vo forme opakovaných Výkonnostných skúšok podľa bodu 3.11.5e) tejto Zmluvy. To ho nezbavuje nároku na zmluvnú pokutu po neúspešnom absolvovaní takýchto ďalších opakovaných Výkonnostných skúšok. Pre vylúčenie pochybností platí, že v prípade namerania lepších hodnôt (ekonomicky resp. technicky výhodnejších), ako Garantované prevádzkové parametre, Zhotoviteľ nemá nárok na žiadne naviac platby či iné benefity a vyššie uvedené vzorce sa vzťahujú výlučne na prípady nedodržania stanovených parametrov pre výpočet zmluvných pokút.

Náklady na spotrebovanú elektrickú energiu a zemný plyn nevyhnutný na vykonanie Výkonnostných skúšok Diela hradí Objednávateľ. Všetky výstupné produkty, ktoré vzniknú pri absolvovaní Výkonnostných skúšok sa stávajú vlastníctvom Objednávateľa.

* + - 1. Druhé Výkonnostné skúšky Diela:

Druhé Výkonnostné skúšky Diela budú vykonané jedine v prípade, ak

* + - * 1. už bol na Dielo vydaný Preberací protokol k Dielu; a zároveň ak
        2. prvé Výkonnostné skúšky neboli vykonané v dňoch, kedy priemerná denná teplota ovzdušia v mieste Výkonnostných skúšok dosahovala hodnotu v rozmedzí od 22°C do 26°C podľa údajov Slovenského hydrometeorologického ústavu;

Ustanovenia o priebehu prvých Výkonnostných skúšok vrátane sankcií za nesplnenie Výkonnostných skúšok a možnosti akceptácie Výkonnostných skúšok podľa bodu 3.11.5f) sa budú aplikovať aj na druhé Výkonnostné skúšky rovnako. Rozdiel oproti vyhodnocovaniu parametrov Diela v rámci druhých Výkonnostných skúšok bude v tom, že

druhé Výkonnostné skúšky musia prebehnúť v dňoch, kedy priemerná denná teplota ovzdušia v mieste Výkonnostných skúšok bude dosahovať hodnotu v rozmedzí od 22°C do 26°C podľa údajov Slovenského hydrometeorologického ústavu;

v prípade ak na základe prvých Výkonnostných skúšok bolo preukázané, že Dielo nespĺňalo Garantované prevádzkové parametre a zároveň Objednávateľ akceptoval vykonanie prvých Výkonnostných skúšok podľa bodu 3.11.5f), tak v druhých Výkonnostných skúškach sa budú aplikovať na Výkonnostné skúšky namiesto Garantovaných prevádzkových parametrov Akceptované prevádzkové parametre; a

nárok na zmluvné pokuty podľa bodu c) vyššie má Objednávateľ už pri prvom neúspešnom absolvovaní Výkonnostných skúšok (t. j. nie až pri opakovaných Výkonnostných skúškach).

* + 1. O priebehu každých Skúšok budú Zmluvné strany viesť podrobné technické záznamy, ktoré budú obsahovať všetky podstatné informácie o priebehu a výsledku každých Skúšok tak, aby na ich základe bolo možné kvalifikovane zhodnotiť priebeh a výsledky Skúšok. Tieto záznamy budú podkladom pre každý protokol o Skúškach vyhotovený podľa bodu 3.11.5 tejto Zmluvy.
    2. O výsledku každých Skúšok podľa bodu 3.11.3 bude vyhotovený samostatný protokol, ktorý podpíšu oprávnení zástupcovia oboch Zmluvných strán. Ak Dielo alebo jeho časť nevyhovie Skúškam platia nasledovné podmienky:
       1. ak Dielo nevyhovie Funkčným skúškam Objednávateľ môže požadovať, aby Zhotoviteľ napravil vady Diela kvôli ktorým nevyhovelo Funkčným skúškam, a aby Zhotoviteľ vykonal opakované Funkčné skúšky za rovnakých podmienok. To sa vzťahuje na ktorúkoľvek časť Funkčných skúšok; zároveň
       2. ak Dielo nevyhovie Funkčným skúškam Objednávateľ má podľa okolností nároky na zmluvné pokuty podľa bodu 5.6.1 tejto Zmluvy vzťahujúce sa na (ne)absolvovanie Funkčných skúšok;
       3. v prípade, ak Objednávateľ nariadi vykonať opakované Funkčné skúšky a Dielo nevyhovie ani opakovaným Funkčným skúškam, Objednávateľ môže nariadiť ďalšie opakovanie Funkčných skúšok alebo Dielo odmietnuť a odstúpiť od Zmluvy;
       4. ak Dielo nevyhovie Výkonnostným skúškam Objednávateľ môže požadovať, aby Zhotoviteľ napravil vady Diela kvôli ktorým nevyhovelo Výkonnostným skúškam, a aby Zhotoviteľ vykonal opakované Výkonnostné skúšky za rovnakých podmienok. To sa vzťahuje na ktorúkoľvek časť Výkonnostných skúšok;
       5. v prípade Výkonnostných skúšok, ak Objednávateľ nariadi vykonať opakované Výkonnostné skúšky a Dielo nevyhovie ani opakovaným Výkonnostným skúškam, Objednávateľ môže nariadiť ďalšie opakovanie Výkonnostných skúšok alebo Dielo odmietnuť a odstúpiť od Zmluvy; alebo
       6. akceptovať vykonanie Výkonnostných skúšok aj napriek nesplneniu Garantovaných prevádzkových parametrov avšak jedine potom, ako Zhotoviteľ Objednávateľovi zaplatí zmluvné pokuty (podľa okolností) podľa bodov 3.11.3c)(i), 3.11.3c)(ii) resp. 3.11.3c)(iii) tejto Zmluvy vyššie. V takom prípade sa zaznamenajú namerané hodnoty prevádzkových parametrov Diela a ďalej sa budú označovať ako „**Akceptované prevádzkové parametre**“.
    3. Odstránenie nedostatkov po neúspešných Skúškach resp. úspešné vykonanie opakovaných Skúšok nezbavuje Zhotoviteľa zodpovednosti za omeškanie s riadnym vykonaním Diela v Lehote vykonania Diela a Objednávateľa nezbavuje nároku na náhradu škody a zaplatenie zmluvnej pokuty podľa tejto Zmluvy.
    4. Akékoľvek náklady spojené s opakovaním ktorýchkoľvek Skúšok podľa tejto Zmluvy znáša v plnej miere Zhotoviteľ, okrem nákladov na spotrebovaný zemný plyn nevyhnutný na vykonanie Funkčných skúšok Diela na Stavenisku a vykonanie Výkonnostných skúšok Diela, ktoré hradí Objednávateľ. Na každé opakované Skúšky sa uplatňuje tento bod 3.11 primerane.
  1. **Preberacie konanie**
     1. Preberacie konanie je konanie, v ktorom Objednávateľ v nadväznosti na Funkčné skúšky na Stavenisku a prvé Výkonnostné skúšky deklaruje, že Dielo a k tomu zodpovedajúca Dokumentácia Zhotoviteľa nemá vady a spĺňa požiadavky Špecifikácie predmetu zákazky, Návrhu Zhotoviteľa, Právnych predpisov a ostatných častí Zmluvy, a ktoré sa končí vydaním (alebo zamietnutím vydania) protokolu, ktorým Objednávateľ deklaruje splnenie záväzkov Zhotoviteľa vykonať a dokončiť Dielo riadne (konanie podľa tohto bodu ďalej aj ako „**Preberacie konanie**“ a protokol vydaný v Preberacom konaní ďalej aj ako „**Preberací protokol k Dielu**“).
     2. Preberacie konanie sa uskutoční až po zhotovení a Funkčných skúškach a prvých Výkonnostných skúškach celého Diela a riadnom zaškolení personálu Objednávateľa na obsluhu Diela. Zhotoviteľ je povinný k Preberaciemu konaniu predložiť Objednávateľovi nasledovné doklady (pokiaľ neboli doručené, predložené a/alebo vystavené skôr):
        1. Žiadosť o vydanie Preberacieho protokolu k Dielu;
        2. dodacie listy všetkých Technologických zariadení, ktoré tvoria súčasť Diela a/alebo sú odovzdávané spoločne s Dielom;
        3. všetky protokoly o Skúškach;
        4. všetku Dokumentáciu Zhotoviteľa, ak ešte nebola Objednávateľovi podľa tejto Zmluvy odovzdaná minimálne v nasledovnom rozsahu:
           1. dokumentácia skutočného vyhotovenia s výkresmi so zakreslenými zmenami a odchýlkami od pôvodnej projektovej dokumentácie vo dvoch vyhotoveniach;
           2. všetky prevádzkové poriadky (predpisy) Diela a Technologických zariadení;
           3. manuály údržby Diela a ostatnú dokumentáciu vzťahujúcu sa na Dielo a jeho prevádzku;
        5. všetky doklady o nakladaní s odpadmi v zmysle zákona č. 79/2015 Z. z o odpadoch v znení neskorších predpisov;
        6. certifikáty, osvedčenia o akosti, atesty a ďalšie dokumenty preukazujúce zhodu použitých Materiálov a Technologických zariadení a záznamy zo všetkých skúšok Materiálov a Technologických zariadení (v rozsahu, v akom tak vyžaduje Špecifikácia predmetu zákazky, Návrh Zhotoviteľa a/alebo Právne predpisy) vrátane všetkých správ o vykonaní odborných prehliadok a odborných skúšok a dokladov o vykonaných úradných skúškach vyhradených technických zariadení podľa príslušných ustanovení vyhlášky č. 508/2009 Z. z.;
        7. projektovú dokumentáciu, technickú dokumentáciu a všetku ostatnú dokumentáciu, ktorú má dodať Zhotoviteľ na základe tejto Zmluvy, a ktorá je nevyhnutná pre úspešné podanie žiadosti o vydanie kolaudačného rozhodnutia (resp. iného rozhodnutia na užívanie stavby) na príslušný stavebný (resp. iný príslušný) úrad a pre vydanie kolaudačného rozhodnutia k Dielu;
        8. 2x kópiu montážneho denníka;
        9. Všetky protokoly o zaškolení obsluhy Diela;
        10. Plán údržby a servisných prehliadok celého Diela a jednotlivých Technologických zariadení podľa Právnych predpisov a odporúčaní výrobcov Technologických zariadení;
        11. Kompletný zoznam Náhradných dielov všetkých Technologických zariadení a celého Diela;
        12. Podrobný servisný plán na prvú Ročnú servisnú periódu;
        13. akékoľvek ďalšie dokumenty, ktoré majú byť Objednávateľovi odovzdané na základe tejto Zmluvy, Špecifikácie predmetu zákazky, Návrhu Zhotoviteľa, ostatných častí Ponuky Zhotoviteľa a/alebo Právnych predpisov.
     3. Preberacie konanie sa začína dňom predloženia žiadosti o vydanie Preberacieho protokolu k Dielu spolu so všetkými dokumentami podľa bodu 3.12.2 vyššie. Predloženie žiadosti o vydanie Preberacieho protokolu k Dielu Objednávateľovi znamená, že podľa názoru Zhotoviteľa je Dielo ku dňu predloženia žiadosti vo vydanie Preberacieho protokolu k Dielu vykonané a dokončené riadne v súlade so Zmluvou, nemá vady, a je pripravené k úspešnému Preberaciemu konaniu. Za riadne dokončené Dielo sa považuje dokončené bez vád a v súlade s Ponukou Zhotoviteľa, najmä Návrhom Zhotoviteľa, Špecifikáciou predmetu zákazky, Zmluvou a Právnymi predpismi.
     4. Do štrnástich (14) dní odo dňa začatia Preberacieho konania je Objednávateľ povinný:
        1. vydať Zhotoviteľovi Preberací protokol k Dielu s uvedením dátumu, kedy bolo Dielo dokončené v súlade so Zmluvou, s výnimkou drobných nedokončených prác a vád, ktoré nebránia užívaniu Diela pre zamýšľaný účel; alebo
        2. zamietnuť žiadosť o vydanie Preberacieho protokolu k Dielu s uvedením vád Diela a prác, ktoré musí Zhotoviteľ vykonať, aby bolo Dielo v súlade so Zmluvou.
     5. V prípade, ak Objednávateľ nevydá Preberací protokol k Dielu alebo žiadosť o vydanie Preberacieho protokolu k Dielu nezamietne v lehote podľa bodu 3.12.4, má sa za to, že Preberací protokol k Dielu bol vydaný k poslednému dňu tejto lehoty. Vydaním Preberacieho protokolu k Dielu alebo uplynutím lehoty podľa bodu 3.12.4 v prípade fikcie vydania Preberacieho protokolu podľa predchádzajúcej vety sa končí Preberacie konanie. Vydanie Preberacieho protokolu k Dielu Zhotoviteľ Objednávateľovi potvrdí podpisom Preberacieho protokolu k Dielu. Pokiaľ Zhotoviteľ podpisom nepotvrdí Objednávateľovi vydanie Preberacieho protokolu k Dielu do troch (3) pracovných dní odo dňa, kedy bol Zhotoviteľovi doručený, má sa za to, že vydanie Preberacieho protokolu k Dielu Zhotoviteľ podpisom potvrdil v posledný deň tejto lehoty.
     6. Dňom podpisu Preberacieho protokolu k Dielu oboma Zmluvnými stranami podľa bodu 3.12.5 prechádza na Objednávateľa vlastníctvo k Dielu a nebezpečenstvo škody na Diele.
     7. Pre vylúčenie pochybností, ak bude mať Dielo k dátumu uplynutia Lehoty vykonania Diela zjavné vady zistené v rámci Preberacieho konania podľa tohto bodu 3.12 Zmluvy, má sa za to, že Zhotoviteľ sa dostal do omeškania s riadnym a včasným plnením k dátumu uplynutia Lehoty vykonania Diela, a to bez ohľadu na to, či boli vady v rámci Preberacieho konania zistené po tomto dátume. Odstránenie vytknutých vád Zhotoviteľom a následné vydanie Preberacieho protokolu k Dielu podľa tohto článku Zhotoviteľa nezbavuje zodpovednosti za škodu a omeškanie a Objednávateľa nezbavuje nároku na zmluvnú pokutu za omeškanie Zhotoviteľa s povinnosťou plniť riadne a včas v  Lehote vykonania Diela.
     8. V prípade, že Objednávateľ odmietne vydať Preberací protokol k Dielu postupom podľa bodu 3.12.4b), Zhotoviteľ po odstránení vytknutých vád opätovne predloží žiadosť o vydanie Preberacieho protokolu k Dielu podľa bodu 3.12.2 resp. 3.12.3 tejto Zmluvy a Objednávateľovi plynie lehota v zmysle bodu 3.12.4 tejto Zmluvy, pričom bod 3.12.5 sa aplikuje primerane. Opätovným vykonaním Preberacieho konania nie je dotknutý tento bod 3.12.8. Pre vylúčenie pochybností, bez ohľadu na to, kedy Objednávateľ vydá Preberací protokol k Dielu napr. aj pre prípad opakovaného Preberacieho konania (pokiaľ neplatí fikcia vydania Preberacieho protokolu k Dielu podľa bodu 3.12.5) platí, že pokiaľ k uplynutiu Lehoty vykonania Diela nebolo Dielo spôsobilé na úspešné ukončenie Preberacieho konania (t. j. vykonané bez vád resp. bez vád, ktoré bránia užívaniu Diela pre dohodnutý účel), Zhotoviteľ sa dostal do omeškania ku dňu nasledujúcemu po uplynutí Lehoty vykonania Diela. Vyššie uvedené znamená, že odstránenie vytknutých vád Zhotoviteľom a následné vydanie Preberacieho protokolu k Dielu v Preberacom konaní Zhotoviteľa nezbavuje zodpovednosti za škodu a omeškanie a Objednávateľa nezbavuje nároku na zmluvnú pokutu za omeškanie Zhotoviteľa s riadnym a včasným plnením v  Lehote vykonania Diela.
     9. V prípade, ak Objednávateľ vydá Preberací protokol k Dielu podľa bodu 3.12.4a) s výnimkou drobných nedokončených prác a vád, ktoré nebránia užívaniu Diela, Objednávateľ v Preberacom protokole k Dielu určí alebo sa so Zhotoviteľom dohodne na primeranej lehote na odstránenie týchto vád a nedorobkov. O úplnom odstránení vád a nedorobkov Zmluvné strany vyhotovia protokol o úplnom odstránení vád a nedorobkov. Tento protokol musí byť podpísaný oboma Zmluvnými stranami.
     10. Pokiaľ Zhotoviteľ neodstráni vady a nedorobky Diela v dodatočnej primeranej lehote určenej v Preberacom protokole k Dielu podľa bodu 3.12.4a) vzniká Objednávateľovi nárok na zaplatenie zmluvnej pokuty podľa bodu 5.6.1g) tejto Zmluvy. V prípade, ak vznikne Objednávateľovi škoda v dôsledku užívania Diela s vadami a nedorobkami uvedenými v Preberacom protokole k Dielu, Zhotoviteľ Objednávateľa za túto škodu odškodní.
  2. **Kolaudácia Diela**
     1. Bez ohľadu na ustanovenia o Skúškach a Preberacom konaní je Zhotoviteľ zodpovedný za to, že Dielo bude spôsobilé na úspešné absolvovanie spoločného kolaudačného konania Stavby a Diela, ktorého výstupom bude vydanie právoplatného kolaudačného rozhodnutia na užívanie Diela. Zhotoviteľ je vo vzťahu ku kolaudačnému konaniu a vydaniu právoplatného kolaudačného rozhodnutia zodpovedný v takom rozsahu, v akom sa toto konanie a/alebo výhrady, vytknuté nedostatky a pripomienky príslušného úradu budú týkať plnení, ktoré je Zhotoviteľ povinný vykonať na základe tejto Zmluvy, t. j. najmä k povinnosti Zhotoviteľa zhotoviť a dodať Dielo spôsobilé na užívanie na účel, na ktorý je určené.
     2. Žiadosť o vydanie kolaudačného rozhodnutia na užívanie Diela podá Objednávateľ priamo alebo v zastúpení tretej strany, avšak Zhotoviteľ sa zaväzuje Objednávateľovi poskytnúť akúkoľvek a všetku primerane nevyhnutnú potrebnú súčinnosť na zabezpečenie kolaudačného rozhodnutia k Dielu vrátane bezplatného odstránenia akýchkoľvek nedostatkov či vád Diela, ktoré budú zabraňovať vydaniu kolaudačného rozhodnutia k Dielu, a to bez ohľadu na vydanie akýchkoľvek protokolov o  Skúškach a Preberacieho protokolu k Dielu, a to až do vydania právoplatného kolaudačného resp. iného rozhodnutia na užívanie Diela resp. Stavby.
  3. **Obdobie pilotnej prevádzky**
     1. Po kolaudácií Diela je Zhotoviteľ povinný poskytnúť Objednávateľovi asistenciu pri uvedení Diela do ostrej prevádzky. Počas prvého mesiaca prevádzky Diela bude plynúť tzv. obdobie pilotnej prevádzky Diela, počas ktorého je Zhotoviteľ povinný zabezpečiť prítomnosť poverenej osoby pri prevádzke Diela v čase od 8:00 do 16:00 miestneho času (v mieste zhotovenia Diela a/alebo podľa potreby aj v iných priestoroch Objednávateľa). Mimo času podľa predchádzajúcej vety bude poverená osoba Zhotoviteľa dostupná na telefóne. Poverená osoba Zhotoviteľa je počas obdobia pilotnej prevádzky Diela povinná poskytovať Objednávateľovi asistenciu a dohľad nad prevádzkou Diela a asistenciu zamestnancom resp. povereným osobám Objednávateľa pri obsluhe a prevádzke Diela. Poverená osoba musí komunikovať v slovenskom, českom alebo anglickom jazyku.

1. **SERVIS A ÚDRŽBA** 
   1. **Základné povinnosti Zhotoviteľa pri poskytovaní Servisu**
      1. Zhotoviteľ sa v rámci poskytovania služieb zaväzuje počas celej Záručnej doby
         1. vykonávať Servis Diela v súlade s touto časťou Zmluvy;
         2. počas celej Záručnej doby zabezpečiť dostupnosť všetkých Materiálov a Náhradných dielov;
         3. vykonávať v rámci povinností podľa tejto Zmluvy s odbornou starostlivosťou všetky úkony smerujúce k tomu, aby bola počas celej Záručnej doby a aj v čase potom zachovaná prevádzkyschopnosť celého Diela a jednotlivých Technologických zariadení, a aby Dielo spôsobilé na využívanie na účel, na ktorý je určené;
         4. poskytovať údržbu a správu riadiaceho systému Diela.
      2. Zhotoviteľ je povinný vykonávaním prác pri vykonávaní Servisu poveriť výlučne osoby, ktoré majú požadovanú kvalifikáciu, sú odborne a zdravotne spôsobilé a v zmysle príslušných Právnych predpisov sú zaškolené na vykonávanie zverených prác.
      3. Zhotoviteľ je povinný pri výkone Servisu dodržiavať všetky Právne predpisy, najmä tak príslušné ustanovenia zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov, pri vykonávaní prevencie ustanovenia nariadenia vlády SR č. 391/2006 Z. z. o minimálnych bezpečnostných a zdravotných požiadavkách na pracovisko, nariadenia vlády SR č. 387/2006 Z. z. o požiadavkách na zaistenie bezpečnostného a zdravotného označenia pri práci, Vyhlášky č. 508/2009 Z. z. ktorou sa určujú základné požiadavky na zaistenie bezpečnosti práce a technických zariadení a nariadenia vlády SR č. 396/2006 Z. z. o minimálnych bezpečnostných a zdravotných požiadavkách na stavenisko.
      4. Zhotoviteľ je povinný viesť servisný denník, v ktorom je povinný prehľadne a podrobne zaznamenať každý úkon Servisu. Zhotoviteľ je povinný zabezpečiť dostupnosť servisného denníka v mieste vykonania Diela alebo inak zabezpečiť jeho neobmedzenú dostupnosť pre Objednávateľa (napr. online).
      5. V rámci výkonu Servisu sa Zhotoviteľ zaväzuje použiť výlučne Náhradné diely a Materiály, ktoré spĺňajú rovnaké alebo vyššie technické a kvalitatívne parametre ako technické a kvalitatívne parametre pôvodných dielov a Materiálov, pričom Zhotoviteľ nesie v plnom rozsahu zodpovednosť za to, že tieto Náhradné diely a Materiály sú plne kompatibilné a funkčné s  existujúcimi Technologickými zariadeniami Objednávateľa.
   2. **Plánovaný Servis**
      1. V rámci Servisu Diela sa Zhotoviteľ zaväzuje počas celej Záručnej doby vykonávať všetky pravidelné kontroly, servisné a odborné prehliadky a odborné a revízne skúšky a plánované opravy a výmeny dielov s kratšou životnosťou ako je Záručná doba jednotlivých Technologických zariadení a celého Diela tak, ako je stanovené Prílohe č. 7 tejto Zmluvy – Základný servisný plán a v súlade s bezpečnostnotechnickými požiadavkami v zmysle Právnych predpisov. Zhotoviteľ nesie zodpovednosť za to, že rozsah a periodicita úkonov plánovaného Servisu stanovených v Základnom servisnom pláne je v súlade s Právnymi predpismi a pokynmi výrobcov jednotlivých Technologických zariadení a Diela;
      2. Minimálne tridsať (30) dní pred začiatkom každej Ročnej servisnej periódy (okrem prvej Ročnej servisnej periódy) je Zhotoviteľ povinný predložiť Objednávateľovi na preskúmanie podrobný servisný plán na nadchádzajúcu Ročnú servisnú periódu, ktorý bude definovať presné termíny a dĺžku trvania všetkých plánovaných úkonov v rámci Servisu v súlade so Základným servisným plánom (ďalej aj ako „**Podrobný servisný plán**“), pričom Prevádzková dostupnosť Diela nesmie klesnúť pod Garantovanú Prevádzkovú dostupnosť Diela. Na preskúmanie Podrobného servisného plánu sa primerane uplatňuje bod 2.1.2b) a nasl. tejto Zmluvy (pre vylúčenie pochybností na schválený Podrobný servisný plán sa nevydáva Preberací protokol k Dokumentu Zhotoviteľa). Po preskúmaní a schválení Podrobného servisného plánu je Zhotoviteľ povinný vykonávať všetky úkony Servisu a dodržiavať všetky termíny Servisu, na ktoré sa v ňom zaviazal.
      3. V odôvodnených prípadoch, najmä, nie však výlučne z dôvodu nepredvídateľných okolností, je podľa potreby po vzájomnej dohode Zmluvných strán možné Podrobný servisný plán primerane upraviť a zmeniť. Každá zmena Podrobného servisného plánu musí byť vykonaná v súlade s bodom 2.1.2 a nasl. tejto Zmluvy.
      4. Žiadne schválenie Podrobného servisného plánu zo strany Objednávateľa nezbavuje Zhotoviteľa zodpovednosti za jeho súlad s touto Zmluvou a Právnymi predpismi a pokynmi výrobcov jednotlivých Technologických zariadení a Diela ani Zhotoviteľa nezbavuje žiadnych Záruk.
      5. Zhotoviteľ je zodpovedný za dostupnosť a je povinný zabezpečiť všetky Materiály a Náhradné diely potrebné pre výkon Servisu.
      6. Za výkon plánovaného Servisu a za zabezpečenie všetkých Materiálov a Náhradných dielov a ostatných prác a vybavenia nevyhnutného pre riadny výkon plánovaného Servisu patrí Zhotoviteľovi odmena podľa bodu 5.1.2b) tejto Zmluvy.
   3. **Odstraňovanie vád Diela (opravy)**
      1. V rámci Záručnej doby je Zhotoviteľ v súlade s bodom 5.3 tejto Zmluvy povinný odstraňovať nahlásené vady Diela v rámci Záruky. Pri odstraňovaní vád Diela je Zhotoviteľ povinný dodržiavať podmienky stanovené v tomto bode 4.3 nižšie.
      2. Zhotoviteľ sa zaväzuje udržiavať v pohotovosti v čase od 8:00 do 20:00 denne 7 dní v týždni dostupnú hot-linku, na ktorej bude zastihnuteľná zodpovedná osoba poverená Zhotoviteľom na prijímanie oznámení o vadách Diela v rámci Záruk a na ostatnú komunikáciu týkajúcu sa vád a údržby Diela. Táto linka bude dostupná v slovenskom, českom alebo anglickom jazyku.
      3. Zhotoviteľ sa zaväzuje, že takáto hot-linka bude dostupná na nasledovnom tel. čísle.[*doplní uchádzač*], a e-maily: [*doplní uchádzač*]. Objednávateľ sa zaväzuje, že každú požiadavku na odstránenie vady uplatní bezodkladne po zistení vady telefonicky alebo písomne zaslaním emailovej alebo sms alebo inej textovej notifikácie na vyššie uvedenú emailovú adresu alebo telefónne číslo. V prípade telefonického oznámenia Objednávateľ toto oznámenie potvrdí aj písomne. Za moment prevzatia oznámenia o akejkoľvek vade zo strany Zhotoviteľa sa bude považovať moment ukončenia telefonátu, ktorým bola vada oznámená alebo moment doručenia emailu alebo sms alebo inej textovej správy na vyššie uvedené kontaktné údaje zodpovednej osoby Zhotoviteľa, vždy podľa toho, ktorý nastane najskôr. Zhotoviteľ nesie objektívnu zodpovednosť za dostupnosť vyššie uvedených kontaktných údajov a vyjadruje výslovný súhlas s tým, že za moment doručenia oznámenia o vade sa bude považovať moment odoslania notifikácie bez ohľadu na subjektívnu skutočnosť, či si ju Zhotoviteľ prečítal alebo nie. Prevzatie každej notifikácie Zhotoviteľ zároveň bezodkladne potvrdí Objednávateľovi na email resp. telefónne číslo, z ktorého bolo oznámenie odoslané. Na odstránenie vád zistených a reklamovaných Objednávateľom v Záručnej dobe Zhotoviteľ nastúpi a uvedené vady odstráni a opravy Diela vykoná v závislosti od povahy vady resp. opravy v nasledovných lehotách:
         1. Do **24 hodín** od nahlásenia vady resp. poruchy je Zhotoviteľ povinný vykonať identifikáciu hlásenej poruchy na Diele (diagnostika vady). Na základe diagnostiky vady Zhotoviteľ určí kategóriu poruchy podľa bodu b) nižšie a určí potrebný rozsah opravy a potrebných Náhradných dielov;
         2. Zhotoviteľ je povinný vady resp. poruchy odstrániť v závislosti od kategórie ich závažnosti nasledovne:
            1. Porucha A - spôsobujúca výpadok celej prevádzky Diela. Porucha kategórie A môže ohroziť bezpečnosť prevádzky Diela, prípadne môže spôsobiť finančné, materiálne alebo iné škody. V prípade výskytu poruchy kategórie A je Zhotoviteľ povinný nastúpiť na odstránenie vady resp. poruchy najneskôr **do 36 hodín** od nahlásenia vady resp. poruchy.
            2. Porucha B - spôsobujúca čiastočný výpadok prevádzky s degradáciou prevádzkových funkcií a výkonu Diela. Porucha kategórie B obmedzuje bežnú prevádzku Diela zo strany Objednávateľa. V prípade výskytu poruchy kategórie B je Zhotoviteľ povinný nastúpiť na odstránenie vady resp. poruchy najneskôr **do 72 hodín** od nahlásenia vady resp. poruchy.
            3. Porucha C - spôsobujúca ostatné a drobné prevádzkové vady Diela s čiastočným obmedzením komfortu prevádzky Diela nespadajúce do kategórie porúch A a B. V prípade výskytu poruchy kategórie C je Zhotoviteľ povinný vady resp. poruchy odstrániť do **168 hodín od** nahlásenia vady resp. poruchy.

 V prípade výskytu porúch kategórií Porucha A a Porucha B je Zhotoviteľ povinný poruchy odstraňovať tak, aby v rámci Ročnej servisnej periódy neklesla Prevádzková dostupnosť Diela pod úroveň Garantovanej Prevádzkovej dostupnosti Diela. Pre vylúčenie pochybností tiež platí, že výpadok Prevádzkovej dostupnosti Diela z dôvodu výskytu porúch kategórií Porucha A a Porucha B sa nezarátava do Garantovanej Prevádzkovej dostupnosti Diela už od prvej hodiny výpadku Prevádzkovej dostupnosti Diela bez ohľadu na to, či Zhotoviteľ dodrží alebo nedodrží termíny nástupov na diagnostiku a odstraňovanie porúch podľa tohto bodu Zmluvy. Výpadok Prevádzkovej dostupnosti Diela sa počíta od momentu, kedy Objednávateľ nahlásil vadu alebo poruchu podľa tohto bodu Zmluvy.

* + 1. O každej vade resp. poruche bude vyhotovený samostatný protokol o vade a poruche, do ktorého sa uvedú všetky podstatné údaje a informácie o nahlásenej vade a poruche, najmä nie však výlučne (i) dátum a čas vzniku vady alebo poruchy, (ii) popis vady alebo poruchy, (iii) dátum a čas nahlásenia vady alebo poruchy, (iv) čas a dátum nástupu na odstránenie vady alebo poruchy, (v) čas a dátum odstránenia vady alebo poruchy, (vi) zoznam použitých Náhradných dielov a Materiálov a (vii) akékoľvek iné dôležité informácie týkajúce sa vykonaných Servisných úkonov. Informácie o vadách a opravách sa tiež uvedú do servisného denníka.
  1. **Schvaľovanie a kontrola Servisu a odstraňovania vád (opráv)**
     1. Zmluvné strany najneskôr k začiatku prvej Ročnej servisnej periódy písomne poveria a vzájomne si písomne oznámia
        1. Zhotoviteľ zodpovednú osobu / zodpovedné osoby za výkon činností Servisu Diela a odstraňovanie vád Diela; a
        2. Objednávateľ osobu /osoby zodpovedné za kontrolu, schvaľovanie a preberanie prác a činností v rámci Servisu Diela a odstraňovania vád Diela.

Zmluvné strany sa dohodli, že osoby podľa tohto bodu je možné meniť jednostranným písomným oznámením doručeným druhej Zmluvnej strane. Pre vylúčenie pochybností Zmluvné strany deklarujú, že pre takúto zmenu nie je potrebné uzatvorenie osobitného dodatku k tejto Zmluve.

* + 1. Po vykonaní každého úkonu Servisu či odstránenia vady Diela je Zhotoviteľ povinný predložiť na schválenie osobe Objednávateľa zodpovednej za kontrolu a schvaľovanie úkonov Zhotoviteľa súpis vykonaných prác a úkonov, v ktorom uvedie všetky dôležité skutočnosti, najmä
       1. v prípade plánovaného Servisu (i) dátum a čas vykonania plánovaných Servisných úkonov, (ii) popis vykonaných činnosti, (iii) zoznam použitých Náhradných dielov a Materiálov a (iv) akékoľvek iné dôležité informácie týkajúce sa vykonaných úkonov; a
       2. v prípade odstránenia vady v rámci Záruky protokol o vade alebo poruche podľa bodu 4.3.4 tejto Zmluvy.
    2. Osoba Objednávateľa zodpovedná za kontrolu a schvaľovanie úkonov Servisu svojim podpisom schváli rozsah vykonaných činností. Takto schválené súpisy vykonaných činností zo strany Objednávateľa budú slúžiť ako deklarácia riadneho splnenia záväzkov Zhotoviteľa v rámci Servisu a Záruk a pre úkony plánovaného Servisu budú slúžiť ako podklad pre fakturáciu Zmluvnej ceny za Servis.

1. **SPOLOČNÉ USTANOVENIA**
   1. **Zmluvná cena a platobné podmienky**
      1. Zmluvná cena za všetky plnenia tvoriace predmet tejto Zmluvy je stanovená dohodou Zmluvných strán v súlade so zákonom č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon o cenách a je rozčlenená nasledovne:
      2. Celková Zmluvná cena za všetky plnenia podľa tejto Zmluvy je nasledovná
         1. Cena za Dielo:

Cena bez DPH: *[bude doplnená postupom pred podpisom zmluvy]*,- EUR

(slovom: *[bude doplnená postupom pred podpisom zmluvy]* euro)

* + - 1. Cena za Servis za päť (5) rokov (počas Záručnej doby):

Cena bez DPH: *[bude doplnená postupom pred podpisom zmluvy],-* EUR

(slovom: *[bude doplnená postupom pred podpisom zmluvy ]* euro)

t. j. za jeden (1) rok výkonu Servisu

Cena bez DPH: *[bude doplnená postupom pred podpisom zmluvy],-* EUR

(slovom: *[bude doplnená postupom pred podpisom zmluvy]* euro)

* + 1. Zmluvná cena je tvorená Cenou za Dielo, Cenou za Servis, ktoré sú maximálne a sú totožné s cenami, ktoré Zhotoviteľ predložil vo svojej Ponuke Zhotoviteľa, a sú premietnuté v Návrhu na plnenie kritérií, ktorý tvorí Prílohu č. 2 Zmluvy, pričom
       1. Cena za Dielo pokrýva a zahŕňa všetky plnenia, zmluvné záväzky a všetky povinnosti nevyhnutné pre riadne vyhotovenie a dokončenie Diela, vrátane prípravy všetkej Dokumentácie Zhotoviteľa, zabezpečenia všetkých Materiálov, Technologických zariadení, súčiastok, dielov, cla, daní (okrem DPH), personálneho zabezpečenia, dopravy, prác, kompletačných činností školení a akýchkoľvek iných poplatkov, ktoré bude nutné vynaložiť podľa tejto Zmluvy pre riadne vyhotovenie a dokončenie Diela a odstránenie akýchkoľvek vád Diela a vád iných plnení v rámci Záruk;; a
       2. Cena za Servis pokrýva a zahŕňa všetky plnenia, zmluvné záväzky a všetky povinnosti nevyhnutné pre riadne poskytovanie a vykonávanie všetkých úkonov v rámci plánovaného Servisu vrátane vyhotovovania všetkej dodatočnej Dokumentácie Zhotoviteľa, zabezpečenia všetkých Materiálov a Náhradných dielov počas celej Záručnej doby, cla, daní (okrem DPH), personálneho zabezpečenia, dopravy, prác a akýchkoľvek iných poplatkov, ktoré bude nutné vynaložiť podľa tejto Zmluvy pre riadny výkon Servisu. Cena za Servis zahŕňa aj dodatočné preškolenie potrebného personálu Objednávateľa na obsluhu a prevádzku Diela v rozsahu ako je uvedené v bode 3.2.8 tejto Zmluvy v rozsahu 1 x ročne počas Záručnej doby (t. j. maximálne dodatočne 5 krát dokopy); a

Zhotoviteľ výslovne vyhlasuje, že do Ceny za Dielo a Ceny za Servis zarátal všetky clá, poplatky a všetky ostatné náklady, ktoré mu vzniknú v súvislosti s dokončením Diela a odstránením akýchkoľvek vád Diela a vád iných plnení v rámci Záruk a plnení Servisu ako aj všetkých ostatných plnení na základe tejto Zmluvy vrátane akýchkoľvek kurzových prepočtov a bankových a iných poplatkov, a že nesie zodpovednosť za prípadné kurzové straty a prepočty z inej meny do meny EUR, a že a v súvislosti s plnením tejto Zmluvy nemá a nebude mať od Objednávateľa nárok na zaplatenie žiadnych iných cien, odmien a nákladov ak v tejto Zmluve nie je výslovne uvedené inak.

* + 1. Fakturácia Zmluvnej ceny bude prebiehať za vykonané plnenia nasledovne:
       1. Faktúry za Cenu za Dielo je Zhotoviteľ oprávnený vystaviť Objednávateľovi nasledovne:
          1. faktúru na prvú zálohovú platbu vo výške 15 % z Ceny za Dielo je Zhotoviteľ oprávnený vystaviť po predložení Bankovej záruky vo výške podľa bodu 5.13.1a) tejto Zmluvy. Splatnosť faktúry je 14 dní odo dňa doručenia;
          2. faktúru na ďalšiu zálohovú platbu vo výške 35 % z Ceny za Dielo je Zhotoviteľ oprávnený vystaviť po podpise Preberacieho protokolu k Dokumentom Zhotoviteľa uvedeným v bode 5.3.1 Špecifikácie predmetu zákazky podľa bodu 2.1.2b)(v) v spojení s bodom 2.2.1a) tejto Zmluvy a po predložení zvýšenej Bankovej záruky na celkovú hodnotu podľa bodu 5.13.1b) tejto Zmluvy. Súčasťou faktúry bude kópia podpísaného Preberacieho protokolu k Dokumentom Zhotoviteľa uvedeným vyššie. Splatnosť faktúry je 14 dní odo dňa doručenia;
          3. Faktúru na ďalšiu zálohovú platbu vo výške 35 % z Ceny za Dielo je Zhotoviteľ oprávnený vystaviť po podpise protokolu o úspešnom absolvovaní Funkčných skúšok Diela u Zhotoviteľa podľa bodu 3.11.3a) a vydaní protokolu o úspešnom absolvovaní Funkčných skúšok podľa bodu 3.11.5 tejto Zmluvy a po predložení zvýšenej Bankovej záruky na celkovú hodnotu podľa bodu 5.13.1c) tejto Zmluvy. Súčasťou faktúry bude kópia podpísaného protokolu o úspešnom absolvovaní Funkčných skúšok Diela u Zhotoviteľa. Splatnosť faktúry je 14 dní odo dňa doručenia; a
          4. vyúčtovaciu faktúru do výšky 100 % Ceny za Dielo je Zhotoviteľ oprávnený vystaviť po podpise Preberacieho protokolu k Dielu. Súčasťou faktúry bude kópia podpísaného Preberacieho protokolu k Dielu. Splatnosť faktúry je 60 dní odo dňa doručenia. Vo vyúčtovacej faktúre budú zohľadnené všetky predchádzajúce zálohové faktúry.
       2. Faktúry za Servis je Zhotoviteľ oprávnený vystaviť Objednávateľovi samostatne za každý štvrťrok (t. j. každé tri mesiace), ktorý uplynie od momentu prevzatia Diela (moment začatia plynutia Záručnej doby a poskytovania Servisu), vo výške jednej štvrtiny (1/4) ceny za jeden (1) rok výkonu Servisu podľa bodu 5.1.2b) tejto Zmluvy. Súčasťou faktúry budú kópie Objednávateľom schválených súpisov vykonaných prác a úkonov Servisu podľa bodu 4.4.2 tejto Zmluvy. Splatnosť faktúry je 60 dní odo dňa doručenia.
    2. Okrem požiadaviek na fakturáciu uvedených vo Všeobecných obchodných podmienkach sa na každú vystavenú faktúru budú vzťahovať nasledovné podmienky:
       1. Každá faktúra doručená Objednávateľovi na zaplatenie musí obsahovať minimálne nasledovné údaje:
          1. číslo faktúry;
          2. identifikáciu Objednávateľa podľa Zmluvy;
          3. identifikáciu Zhotoviteľa podľa Zmluvy (údaj o obchodnom mene, sídle alebo mieste podnikania, identifikačnom čísle, údaj o zápise v obchodnom registri alebo inej evidencii vrátane spisovej značky, ak je v nich Zhotoviteľ zapísaný, daňové identifikačné číslo a identifikačné číslo pre DPH);
          4. označenie banky a čísla účtu, na ktorý ma byť platba zaplatená, vrátane konštantného a variabilného symbolu (ak je);
          5. deň vystavenia faktúry, deň splatnosti a deň dodania;
          6. rozsah a druh plnenia;
          7. údaje o základe dane, výške dane;
          8. čiastku bez DPH;
          9. ak sa uplatňuje, tak aj výšku DPH a celkovú čiastku vrátane DPH (Zhotoviteľ vždy na faktúre uvedie podľa akého režimu v zmysle Právnych predpisov sa uplatňuje príslušná sadzba DPH);
          10. dôvod fakturácie s odkazom na Zmluvu;
          11. číslo objednávky zaevidovanej v systéme SAP (fakturačný systém Objednávateľa), ktoré Objednávateľ oznámi Zhotoviteľovi;
          12. akékoľvek ďalšie údaje vyžadované pre takéto doklady Právnymi predpismi.
       2. Každá faktúra bude uhradená bezhotovostným prevodom na účet Zhotoviteľa uvedený v záhlaví Zmluvy;
       3. ku každej fakturovanej čiastke Zmluvnej ceny (ak tak ustanovujú Právne predpisy) bude pripočítaná a uplatnená aj DPH vždy v zmysle platných Právnych predpisov (s osobitným upozornením na právny režim uplatnenia DPH, najmä tak v súvislosti so Smernicou Rady 2006/112/ES z  28. novembra 2006 o spoločnom systéme dane z pridanej hodnoty a inými Právnymi predpismi upravujúcimi dane a odvody);
       4. Prípadné zrážkové dane sa uplatnia vždy podľa daňového režimu v zmysle platných Právnych predpisov, najmä tak vždy v súlade s aplikovateľnými medzinárodnými zmluvami o zamedzení dvojitého zdanenia a inými Právnymi predpismi upravujúcimi dane a odvody.
    3. Ak faktúra nebude obsahovať vyššie uvedené údaje alebo k nej nebudú priložené prílohy, alebo ak nebude obsahovať správne údaje, Objednávateľ je oprávnený takúto faktúru vrátiť Zhotoviteľovi spolu s označením nedostatkov, pre ktoré bola vrátená. V tomto prípade sa plynutie lehoty splatnosti takejto faktúry prerušuje a nová lehota splatnosti začne plynúť dňom nasledujúcim po dni doporučeného doručenia opravenej alebo doplnenej faktúry do sídla Objednávateľa.
  1. **Riziko a zodpovednosť za škodu**
     1. Zhotoviteľ zodpovedá za všetky škody, ktoré vzniknú jeho zavinením, ktoré vzniknú Objednávateľovi a iným osobám na Stavenisku, na samotnom Diele a jeho súčastiach, na veciach, ako aj na osobách, pri prácach, ktorými bol poverený bez ohľadu na to, či tieto práce budú vykonané jeho zamestnancami alebo pracovníkmi, alebo ním poverenými Subdodávateľmi.
     2. Škodou sa rozumie aj škoda spočívajúca v povinnosti Objednávateľa vrátiť časť nenávratného finančného príspevku na financovanie predmetu Diela Poskytovateľovi NFP, resp. sankcia uložená Objednávateľovi Poskytovateľom NFP v prípade, ak Dielo nebude vykonané riadne a/alebo v Lehote vykonania Diela z dôvodov na strane Zhotoviteľa. Nárok na náhradu škody nevylučuje právo Objednávateľa uplatniť zmluvnú pokutu v súlade s podmienkami Zmluvy.
     3. Škodou sa rozumie aj akákoľvek sankcia alebo pokuta uložená Objednávateľovi zo strany orgánov verejnej správy alebo orgánov štátnej správy za porušenia akýchkoľvek povinností súvisiacich s plnením Zmluvy, za ktoré nesie zodpovednosť Zhotoviteľ.
     4. Zhotoviteľ odškodní Objednávateľa od všetkých nárokov, škôd, strát a nákladov v súvislosti s poškodením alebo stratou akéhokoľvek majetku, nehnuteľného alebo hnuteľného v rozsahu, v akom toto poškodenie alebo strata vyplýva z dôvodov Dokumentácie Zhotoviteľa, vyhotovenia alebo dokončenia Diela a odstránenia akýchkoľvek vád, Servisu a/alebo ak sa dá pripísať akejkoľvek nedbanlivosti, úmyselnému činu alebo porušeniu Zmluvy Zhotoviteľom resp. v akom vyplýva z akýchkoľvek dôvodov na strane Zhotoviteľa. Zhotoviteľ zodpovedá za škodu podľa tejto Zmluvy do výšky 30 % z Ceny za Dielo. Limitácia náhrady škody podľa tohto bodu sa nedotýka náhrady škody a zodpovednosti voči Poskytovateľovi NFP, najmä nie však výlučne, voči povinnosti odškodnenia z Dohody o grante a odškodnenia podľa bodu 5.2.2 vyššie.
     5. Zmluvné strany nezodpovedajú podľa tejto Zmluvy za nároky, škody, straty a náklady v prípadoch, kedy ich vznik možno pričítať okolnosti Vyššej moci.
     6. Za okolnosť Vyššej moci sa má namysli taká výnimočná okolnosť, pri ktorej sú kumulatívne splnené všetky nižšie uvedené znaky:
        1. je mimo kontroly Zmluvnej strany;
        2. proti jej vzniku sa Zmluvná strana nemohla primerane zabezpečiť;
        3. Zmluvná strana sa jej po jej vzniku nemohla primerane vyhnúť alebo ju prekonať; a zároveň
        4. Zmluvná strana ju v čase uzavretia tejto Zmluvy objektívne nemohla predvídať,

pričom sa môže jednať najmä, nie však výlučne o vojnu, vojnový stav, terorizmus, vzburu, prevrat, prírodné katastrofy ako zemetrasenie, hurikán, vulkanická činnosť a pod.

(okolnosti podľa tohto bodu ďalej aj ako „**Vyššia moc**“)

* + 1. Kedykoľvek ktorákoľvek Zmluvná strana zistí akúkoľvek prekážku, ktorá jej bráni alebo je odôvodnené predpokladať, že jej bude brániť, v plnení akýchkoľvek povinností podľa tejto Zmluvy, najmä tak okolnosť Vyššej moci alebo prekážku podľa bodu 3.8.4 tejto Zmluvy, ale aj podľa akéhokoľvek iného ustanovenia tejto Zmluvy, je povinná jej vznik alebo existenciu bezodkladne písomne oznámiť druhej Zmluvnej strane. Pri riešení vzájomných nárokov spôsobených výskytom takýchto prekážok sú Zmluvné strany povinné postupovať vo vzájomnej súčinnosti tak, aby do najvyššej možnej miery zabránili následkom alebo zmiernili následky týchto okolností.
    2. Pre vylúčenie pochybností platí, že Zhotoviteľ na základe tejto Zmluvy nemá žiadnu priamu právomoc ani právo voči Poskytovateľovi NFP.
  1. **Záruka, Záručná doba a zodpovednosť za vady**
     1. Zhotoviteľ zodpovedá za to, že Dielo a Dokumentácia Zhotoviteľa (vrátane riadiaceho systému a softwaru), ako aj všetky Materiály a Technologické zariadenia budú mať počas Záručnej doby vlastnosti dohodnuté v tejto Zmluve, ako aj vlastnosti obvyklé s prihliadnutím na ich povahu, a že Dielo bude dosahovať Garantované prevádzkové parametre (resp. Akceptované prevádzkové parametre) a bude spôsobilé na riadne používanie na účel, na ktorý je určené. Záručná doba začína plynúť dňom podpisu Preberacieho protokolu k Dielu oboma Zmluvnými stranami a trvá po dobu **60 mesiacov** (ďalej aj ako „**Záručná doba**“).
     2. Zmluvné strany sa dohodli, že aby bolo Dielo resp. jeho časti a Dokumentácia Zhotoviteľa počas trvania Záručnej doby v súlade so Zmluvou, Objednávateľ je oprávnený požadovať a Zhotoviteľ je povinný vykonať všetky práce k odstráneniu vád Diela a Dokumentácie Zhotoviteľa oznámených Objednávateľom. Zhotoviteľ je povinný všetky tieto vady odstrániť a všetky práce vykonať na svoje náklady a riziko.
     3. Zhotoviteľ zodpovedá za vady Diela, ktoré má Dielo v okamihu prevodu vlastníckeho práva k Dielu na Objednávateľa, aj keď sa vada stane zjavnou až po tejto dobe. Zhotoviteľ zodpovedá takisto za akúkoľvek vadu, ktorá vznikne po dobe prechodu nebezpečenstva škody na Diele na Objednávateľa, ak je spôsobená porušením povinností Zhotoviteľa.
     4. Na oznamovanie a odstraňovanie vád Diela sa uplatňujú podmienky ustanovené pre opravy a odstraňovanie vád Diela podľa bodu 4.3 tejto Zmluvy. Odstraňovanie vád počas Záručnej doby Zhotoviteľ vykonáva bezodplatne na vlastné náklady.
     5. Záručná doba neplynie po dobu, po ktorú Objednávateľ nemôže užívať Dielo resp. časť Diela pre jeho vady, za ktoré zodpovedá Zhotoviteľ.
     6. Na Materiály a/alebo časti Technologických zariadení s kratšou životnosťou, ako je Záručná doba (najmä filtre, tesnenia a pod.) Zhotoviteľ poskytuje záruku po dobu ich životnosti. Na každé takto dodané resp. vymenené Materiály a/alebo časti Technologických zariadení (najmä v rámci úkonov plánovaného Servisu a odstraňovania vád Diela) sa bude vzťahovať tento bod 5.3 o Zárukách rovnako.
     7. V prípade výmeny Technologického zariadenia resp. jeho časti počas Záručnej doby alebo v rámci úkonov Servisu Zhotoviteľ poskytne novú Záruku na takéto Technologické zariadenie resp. jeho časť, ktorá bude trvať do konca Záručnej doby alebo 24 mesiacov odo dňa prevzatia resp. potvrdenia opravy resp. výmeny takéhoto Technologického zariadenia resp. jeho časti zo strany Objednávateľa, a to podľa toho, ktorá z týchto dôb uplynie neskôr. V prípade výmeny dielov s kratšou životnosťou ako 24 mesiacov alebo koniec Záručnej doby Zhotoviteľ poskytuje záruku na životnosť určenú výrobcom. Technologické zariadenia resp. ich časti s kratšou životnosťou ako je koniec Záručnej doby Zhotoviteľ vždy vymieňa podľa Základného servisného plánu resp. Podrobného servisného plánu.
  2. **Výstupné vyhodnotenie Garantovaných prevádzkových parametrov Diela**
     1. V posledných troch (3) mesiacoch poskytovania Služby (resp. ak bude existovať odôvodnený predpoklad, že v posledných troch mesiacoch poskytovania Služby nenastanú klimatické podmienky vhodné na vyhodnotenie prevádzkových parametrov Diela podľa tohto bodu tak kedykoľvek to bude vhodné v rámci posledných dvanástich (12) mesiacov poskytovania Služby), Objednávateľ za účasti Zhotoviteľa vykoná výstupné vyhodnotenie Garantovaných prevádzkových parametrov Diela (resp. Akceptovaných prevádzkových parametrov Diela v prípade predchádzajúcej akceptácie Výkonnostných skúšok podľa bodu 3.11.5f)) na základe Výkonnostných skúšok Diela. Oznámenie o termíne konania Výkonnostných skúšok Diela Objednávateľ doručí Zhotoviteľovi v dostatočnom časovom predstihu, najmenej však desať (10) dní pred termínom konania Výkonnostných skúšok Diela (v prípade potreby z dôvodu klimatických zmien oproti predpokladaným klimatickým podmienkam sa termín primerane upraví). Na vykonanie Výkonnostných skúšok Diela podľa tohto bodu sa primerane uplatňujú podmienky vykonania Výkonnostných skúšok Diela podľa bodu 3.11 tejto Zmluvy. Výkonnostné skúšky podľa tohto bodu budú vždy vykonané v dňoch, kedy priemerná denná teplota ovzdušia v mieste Výkonnostných skúšok bude dosahovať hodnotu v rozmedzí od 22°C do 26°C podľa údajov Slovenského hydrometeorologického ústavu.
     2. V prípade, ak bude na základe Výkonnostných skúšok Diela podľa tohto bodu preukázané, že Dielo nespĺňa Garantované prevádzkové parametre poprípade Akceptované prevádzkové parametre bude mať Objednávateľ nárok na zaplatenie nasledovných zmluvných pokút (kde v zátvorke sa uvádza alternatíva pre zmluvné pokuty v prípade predchádzajúcej akceptácie Výkonnostných skúšok Diela podľa bodu 3.11.5f) – t.j. s aplikovaním hodnôt podľa Akceptovaných prevádzkových parametrov):
        1. P = (1 - Vs / Vp) x CzD

kde znamená:

P – výšku zmluvnej pokuty v EUR

CzD – Cena za Dielo

Vp – Produkčný výkon Diela v ton LNG / deň podľa Ponuky Zhotoviteľa (resp. podľa Akceptovaných prevádzkových parametrov)

Vs – Produkčný výkon Diela v ton LNG / deň nameraný počas prevádzkových skúšok

Vs < Vp

a

* + - 1. P2 = (Ss / St - 1) x (Vp x St x 24 x 365 x 5)

kde znamená:

P2 – výšku zmluvnej pokuty v EUR

Vp – Produkčný výkon Diela v ton LNG / deň podľa Ponuky Zhotoviteľa (resp. podľa Akceptovaných prevádzkových parametrov)

St – Produkčná spotreba zemného plynu v MWh na výrobu 1 tony LNG v ostrovnej prevádzke pri plnom výkone Diela podľa Ponuky Zhotoviteľa, t. j. podľa Garantovaných prevádzkových parametrov (resp. Akceptovaných prevádzkových parametrov)

Ss – Skutočná produkčná spotreba zemného plynu v MWh na výrobu 1 tony LNG v ostrovnej prevádzke nameraná počas Výkonnostných skúšok

Ss > St

a

* + - 1. P3 = (Ss / St - 1) x (Vp x St x 24 x 365 x 5)

kde znamená:

P3 – výšku zmluvnej pokuty v EUR

Vp – Produkčný výkon Diela v ton LNG / deň podľa Ponuky Zhotoviteľa (resp. podľa Akceptovaných prevádzkových parametrov)

St – Produkčná spotreba zemného plynu v MWh na výrobu 1 tony LNG v ostrovnej prevádzke pri plnom výkone Diela podľa Ponuky Zhotoviteľa, t. j. podľa Garantovaných prevádzkových parametrov (resp. Akceptovaných prevádzkových parametrov)

Ss – Skutočná produkčná spotreba zemného plynu v MWh na výrobu 1 tony LNG v ostrovnej prevádzke nameraná počas Výkonnostných skúšok

Ss > St

* 1. **Práva duševného vlastníctva a softwarové vybavenie a podpora**
     1. Pokiaľ je súčasťou plnenia podľa Zmluvy výsledok tvorivej činnosti autora chránený ako predmet duševného vlastníctva v zmysle ustanovenia § 3 Autorského zákona, Zhotoviteľovi zostávajú jeho výhradné osobnostné a majetkové práva podľa Autorského zákona a zároveň Objednávateľovi poskytuje časovo a teritoriálne neobmedzenú licenciu (súhlas) na použitie akejkoľvek dokumentácie vytvorenej Zhotoviteľom alebo ktorejkoľvek jej časti na účel vyplývajúci zo Zmluvy v rozsahu prípravy, realizácie, užívania, prevádzky, údržby, opráv či úprav Diela, vrátane vyhotovovania rozmnoženín, verejného vystavovania a verejnej prezentácie, zmien a spracovania takejto dokumentácie, pričom zmeny a spracovanie dokumentácie a/alebo jej druhov, častí a stupňov sa uskutočnia najmä za účelom vykonania úprav a prác v rozsahu užívania, prevádzky, údržby, opráv či úprav Diela resp. jeho častí. Objednávateľ je oprávnený modifikovať, prepracovať alebo zmeniť takúto dokumentáciu, s čím Zhotoviteľ podpisom tejto Zmluvy vyjadruje svoj súhlas. Tým nie sú dotknuté práva priemyselného vlastníctva Zhotoviteľa a/alebo tretích osôb.
     2. Zhotoviteľ týmto v súlade s § 72 Autorského zákona ďalej Objednávateľovi udeľuje výslovný predchádzajúci súhlas na udelenie súhlasu tretej osobe na použitie predmetnej dokumentácie v rozsahu udelenej licencie podľa bodu 5.5.1, ako aj na postúpenie licencie tretím osobám, najmä nie však výlučne Poskytovateľovi NFP v súvislosti s plnením Dohody o grante.
     3. Predmetom plnenia podľa tejto Zmluvy je výslovne aj udelenie užívateľských licencií k počítačovým programom dodaným Objednávateľovi v zmysle tejto Zmluvy. Zhotoviteľ sa osobitne zaväzuje počas Záručnej doby poskytovať Objednávateľovi softwarovú podporu a v prípade potreby a/alebo dostupnosti priebežne aktualizovať riadiaci systém Diela u Objednávateľa. Na riadiaci systém Diela a na akékoľvek nevyhnutné aktualizácie vrátane aktualizácií z dôvodu zabezpečenia primeranej softwarovej bezpečnosti riadiaceho systému Diela sa uplatňuje Záruka v zmysle bodu 5.3 tejto Zmluvy.
     4. Zhotoviteľ prehlasuje, že dodaním (i) akéhokoľvek softwarového či systémového vybavenia poskytnutého na základe tejto Zmluvy a (ii) akéhokoľvek technického alebo akéhokoľvek iného zariadenia alebo dokumentácie, ktoré je súčasťou Diela nedochádza k porušovaniu ani ohrozovaniu žiadnych práv duševného vlastníctva tretích osôb vrátane práv priemyselného vlastníctva a iných obdobných práv. Zhotoviteľ odškodní a ochráni Objednávateľa pred akýmikoľvek prípadnými nárokmi tretích strán voči Objednávateľovi v súvislosti s inštaláciou a prevádzkou Diela.
     5. Zhotoviteľ sa zaväzuje, že zabezpečí akékoľvek a všetky potrebné licencie či iné súhlasy od akýchkoľvek, výrobcov a prevádzkovateľov systémov, softwarov, zariadení Diela, či akýchkoľvek iných osôb, potrebné pre prevádzkovanie Diela.
     6. Objednávateľ prevzatím Diela nepreberá žiadnu zodpovednosť za prípadne porušenie akýchkoľvek majetkových a/alebo autorských a priemyselných práv tretích osôb Zhotoviteľom v súvislosti s plnení tejto Zmluvy.
     7. Zhotoviteľ sa zaväzuje Objednávateľa odškodniť pred každým nárokom tretej osoby z porušenia akéhokoľvek patentového práva, registrovaného návrhu, autorského práva, ochrannej známky, obchodného záväzku, obchodného tajomstva, alebo iných duševných a priemyselných práv súvisiacich s Dielom, ktorý vznikne z alebo v súvislosti s Dokumentáciou Zhotoviteľa, výrobou alebo vyhotovením Diela alebo používaním Diela Objednávateľom. Zhotoviteľ v plnej miere zodpovedá za škodu, ktorá Objednávateľovi vznikne v súvislosti s porušením akýchkoľvek povinností Zhotoviteľa podľa tohto bodu Zmluvy.
     8. Zhotoviteľ je povinný vo všetkých oznámeniach alebo publikáciách súvisiacich s Dielom, ako aj na konferenciách, seminároch alebo iných informačných alebo reklamných materiáloch (ako sú brožúry, letáky, plagáty, prezentácie a i.) uvádzať, že Dielo bolo financované z prostriedkov Európskej únie a použiť na toto označenie znak Európskej únie. Povinnosťou zobraziť znak Európskej únie sa Zhotoviteľovi neudeľuje právo jeho výhradného použitia. Zhotoviteľ si nesmie privlastniť znak Európskej únie ani podobnú značku alebo logo, a to ani prostredníctvom registrácie, ani akýmkoľvek iným spôsobom. Na účely tohto bodu a za podmienok stanovených v tomto bode je Zhotoviteľ oslobodený od povinnosti dostať povolenie od Poskytovateľa NFP na použitie znaku Európskej únie.
  2. **Zmluvné sankcie**
     1. V prípade, že nastane niektorá z nižšie uvedených okolností má Objednávateľ na základe faktúry nárok požadovať od Zhotoviteľa zaplatenie a Zhotoviteľ je v prípade uplatnenia takého nároku zo strany Objednávateľa povinný Objednávateľovi zaplatiť nasledovné zmluvné pokuty (pre vylúčenie pochybností, pre každý prípad, kedy nastane akákoľvek z nižšie uvedených okolností, t. j. kedykoľvek aj opakovane):
        1. V prípade omeškania Zhotoviteľa s odovzdaním Dokumentov Zhotoviteľa uvedených v bode 5.3.1 Špecifikácie predmetu zákazky na pripomienkovanie v lehote podľa bodu 3.8.3a) má Objednávateľ nárok na zaplatenie zmluvnej pokuty vo výške 0,01 % z Ceny za Dielo, a to za každý aj začatý deň omeškania;
        2. V prípade omeškania Zhotoviteľa s odovzdaním Dokumentov Zhotoviteľa uvedených v bode 5.3.1 Špecifikácie predmetu zákazky schválených Oprávnenou osobou v lehote podľa bodu 3.8.3a) má Objednávateľ nárok na zaplatenie zmluvnej pokuty vo výške 0,02 % z Ceny za Dielo, a to za každý aj začatý deň omeškania;
        3. V prípade omeškania Zhotoviteľa s úspešným absolvovaním Funkčných skúšok Diela u Zhotoviteľa podľa bodu 3.11.3a) v lehote podľa bodu 3.8.3b) tejto Zmluvy má Objednávateľ nárok na zaplatenie zmluvnej pokuty vo výške 0,02 % z Ceny za Dielo, a to za každý aj začatý deň omeškania;
        4. V prípade, ak nastane ktorýkoľvek dôvod, ktorý dáva Objednávateľovi možnosť odstúpiť od tejto Zmluvy podľa bodu 5.7 tejto Zmluvy má Objednávateľ nárok na zaplatenie zmluvnej pokuty vo výške 1 % zo Zmluvnej ceny;
        5. V prípade, že sa na základe opakovaných prvých Výkonnostných skúšok Diela na Stavenisku preukáže, že Dielo nespĺňa Garantované prevádzkové parametre (t. j. dôjde k neúspešnému absolvovaniu Výkonnostných skúšok Diela) a/alebo na základe druhých Výkonnostných skúšok sa preukáže, že Dielo nespĺňa Garantované prevádzkové parametre alebo Akceptované prevádzkové parametre má Objednávateľ nárok na zaplatenie zmluvných pokút podľa bodu 3.11.3c) tejto Zmluvy;
        6. V prípade omeškania Zhotoviteľa s odovzdaním Diela v Lehote vykonania Diela podľa bodu 3.8.2 má Objednávateľ nárok na zaplatenie zmluvnej pokuty vo výške 0,05 % z Ceny za Dielo, a to za každý aj začatý deň omeškania;
        7. V prípade omeškania Zhotoviteľa s odstránením vád Diela (vytknutých v Preberacom protokolu k Dielu) podľa bodu 3.12.10 tejto Zmluvy má Objednávateľ nárok na zaplatenie zmluvnej pokuty vo výške 0,01 % Ceny za Dielo a to za každý aj začatý deň omeškania;
        8. V prípade omeškania Zhotoviteľa s predložením poistnej zmluvy (pre každý prípad samostatne)
           1. podľa bodu 5.12.1a) tejto Zmluvy má Objednávateľ nárok na zaplatenie zmluvnej pokuty vo výške 0,01 % Ceny za Dielo a to za každý aj začatý deň omeškania;
           2. podľa bodu 5.12.1b) tejto Zmluvy má Objednávateľ nárok na zaplatenie zmluvnej pokuty vo výške 0,01 % Ceny za Dielo a to za každý aj začatý deň omeškania;
        9. V prípade omeškania Zhotoviteľa s nastúpením na odstraňovanie vád alebo v prípade omeškania Zhotoviteľa s odstránením vád Diela v lehotách podľa bodu 4.3.3 má Objednávateľ nárok na zaplatenie samostatných zmluvných pokút za každé takéto omeškanie vo výške 150,- EUR za každú aj začatú hodinu omeškania. Vo výnimočných prípadoch (najviac však za obdobie 30 dní) Objednávateľ nebude mať nárok na zmluvnú pokutu podľa tohto bodu v prípade, ak z objektívnych dôvodov vyplývajúcich z povahy vady, avšak s prihliadnutím na primerané odborné zabezpečenie Zhotoviteľa pred takými prípadmi, nie je spravodlivé od Zhotoviteľa požadovať vykonanie opravy v časoch podľa bodu 4.3.3 z dôvodu objektívnej nemožnosti zabezpečiť potrebný Náhradný diel v stanovených lehotách (najmä z dôvodu neočakávanej nedostupnosti Náhradného dielu u výrobcu Náhradného dielu). Pre vylúčenie pochybností sa táto výnimka neuplatňuje pre zmluvnú pokutu podľa bodu k) tohto bodu nižšie;
        10. V prípade omeškania a/alebo opomenutia vykonania Servisného úkonu v rámci plánovaného Servisu podľa tejto Zmluvy má Objednávateľ nárok na zaplatenie zmluvnej pokuty vo výške 0,01 % z Ceny za Dielo za každý aj začatý deň omeškania a to pre každý takto zmeškaný úkon plánovaného Servisného úkonu samostatne;
        11. V prípade, ak dôjde v rámci Ročnej servisnej periódy (hodnotí sa v rámci každej Ročnej servisnej periódy samostatne) k výpadku Prevádzkovej dostupnosti Diela tak, že Prevádzková dostupnosť Diela klesne pod úroveň Garantovanej prevádzkovej dostupnosti Diela (t. j. ak dôjde k výpadku Prevádzkovej dostupnosti Diela o viac ako 5 % z počtu hodín Ročnej servisnej periódy (t. j. počet hodín Ročnej servisnej periódy je 8760 = 24 x 365, z čoho 5 % = 438), t. j. ak počet hodín výpadku Prevádzkovej dostupnosti Diela v rámci Ročnej servisnej periódy presiahne 438 hodín) má Objednávateľ nárok na zaplatenie zmluvnej pokuty vo výške 200,- EUR za každú čo i len začatú hodinu výpadku Prevádzkovej dostupnosti Diela, kedy je Prevádzková dostupnosť Diela pod úrovňou Garantovanej prevádzkovej dostupnosti Diela. Zmluvné strany potvrdzujú, že výška zmluvnej pokuty je primeraná zabezpečenému záväzku, nakoľko paušalizovane nahrádza škody Objednávateľa spočívajúce v potrebe náhradného zabezpečenia skvapalneného LNG pre účely zásobovania ostatných LNG staníc a funkčnosti celého Projektu;
        12. V prípade ak na základe výstupných skúšok Garantovaných prevádzkových parametrov (resp. Akceptovaných prevádzkových parametrov) Diela podľa bodu 5.4 tejto Zmluvy bude preukázané, že Dielo nedosahuje Garantované prevádzkové parametre (resp. Akceptované prevádzkové parametre) má Objednávateľ nárok na zaplatenie zmluvných pokút uvedených v bode 5.4.2 tejto Zmluvy;
        13. V prípade ak Zhotoviteľ nezriadi a nedoručí Objednávateľovi Bankovú záruku podľa bodu 5.13.1a) do tridsiatich (30)) dní do dňa nadobudnutia účinnosti tejto Zmluvy má Objednávateľ nárok na zaplatenie zmluvnej pokuty vo výške 0,05 % z Ceny za Dielo, a to za každý aj začatý deň omeškania;
        14. V prípade, ak Zhotoviteľ zadá určitú časť plnenia tejto Zmluvy Subdodávateľovi v rozpore s postupom podľa bodu 5.8 tejto Zmluvy má Objednávateľ nárok na zaplatenie zmluvnej pokuty vo výške 50.000,- EUR (slovom: päťdesiattisíc euro);
        15. V prípade, ak Zhotoviteľ na prvú výzvu Objednávateľa podľa bodu 5.10 tejto Zmluvy nenapraví porušenie alebo neplnenie tejto Zmluvy v primeranej lehote má Objednávateľ nárok na zaplatenie zmluvnej pokuty vo výške 0,01 % Ceny za Dielo a to za každý aj začatý deň omeškania;
        16. V prípade, ak Zhotoviteľ nezabezpečí účasť Predstaviteľa Zhotoviteľa na riadne zvolanom a oznámenom koordinačnom pracovnom stretnutí podľa bodu 3.5.3 resp. 3.5.4 tejto Zmluvy má Objednávateľ nárok na zaplatenie zmluvnej pokuty vo výške 1.000,- EUR (slovom: tisíc euro) za každý prípad;
        17. V prípade, ak zhotoviteľ včas nepredloží riadnu správu o postupe plnenia podľa bodu 3.7 tejto Zmluvy má Objednávateľ nárok na zaplatenie zmluvnej pokuty vo výške 500,- EUR (slovom: päťsto euro) za každý prípad;
     2. V prípade omeškania Objednávateľa s úhradou faktúr má Zhotoviteľ nárok na zaplatenie úroku z omeškania vo výške 0,05 % z dlžnej sumy vrátane DPH za každý aj začatý deň omeškania.
     3. Zaplatením zmluvnej pokuty na základe tejto Zmluvy nezaniká povinnosť splniť zabezpečený záväzok. Rovnako nezaniká ani nárok na náhradu škody príslušnej Zmluvnej strany, ktorá jej vznikne v súvislosti s porušením tejto Zmluvy vo výške podľa tejto Zmluvy, ktorú si môže Zmluvná strana uplatniť popri zaplatení zmluvných pokút.
     4. Splatnosť akejkoľvek faktúry za zmluvnú pokutu vystavenej podľa tohto bodu bude minimálne sedem (7) kalendárnych dní.
  3. **Trvanie a ukončenie Zmluvy**
     1. Táto Zmluva nadobúda platnosť dňom jej podpisu oboma Zmluvnými stranami a účinnosť dňom po dni jej zverejnenia v Centrálnom registri zmlúv podľa ustanovenia § 47a Občianskeho zákonníka a ustanovenia § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
     2. Táto Zmluva trvá až do úplného splnenia všetkých vzájomných povinností a vysporiadania všetkých záväzkov Zmluvných strán na základe tejto Zmluvy, pokiaľ nedôjde k jej predčasnému ukončeniu v súlade s ustanoveniami tejto Zmluvy.
     3. Táto zmluva zanikne okrem splnenia všetkých práv a povinností obidvoch Zmluvných strán aj písomnou dohodou Zmluvných strán alebo písomným odstúpením od Zmluvy jednej zo Zmluvných strán.
     4. V prípade zániku zmluvy dohodou zmluvných strán, táto zaniká dňom uvedeným v tejto dohode. Dohoda o ukončení Zmluvy musí byť písomná. V tejto dohode sa upravia aj vzájomné nároky Zmluvných strán, ktoré vzniknú z plnenia zmluvných povinností alebo z ich porušenia druhou Zmluvnou stranou ku dňu zániku Zmluvy dohodou.
     5. V prípade odstúpenia od Zmluvy sa Zmluvné strany budú riadiť ustanoveniami § 344 a nasl. Obchodného zákonníka, ak v tejto Zmluve nie je uvedené inak. Odstúpenie od Zmluvy musí mať písomnú formu, musí byť doručené druhej Zmluvnej strane (ktorá svoju povinnosť porušila) a je účinné dňom doručenia odstúpenia Zmluvnej strane, ktorá svoju povinnosť porušila.
     6. V prípade ak dôjde k odstúpeniu od Zmluvy ktoroukoľvek Zmluvnou stranou do času Podpisu Preberacieho protokolu k Dielu má Objednávateľ najmä nárok na vrátenie všetkých Zhotoviteľovi vyplatených preddavkových a zálohových platieb podľa tejto Zmluvy. Zmluvné strany sa dohodli, že momentom doručenia odstúpenia od Zmluvy ktoroukoľvek Zmluvnou stranou druhej Zmluvnej strane nastáva splatnosť vyššie uvedeného záväzku Zhotoviteľa na vrátenie všetkých Zhotoviteľovi vyplatených preddavkových a zálohových platieb podľa tejto Zmluvy. Zmluvné strany sa výslovne dohodli, že nárok na vrátenie všetkých Zhotoviteľovi vyplatených preddavkových a zálohových platieb podľa tejto Zmluvy je Objednávateľ oprávnený čerpať z Bankovej záruky.
     7. Objednávateľ je oprávnený okamžite odstúpiť od Zmluvy v prípade podstatného porušenia Zmluvy Zhotoviteľom. Na účely tejto zmluvy sa za podstatné porušenie Zmluvy Zhotoviteľom považuje najmä, nie však výlučne:
        1. ak Zhotoviteľ v rámci Súťaže poskytol informácie alebo doklady, ktoré boli nepravdivé alebo pozmenené tak, že nezodpovedajú skutočnosti a mali vplyv na vyhodnotenie splnenia podmienok účasti alebo výber záujemcov;
        2. ak Zhotoviteľ ani opakovane nesplní výzvu k náprave podľa bodu 5.10 tejto Zmluvy;
        3. ak Zhotoviteľ opustí Dielo alebo je z iného zrejmé, že neplánuje pokračovať v plnení svojich povinností podľa Zmluvy smerujúcich k riadnemu a včasnému vykonaniu Diela (platí obdobne aj v prípade ak Zhotoviteľ tieto povinnosti plní iba vo veľmi obmedzenom rozsahu);
        4. ak nedôjde k úspešnému absolvovaniu Funkčných skúšok Diela u Zhotoviteľa alebo Funkčných skúšok Diela na Stavenisku alebo Výkonnostných skúšok Diela na Stavenisku ani pri opakovaných Funkčných skúškach Diela u Zhotoviteľa alebo Funkčných skúšok Diela na Stavenisku Výkonnostných skúškach Diela na Stavenisku;
        5. ak Zhotoviteľ zadá celé Dielo ako subdodávku alebo postúpi alebo uzatvorí zmluvu v snahe postúpiť (nakoľko v zmysle bodu 5.18.2 Zmluvy je akékoľvek postúpenie práv v rozpore s touto Zmluvou od začiatku neplatné) akékoľvek práva podľa tejto Zmluvy na tretiu osobu v rozpore s touto Zmluvou;
        6. ak je Zhotoviteľ v omeškaní s odovzdaním Dokumentov Zhotoviteľa uvedených v bode 5.3.1 Špecifikácie predmetu zákazky schválených Oprávnenou osobou v lehote podľa bodu 3.8.3a) o viac ako tridsať (30) dní;
        7. ak je Zhotoviteľ v omeškaní s úspešným absolvovaním Funkčných skúšok Diela u Zhotoviteľa podľa bodu 3.11.3a) v lehote podľa bodu 3.8.3b) tejto Zmluvy o viac ako šesťdesiat (60) dní;
        8. ak je Zhotoviteľ v omeškaní s vykonaním a odovzdaním Diela v Lehote vykonania Diela podľa bodu 3.8.2 o viac, ako šesťdesiat (60) dní;
        9. ak je Zhotoviteľ v omeškaní s predložením Bankovej záruky podľa bodu 5.13.1a) o viac ako pätnásť (15) dní;
        10. ak je Zhotoviteľ v omeškaní s uzatvorením a preukázaním poistenia podľa bodu 5.12.1a) tejto Zmluvy o viac ako pätnásť (15) dní;
        11. pokiaľ Zhotoviteľ v priebehu po sebe nasledujúcich 365 dní viac ako 2x vynechá ktorýkoľvek úkon plánovaného Servisu;
        12. pokiaľ Zhotoviteľ v priebehu po sebe nasledujúcich 365 dní viac ako 3x nenastúpi na odstránenie vady alebo neodstráni vady Diela v lehote alebo kvalite v súlade s touto Zmluvou (výnimka podľa bodu 5.6.1i) tejto Zmluvy o odpustení sankcie za neodstránenie vady vo výnimočných prípadoch sa primerane aplikuje aj na dôvody odstúpenia od Zmluvy podľa tohto bodu l);
        13. ak dôjde k inému podstatnému porušeniu Zmluvy Zhotoviteľom v rozsahu alebo intenzite takej, ako je uvedené v ustanovení § 345 ods. 2 Obchodného zákonníka;
        14. ak nastane iná okolnosť uvedená v tejto Zmluve oprávňujúca Objednávateľ odstúpiť od Zmluvy.
     8. Objednávateľ môže odstúpiť od Zmluvy tiež v súlade s § 19 ods. 1 Zákona o verejnom obstarávaní v prípade:
        1. ak v čase uzatvorenia Zmluvy existoval dôvod na vylúčenie Zhotoviteľa pre nesplnenie podmienky účasti podľa § 32 ods. 1 písm. a) Zákon o verejnom obstarávaní,
        2. ak táto Zmluva nemala byť uzavretá so Zhotoviteľom v súvislosti so závažným porušením povinnosti vyplývajúcej z právne záväzného aktu Európskej únie, o ktorom rozhodol Súdny dvor Európskej únie v súlade so Zmluvou o fungovaní Európskej únie.
     9. Objednávateľ môže v súlade s § 19 ods. 2 Zákona o verejnom obstarávaní odstúpiť od časti Zmluvy, ktorou došlo k podstatnej zmene pôvodnej Zmluvy, a ktorá si vyžadovala nove verejné obstarávanie.
     10. Objednávateľ môže v súlade s § 19 ods. 3 Zákona o verejnom obstarávaní odstúpiť od Zmluvy, ak Zhotoviteľ nebol v čase uzavretia Zmluvy zapísaný v registri partnerov verejného sektora alebo ak bol vymazaný z registra partnerov verejného sektora.
     11. Objednávateľ je tiež oprávnený odstúpiť od tejto Zmluvy v prípade, ak ešte nedošlo k žiadnemu plneniu zakladajúcemu nárok na ktorúkoľvek platbu Zhotoviteľa resp. časť odmeny zo Zmluvnej ceny podľa bodu 5.1.4, a výsledky administratívnej finančnej kontroly Poskytovateľa NFP, resp. ním povereného orgánu, neumožňujú financovanie výdavkov Objednávateľa z tejto Zmluvy.
     12. Zhotoviteľ je oprávnený okamžite odstúpiť od Zmluvy v prípade podstatného porušenia Zmluvy Objednávateľom. Na účely tejto zmluvy sa za podstatné porušenie Zmluvy Objednávateľom považuje najmä, nie však výlučne
         1. ak Objednávateľ neposkytne Zhotoviteľovi akúkoľvek platbu podľa tejto Zmluvy ani do šesťdesiatich (60) dní odo dňa jej splatnosti;
         2. ak dôjde k inému podstatnému porušeniu Zmluvy Objednávateľom v rozsahu alebo intenzite takej, ako je uvedené v ustanovení § 345 ods. 2 Obchodného zákonníka.
     13. Pre vylúčenie pochybností odlišne od ustanovenia § 351 ods. 2 Obchodného zákonníka platí, že ak Objednávateľ odstúpi od tejto Zmluvy z dôvodov podľa bodu 5.7.7k) alebo 5.7.7l) alebo aj z iného dôvodu, pokiaľ k odstúpeniu došlo po vydaní Preberacieho protokolu k Dielu, Zmluvné strany si nevracajú vykonané a prevzaté Dielo a Cenu za Dielo.
     14. Pre vylúčenie pochybností platí, že sa vylučuje aplikácia ustanovenia bodu 2 článku XVII Všeobecných obchodných podmienok.
  4. **Subdodávatelia**
     1. Zhotoviteľ je oprávnený plnením vybraných častí tejto Zmluvy poveriť svojich Subdodávateľov. Zoznam Subdodávateľov tvorí Prílohu č. 5 tejto Zmluvy. V zozname Subdodávateľov sa uvádza podiel plnenia každého Subdodávateľa z celkovej ceny plnenia a údaje o osobe oprávnenej konať za Subdodávateľa v rozsahu meno a priezvisko, adresa pobytu, dátum narodenia. Každý Subdodávateľ, ktorý má takú povinnosť, musí byť zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov.
     2. V prípade, ak má počas plnenia Zmluvy Zhotoviteľ záujem zmeniť alebo doplniť svojich Subdodávateľov, je povinný rešpektovať nasledovné pravidlá:
        1. Subdodávateľ, ktorého sa týka návrh na zmenu, musí (ak má takú povinnosť) byť zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov,
        2. Subdodávateľ, ktorého sa týka návrh na zmenu, musí byť schopný realizovať príslušnú časť predmetu zákazky v súlade s touto Zmluvou a musí spĺňať rovnaké podmienky, ako pôvodný Subdodávateľ (ak boli stanovené), a
        3. Zhotoviteľ oznámi Objednávateľovi návrh na zmenu Subdodávateľa spolu s predložením dokladov preukazujúcich splnenie podmienok uvedených vyššie.
     3. Návrh na zmenu Subdodávateľa spolu s dokladmi podľa bodu 5.8.2c) vyššie a aktualizovaným znením Prílohy č. 5 musí Zhotoviteľ predložiť Objednávateľovi najneskôr tri (3) pracovné dni pred začatím plánovanej subdodávky. Objednávateľ má právo zmenu odmietnuť, ak nie sú splnené podmienky uvedené v bode 5.8.2 vyššie.
     4. Pre vylúčenie pochybností sa Zmluvné strany dohodli, že pre zmenu alebo doplnenie Subdodávateľov nie je potrebné uzatvárať dodatok k tejto Zmluve v prípade, ak nový Subdodávateľ nemá povinnosť byť zapísaný do registra partnerov verejného sektora a pokiaľ bude dodržaný postup podľa tohto bodu. V prípade Subdodávateľov, ktorí majú povinnosť byť zapísaní v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov je potrebné uzatvárať osobitný dodatok k tejto Zmluve, ktorým Zmluvné strany aktualizujú Prílohu č. 5 o údaje o novom Subdodávateľovi. V prípade zmeny Subdodávateľa, ktorá si vyžaduje formu uzatvorenia samostatného dodatku k Zmluve podľa tohto bodu sa pri uzatváraní dodatku zároveň Príloha č. 5 vždy aktualizuje aj o všetkých Subdodávateľov, ktorí boli zmenení postupom podľa tohto bodu bez potreby dodatku tak, aby bola Príloha č. 5 v rámci dodatku vždy aktuálna s uvedením všetkých aktuálnych Subdodávateľov.
     5. V prípade, ak Zhotoviteľ využije na plnenie ktorejkoľvek povinnosti podľa tejto Zmluvy Subdodávateľa, Zhotoviteľ za konanie Subdodávateľa voči Objednávateľovi zodpovedá, ako keby plnenie vykonával sám.
     6. Zhotoviteľ je povinný preukázateľným spôsobom oboznámiť Subdodávateľa s podmienkami tejto Zmluvy a zaviazať Subdodávateľa na dodržiavanie povinností vyplývajúcich z tejto Zmluvy. Zhotoviteľ zodpovedá za splnenie všetkých povinností vyplývajúcich z tejto Zmluvy zo strany Subdodávateľa.
  5. **Odborníci**
     1. Zhotoviteľ sa zaväzuje, že výkon vybraných odborných činností v rámci plnenia tejto Zmluvy bude vykonávať výlučne prostredníctvom odborníkov, prostredníctvom ktorých preukazoval splnenie podmienok účasti technickej spôsobilosti podľa Súťažných podkladov Súťaže, a ktorých za týmto účelom identifikoval vo svojej Ponuke Zhotoviteľa (ďalej aj ako „Odborníci“). Zoznam jednotlivých Odborníkov s uvedením ich kvalifikácie a doklady preukazujúce ich kvalifikáciu tvoria obsah Prílohy č. 6 tejto Zmluvy.
     2. V prípade, ak chce Zhotoviteľ nahradiť niektorého z Odborníkov, takéto nahradenie je možné výlučne so súhlasom Objednávateľa. Objednávateľ takýto súhlas bezdôvodne neodoprie, avšak platí, že novo navrhovaný Odborník musí spĺňať rovnakú odbornú spôsobilosť, ako je spôsobilosť, ktorej splnenie preukazoval Odborník, ktorý sa nahrádza. Spôsobilosť nového Odborníka Zhotoviteľ preukazuje profesijným životopisom príslušnej osoby, s minimálnym obsahom:
        1. meno a priezvisko, dosiahnuté vzdelanie, súčasná pracovná pozícia, kvalifikácia vzťahujúca sa k príslušnej časti predmetu Zmluvy, prehľad profesijnej praxe (referencie) vzťahujúcej sa k činnosti, ktorú má príslušná osoba vykonávať, vlastnoručný podpis;
        2. doklad o odbornej spôsobilosti prípadne skúsenostiach nového Odborníka, ktoré budú preukazovať splnenie podmienok, ktoré preukazoval pôvodný Odborník.
     3. Pre vylúčenie pochybností platí, že pre nahradenie Odborníkov je potrebné uzatvárať osobitný dodatok k tejto Zmluve, ktorým Zmluvné strany aktualizujú Prílohu č. 6 o údaje o novom Odborníkovi.
  6. **Výzva na nápravu**
     1. Objednávateľ je oprávnený kontrolovať vykonávanie Diela a plnenie akýchkoľvek povinností Zhotoviteľa na základe tejto Zmluvy. Ak Zhotoviteľ porušuje alebo neplní akýmkoľvek spôsobom túto Zmluvu je Objednávateľ oprávnený vyzvať Zhotoviteľa, aby toto porušenie alebo neplnenie napravil v primeranej lehote na nápravu. Ak s prihliadnutím na dohodu Zmluvných strán nie je primeranou lehotou na nápravu iná lehota, platí, že primeranou lehotou na nápravu je desať (10) kalendárnych dní. Pokiaľ Zhotoviteľ nenapraví toto porušenie alebo neplnenie Zmluvy v lehote na nápravu určenej podľa tohto bodu, má Objednávateľ právo určiť Zhotoviteľovi náhradnú lehotu na nápravu. Pokiaľ Zhotoviteľ nenapraví toto porušenie alebo neplnenie Zmluvy ani v náhradnej lehote na nápravu určenej podľa tohto bodu, má Objednávateľ právo od tejto Zmluvy odstúpiť.
  7. **Komunikácia**
     1. Zmluvné strany sa dohodli, že všetky oznámenia, požiadavky, žiadosti a akákoľvek iná komunikácia, ktorá má byť podľa tejto Zmluvy písomná sa bude doručovať doporučene poštou, kuriérom alebo osobne ak nie je v Zmluve výslovne dohodnutá aj iná možnosť doručovania (napr. email alebo telefonický kontakt). Za deň doručenia sa považuje deň prevzatia písomnosti, ak nie je v Zmluve dohodnuté inak. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej dobe na pošte, za deň doručenia sa považuje posledný deň úložnej doby na pošte. V prípade, ak sa písomnosť vráti odosielateľovi s označením pošty „adresát neznámy“ alebo „adresát sa odsťahoval“ alebo s inou poznámkou podobného významu, za deň doručenia sa považuje deň vrátenia zásielky odosielateľovi.
     2. Akákoľvek komunikácia podľa bodu 5.11.1 vyššie bude adresovaná a doručovaná na nižšie uvedené kontaktné údaje Zmluvných strán:

Komunikácia určená pre Objednávateľa:

adresa: Slovenský plynárenský priemysel, a.s., Mlynské Nivy 44/a, 825 11 Bratislava

do rúk: Ing. Peter Mozolák

E-mail: Peter.Mozolak@spp.sk

kópia pre:

[●]

E-mail: [●]

Komunikácia určená pre Zhotoviteľa:

adresa: [●]

do rúk: [●]

E-mail: [●]

kópia pre:

[●]

E-mail: [●]

* 1. **Poistenie**
     1. Zhotoviteľ je povinný uzatvoriť a udržiavať nasledovné poistenia:
        1. odo dňa nadobudnutia účinnosti tejto Zmluvy až do uplynutia Záručnej doby je Zhotoviteľ povinný udržiavať v platnosti poistnú zmluvu na poistenie zodpovednosti za škodu pri výkone podnikateľskej činnosti na poistnú sumu minimálne vo výške 30 % z Ceny za Dielo . Zhotoviteľ predloží kópiu poistnej zmluvy alebo iný rovnocenný doklad preukazujúci platnosť poistenia podľa tohoto bodu najneskôr v deň uzatvorenia tejto Zmluvy, ak taký doklad nepredložil už skôr;
        2. najneskôr do piatich (5) dní odo dňa úspešného vykonania Funkčných skúšok Diela u Zhotoviteľa až do podpisu Preberacieho protokolu k Dielu je Zhotoviteľ povinný uzatvoriť a udržiavať v platnosti poistnú zmluvu na poistenie majetku – Diela resp. jeho častí (s osobitným uvedením poistenia Diela na prepravu na Stavenisko), na poistnú sumu minimálne vo výške Ceny za Dielo. Zhotoviteľ predloží kópiu poistnej zmluvy alebo iný rovnocenný doklad preukazujúci platnosť poistenia podľa tohoto bodu najneskôr do piatich (5) dní odo dňa úspešného vykonania Funkčných skúšok Diela u Zhotoviteľa;
     2. V prípade predĺženia resp. skrátenia termínov resp. lehôt, na ktoré je viazaný začiatok resp. koniec poistení podľa bodu 5.12.1 vyššie, sa vždy budú uplatňovať takto upravené lehoty. T. j. Zhotoviteľ je dĺžku poistení povinný upraviť (povinnosť predĺžiť, resp. oprávnenie skrátiť) primerane v závislosti od úpravy týchto termínov resp. lehôt.
  2. **Bankové záruky**
     1. Zhotoviteľ je povinný v prospech Objednávateľa pre účely krytia nárokov Objednávateľa voči Zhotoviteľovi podľa tejto Zmluvy zriadiť bankovú záruku s náležitosťami podľa vzoru tvoriaceho Prílohu č. 8 tejto Zmluvy, ktorá bude vyhovovať nižšie stanoveným požiadavkám (ďalej aj ako „**Banková záruka**“). Z Bankovej záruky musí vyplývať záväzok banky, ktorá vystavila Bankovú záruku, že na prvé požiadanie zaplatí Objednávateľovi akúkoľvek čiastku, ktorú Objednávateľ prehlási za splatnú podľa tejto Zmluvy, na jej základe alebo v súvislosti s ňou, najviac však do aktuálnej výšky Bankovej záruky. Banková záruka musí byť platná a vymáhateľná počas platnosti tejto Zmluvy v závislosti od podmienok uvedených nižšie nasledovne:
        1. Bankovú záruku vo výške 15 % z Ceny za Dielo je Zhotoviteľ povinný zriadiť a doručiť Objednávateľovi najneskôr do tridsiatich (30) dní odo dňa nadobudnutia účinnosti tejto Zmluvy. Zároveň pokiaľ chce mať Zhotoviteľ nárok na zaplatenie zálohovej platby podľa bodu 5.1.4a)(i) a ak sa má v tejto faktúre uplatniť DPH tak Bankovú záruku podľa tohto bodu Zhotoviteľ vystaví vo výške 15 % z Ceny za Dielo, ku ktorej sa pripočíta fakturovaná čiastka DPH, t. j. v celkovej výške čiastky, ktorú má Objednávateľ zaplatiť. Banková záruka musí trvať minimálne do konca Lehoty vykonania Diela;
        2. Zhotoviteľ, pokiaľ chce mať nárok na zaplatenie zálohovej platby podľa bodu 5.1.4a)(ii), je po podpise Preberacieho protokolu k Dokumentom Zhotoviteľa uvedeným v bode 5.3.1 Špecifikácie predmetu zákazky, povinný navýšiť a doručiť Objednávateľovi navýšenú Bankovú záruku na celkovú výšku 50 % z Ceny za Dielo s pripočítaním súčtu všetkých hodnôt DPH, ktoré Objednávateľ už zaplatil a/alebo na základe faktúry podľa bodu 5.1.4a)(ii) má zaplatiť, ktorá musí trvať minimálne do konca Lehoty vykonania Diela;
        3. Zhotoviteľ, pokiaľ chce mať nárok na zaplatenie zálohovej platby podľa bodu 5.1.4a)(iii), je po podpise protokolu o úspešnom absolvovaní Funkčných skúšok Diela u Zhotoviteľa, povinný navýšiť a doručiť Objednávateľovi navýšenú Bankovú záruku na celkovú výšku 85 % z Ceny za Dielo s pripočítaním súčtu všetkých hodnôt DPH, ktoré Objednávateľ už zaplatil a/alebo na základe faktúry podľa bodu 5.1.4a)(iii) má zaplatiť, ktorá musí trvať minimálne do konca Lehoty vykonania Diela;
        4. Po podpise Preberacieho protokolu k Dielu je Zhotoviteľ oprávnený znížiť výšku Bankovej záruky na 10 % z Ceny za Dielo, pričom takto poníženú Bankovú záruku je povinný doručiť Objednávateľovi do desiatich (10) dní odo dňa podpisu Preberacieho protokolu k Dielu. Bankovú záruku podľa tohto bodu je Zhotoviteľ udržiavať v platnosti až do uplynutia Záručnej doby na Dielo.
     2. V prípade predĺženia resp. skrátenia termínov resp. lehôt, na ktoré je viazaný začiatok resp. koniec trvania Bankových záruk podľa bodu 5.13.1 vyššie, sa vždy budú uplatňovať takto upravené lehoty. T. j. Zhotoviteľ je trvania Bankových záruk povinný upraviť (povinnosť predĺžiť, resp. oprávnenie skrátiť) primerane v závislosti od úpravy týchto termínov resp. lehôt. V prípade úpravy týchto termínov resp. lehôt je Zhotoviteľ vždy povinný Objednávateľovi predložiť upravenú Bankovú záruku zodpovedajúcu novým termínom a lehotám pri zohľadnení podmienok podľa bodu 5.13.1 vyššie. V prípade predĺženia Lehoty vykonania Diela alebo Záručnej doby na Dielo je Zhotoviteľ povinný Objednávateľovi predložiť predĺženú Bankovú záruku najneskôr do 30 dní pred uplynutím pôvodnej doby platnosti Bankovej záruky.
     3. Objednávateľ je oprávnený čerpať Bankovú záruku na akúkoľvek splatnú čiastku, ktorá Objednávateľovi vznikne z tejto Zmluvy alebo v súvislosti s ňou (vrátane čiastok splatných z dôvodu porušenia resp. nedodržania tejto Zmluvy zo strany Zhotoviteľa ako aj pre prípad odstúpenia od Zmluvy). V prípade čerpania Bankovej záruky o tom Objednávateľ Zhotoviteľa bezodkladne informuje. V takom prípade je Zhotoviteľ bezodkladne, najneskôr do piatich pracovných dní od kedy sa dozvie o čerpaní Bankovej záruky, doplniť Bankovú záruku do plnej výšky podľa okolností bodu 5.13.1 tejto Zmluvy. Po doplnení Bankovej záruky do plnej výšky platia ustanovenia tohto bodu 5.13 opäť primerane.
  3. **Rokovací jazyk**
     1. Rokovacím jazykom je slovenský prípadne český jazyk ak v tejto Zmluve nie je výslovne uvedené inak. Akékoľvek dokumenty vrátane všetkej Dokumentácie Zhotoviteľa, montážneho denníka, príručiek a akejkoľvek inej dokumentácie budú vyhotovené v slovenskom jazyku resp. v českom jazyku. V prípade, ak Zhotoviteľ resp. jeho Odborníci či Subdodávatelia budú pracovať v inom ako slovenskom resp. českom jazyku je Zhotoviteľ povinný zabezpečiť akékoľvek a všetky preklady a tlmočenie do rokovacieho jazyka na vlastné náklady, ak v tejto Zmluve nie je výslovne uvedené inak.
  4. **Mlčanlivosť**
     1. Akýkoľvek dokument, listina, špecifikácia, plán, podklad, náčrt, údaj, dáta, poznatok alebo akákoľvek iná informácia, bez ohľadu na formu ich zachytenia, informácia či už hmotne zachytená alebo ústne poskytnutá, týkajúca sa predmetu Zmluvy, súvisiaca so Zmluvou, je na základe vôle Zmluvných strán považovaná obomi Zmluvnými stranami za dôvernú (ďalej len “**Dôverné informácie**”). Za Dôverné informácie nebudú považované informácie, ktoré sú verejne prístupné alebo známe v dobe ich použitia alebo sprístupnenia, ak ich verejná prístupnosť či známosť nenastala v dôsledku porušenia Právnymi predpismi uloženej povinnosti alebo povinnosti podľa Zmluvy. Povinné zverejnenie Zmluvy Objednávateľom alebo poskytnutie informácie v súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov nie je porušením povinnosti mlčanlivosti podľa tohto bodu.
     2. Zmluvné strany sa zaväzujú, že bez predchádzajúceho písomného súhlasu druhej Zmluvnej strany sa zdržia:
        1. použitia Dôverných informácií na iné účely, ako na účely plnenia predmetu Zmluvy a splnenie povinností podľa Zmluvy, najmä na účely získania inej zákazky, či pre potreby akýchkoľvek projektov tretích osôb,
        2. zverejnenia alebo iného poskytnutia Dôverných informácií akejkoľvek tretej osobe, okrem oprávnených osôb a
        3. nakladania s Dôvernými informáciami inak ako v súlade s opatreniami potrebnými na ochranu Dôverných informácií, minimálne však porovnateľnými s opatreniami aké dodržiavajú pri ochrane vlastných údajov podobnej povahy a dôležitosti (ktoré však nebudú v menšom rozsahu a kvalite, ako je rozumné a obvyklé).

Ustanovenia o poskytnutí licencií na užívanie Dokumentov Zhotoviteľa a Diela vrátane možnosti ich zverejnenia podľa tejto Zmluvy tým nie sú dotknuté. Zhotoviteľ výslovne udeľuje súhlas Objednávateľovi na poskytnutie Dôverných informácií Poskytovateľovi NFP v súvislosti s plnením povinností podľa Dohody o grante.

* + 1. Zhotoviteľ je povinný poskytnúť Objednávateľovi všetky Dôverné informácie a iné informácie, ktoré môže odôvodnene požadovať na to, aby si overil, že Zhotoviteľ plní podmienky Zmluvy.
    2. Záväzky podľa tohto bodu 5.15 sú časovo neobmedzené a pretrvajú aj v prípade ukončenia Zmluvy z akéhokoľvek dôvodu.
    3. Príslušná Zmluvná strana môže poskytnúť Dôverné informácie osobám, ktoré sú v postavení osôb ovládajúcich Zhotoviteľa alebo Objednávateľa, Subdodávateľom, alebo iným osobám, s ktorými hodlajú vstúpiť alebo vstúpili do akéhokoľvek zmluvného vzťahu nevyhnutného pre účely plnenia Zmluvy. V prípadoch uvedených v predchádzajúcej vete môže Zmluvná strana poskytnúť takéto Dôverné informácie iba ak sa príslušná osoba písomne zaviaže s príslušnou Zmluvnou stranou v záujme oboch Zmluvných strán ochraňovať Dôverné informácie za rovnakých podmienok, aké sú uvedené v tomto bode 5.15 tejto Zmluvy (s príslušnými primeranými úpravami).
    4. Príslušná Zmluvná strana môže poskytnúť Dôverné informácie svojim povereným zamestnancom, členom svojich vnútorných orgánov, ekonomickým, technickým, právnym a iným odborným poradcom, audítorom, ak je to nevyhnutné alebo potrebné pre plnenie Zmluvy alebo uplatňovanie jej práv podľa Zmluvy. Týmto osobám môžu byť Dôverné informácie poskytnuté len vtedy, ak budú písomne zaviazaní príslušnou Zmluvnou stranou udržiavať takú informáciu v tajnosti, ako by boli stranou Zmluvy, okrem osôb, ktorým je povinnosť mlčanlivosti uložená priamo z Právneho predpisu.
    5. Príslušná Zmluvná strana je oprávnená poskytnúť Dôverné informácie:
       1. príslušnému súdnemu, rozhodcovskému alebo inému orgánu v rámci akejkoľvek jurisdikcie v súvislosti s akýmkoľvek súdnym, rozhodcovským alebo iným konaním vzniknutým a vedeným v súvislosti so vzťahmi medzi Zmluvnými stranami, a to v súlade so zákonom alebo právnym predpisom, podľa ktorého je príslušná Zmluvná strana povinná konať, a/alebo
       2. príslušnému orgánu verejnej moci v rámci akejkoľvek jurisdikcie, ktorý je oprávnený ich vyžadovať v súlade s príslušným zákonom alebo právnym predpisom, podľa ktorého je príslušná Zmluvná strana povinná konať, pričom toto platí len za podmienky, že príslušná Zmluvná strana včas a vopred oznámi takúto povinnosť poskytnúť Dôverné informácie druhej Zmluvnej strane a na svoje náklady urobí všetky potrebné a rozumne vyžadované kroky na zabezpečenie potrebnej výnimky, príkazu, rozhodnutia alebo iného obdobného úkonu na zabránenie poskytnutia Dôverných informácií a ochranu Dôverných informácií, ak je takúto výnimku, príkaz, rozhodnutie alebo iný obdobný úkon možné získať.
    6. Príslušná Zmluvná strana môže poskytnúť Dôverné informácie inej osobe ako sú uvedené v tejto Zmluve iba (i) po predchádzajúcom písomnom súhlase druhej Zmluvnej strany s takýmto poskytnutím a (ii) po tom, čo takáto iná osoba, ktorej sa majú poskytnúť Dôverné informácie uzavrela dohodu o ochrane Dôverných informácií s druhou Zmluvnou stranou.
  1. **Konflikt záujmov**
     1. Zhotoviteľ vyvinie všetko úsilie a príjme všetky nevyhnutné opatrenia, aby on a jeho Subdodávatelia zabránili akejkoľvek situácií, kedy by plnenie tejto Zmluvy malo alebo mohlo byť ohrozené z dôvodu ekonomických, politických, národnostných, rodinných alebo akýchkoľvek iných obdobných väzieb alebo inej formy spoločného záujmu a/alebo aby došlo ku konfliktu záujmov ako je opísaný v ustanovení § 23 Zákona o verejnom obstarávaní (ďalej aj ako „**Konflikt záujmov**“).
     2. V prípade výskytu akejkoľvek situácie, kedy by nastal alebo by taká situácia smerovala k tomu, že nastane Konflikt záujmov, Zhotoviteľ je o tom povinný bezodkladne informovať Objednávateľa v písomnej forme. Zhotoviteľ príjme všetky nevyhnutné kroky k tomu, aby bol Konflikt záujmov odvrátený alebo odstránený. Pre vylúčenie pochybností Objednávateľ upozorňuje Zhotoviteľa, že Poskytovateľ NFP má právo preveriť uskutočnenie krokov na zabránenie alebo odvrátenie Konfliktu záujmov a vyžadovať vykonanie ďalších opatrení na odstránenie Konfliktu záujmov.
  2. **Rozhodné právo a riešenie sporov**

Táto zmluva sa spravuje hmotným právom Slovenskej republiky a aplikovateľným hmotným právom Právnych predpisov. Všetky spory alebo nároky, ktoré vzniknú z tejto Zmluvy alebo v súvislosti s ňou, vrátane sporov týkajúcich sa jej platnosti, porušenia, ukončenia alebo existencie, budú s konečnou platnosťou rozhodnuté podľa pravidiel rozhodcovského a zmierovacieho konania Medzinárodného rozhodcovského centra Hospodárskej komory Rakúska vo Viedni (Viedenské pravidlá dostupné na http://www.viac.eu/sk/rozhodcovske-konanie/rozhodcovske-pravidla-viedenske-pravidla) tromi rozhodcami, ktorí budú ustanovení v súlade s uvedenými pravidlami. Jazykom rozhodcovského konania bude anglický jazyk. Miestom rozhodcovského konania bude Viedeň, Rakúsko. Strany sa dohodli na vylúčení aplikácie ustanovení Dohovoru OSN o zmluvách pri medzinárodnej kúpe tovaru.

* 1. **Spoločné a záverečné ustanovenia**
     1. Práva a povinnosti Zmluvných strán výslovne neupravené v tele tejto Zmluvy sa riadia prioritne Všeobecnými obchodnými podmienkami Objednávateľa, ktoré tvoria Prílohu č. 1 tejto Zmluvy, ďalej platí hierarchia dokumentov a príloh ako je uvedená v bode 1.3 tejto Zmluvy a ďalej sa riadia príslušnými ustanoveniami Obchodného zákonníka a ostatných všeobecne záväzných Právnych predpisov platných a účinných v Slovenskej republike.
     2. Zhotoviteľ nie je oprávnený postúpiť akékoľvek pohľadávky (práva) vyplývajúce z tejto Zmluvy na tretiu osobu alebo sa dohodnúť s treťou osobou na prevzatí jeho záväzkov (povinností) vyplývajúcich z tejto Zmluvy bez predchádzajúceho písomného súhlasu Objednávateľa.
     3. Zhotoviteľ je povinný dodržiavať Právne predpisy a zabezpečiť dodržiavanie Právnych predpisov tretími osobami a Subdodávateľmi, ktorí sa podieľajú na plnení Zmluvy, zdržať sa akéhokoľvek konania, ktoré je v rozpore s Právnymi predpismi, alebo ktoré je spôsobilé ohroziť alebo porušiť záujmy Objednávateľa, a zabrániť takémuto konaniu. Pri plnení Zmluvy je Zhotoviteľ povinný najmä zdržať sa konania, ktoré by mohlo viesť k vyvodeniu trestnej zodpovednosti Objednávateľa v zmysle zákona č. 91/2016 Z. z. o trestnej zodpovednosti právnických osôb v znení neskorších predpisov alebo takého predpisu, ktorý ho nahradí.
     4. Z dôvodu, že predmet plnenia bude čiastočne financovaný z prostriedkov poskytnutých Objednávateľovi na základe Dohody o grante zaväzuje sa Zhotoviteľ strpieť výkon kontroly/auditu súvisiaceho s dodávaným tovarom, službami, montážnymi a stavebnými prácami zhotovovaného Diela a/alebo v súvislosti s nim kedykoľvek počas platnosti a účinnosti  Dohody o grante, a to oprávnenými osobami na výkon tejto kontroly/auditu a poskytnúť im všetku súčinnosť. Oprávnené osoby na výkon kontroly/auditu sú najmä:
        1. Poskytovateľ NFP a ním poverené osoby,
        2. Útvar vnútorného auditu Riadiaceho orgánu alebo Sprostredkovateľského orgánu a nimi poverené osoby,
        3. Najvyšší kontrolný úrad SR, príslušná Správa finančnej kontroly, Certifikačný orgán a nimi poverené osoby,
        4. orgán auditu, jeho spolupracujúce orgány a nimi poverené osoby,
        5. splnomocnení zástupcovia Európskej Komisie a Európskeho dvora audítorov,
        6. Orgán zabezpečujúci ochranu finančných záujmov EÚ,
        7. Európsky úrad pre boj proti podvodom (OLAF) resp. iný orgán zabezpečujúci ochranu finančných záujmov EÚ
        8. osoby prizvané orgánmi podľa písm. a) až g) tohto bodu v súlade s príslušnými Právnymi predpismi. Orgán zabezpečujúci ochranu finančných záujmov EÚ.
     5. Zmluva je vyhotovená v šiestich (6) rovnopisoch, pričom Objednávateľ obdrží štyri (4) rovnopisy a Zhotoviteľ obdrží dva (2) rovnopisy.
     6. Zmluvné strany berú na vedomie, že zmena Zmluvy je možná len v súlade s § 18 Zákona o verejnom obstarávaní. Prípadná zmena tejto Zmluvy je možná len písomnou dohodou Zmluvných strán, a to vo forme číslovaných dodatkov podpísaných oprávnenými zástupcami oboch Zmluvných strán.
     7. Ak niektoré ustanovenia tejto Zmluvy nie sú celkom alebo sčasti účinné alebo platné alebo neskôr stratia účinnosť alebo platnosť, nie je tým dotknutá účinnosť a platnosť ostatných ustanovení. Ak sa niektoré z ustanovení tejto Zmluvy stane neplatným z dôvodu rozporu s Právnymi predpismi, alebo sa zistí jej nesúlad s Dohodou o grante, zaväzujú sa Zmluvné strany takéto ustanovenie nahradiť iným, primerane zodpovedajúcim Právnemu významu pôvodného ustanovenia a zmyslu a účelu tejto Zmluvy, ktoré bude v súlade s Právnymi predpismi a s Dohodou o grante.
     8. Zmluvné strany vyhlasujú, že sa s obsahom Zmluvy oboznámili, túto uzatvorili slobodne a vážne, že sa zhoduje s ich prejavom vôle a svoj súhlas s jej obsahom potvrdzujú vlastnoručným podpisom.
     9. Neoddeliteľnou súčasťou zmluvy sú prílohy:

Príloha č. 1 Všeobecné obchodné podmienky Objednávateľa *[predloží uchádzač vo svojej Ponuke spolu so Zmluvou]*

Príloha č. 2 Návrh na plnenie kritérií *[uchádzač predloží v  ponuke podľa prílohy č. 1 Súťažných podkladov - Návrh na plnenie kritérií]*

Príloha č. 3 Návrh Zhotoviteľa *[uchádzač predloží v časti ponuky označenej ako Podrobný opis ponúkaného predmetu plnenia vypracovaný podľa požiadaviek uvedených v bode 8.2b) časti A. Pokyny pre uchádzačov súťažných podkladov]*

Príloha č. 4 Špecifikácia predmetu Zákazky *[Časť B. Opis predmet zákazky Súťažných podkladov – bude súčasťou Zmluvy, ako Príloha č. 4 – Špecifikácia predmetu zákazky. Prílohu uchádzač nepredkladá, v písomnej podobe bude doplnená v rámci súčinnosti postupom pred uzatvorením Zmluvy. Príloha bude doplnená o Vysvetlenia Súťažných podkladov podané v rámci procesu Súťaže]*

Príloha č. 5 Zoznam Subdodávateľov *[predloží uchádzač vo svojej Ponuke]*

Príloha č. 6 Zoznam Odborníkov *[predloží uchádzač vo svojej Ponuke]*

Príloha č. 7 Základný servisný plán *[predloží uchádzač vo svojej Ponuke ako súčasť Podrobného opisu ponúkaného predmetu plnenia vypracovaný podľa požiadaviek uvedených v bode 8.2.2 časti A. Pokyny pre uchádzačov súťažných podkladov]*

Príloha č. 8 Vzor Bankovej záruky *[Predloží uchádzač vo svojej Ponuke spolu so Zmluvou ]*

*[V prípade dvojjazyčného znenia Zmluvy sa doplní nový, ktorý bude znieť nasledovne:*

*“V prípade akýchkoľvek odlišností, možností odlišného výkladu alebo interpretácie medzi jednotlivými jazykovými verziami Zmluvy, má prednosť znenie Zmluvy v slovenskom jazyku.]*

|  |  |
| --- | --- |
| **Objednávateľ**  V Bratislave  Dňa [●] | **Zhotoviteľ**  V *[doplní uchádzač]*  Dňa *[doplní uchádzač]* |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Za **Slovenský plynárenský priemysel, a.s.**  [●],[●] | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Za *[doplní uchádzač]*,  *[doplní uchádzač]* |